# vedānta-sūtra-govinda-bhāṣyam

(3.1)

## tṛtīyo’dhyāyaḥ, prathamaḥ pādaḥ

na vinā sādhanair devo jñāna-vairāgya-bhaktibhiḥ |

dadāti sva-padaṁ śrīmān atas tāni budhaḥ śrayet ||

### 1. tad-anantara-pratipatty-adhikaraṇam

**|| 3.1.1 ||**

pūrvādhyāya-dvayena viśvaika-hetuṁ nirdoṣa-guṇa-ratnākaraṁ sac-cid-ānandātmakaṁ puruṣottamaṁ mumukṣu-dhyeyatayā sarvo vedāntaḥ pratipādayatīty etat sarvāviruddham ity ukter brahma-svarūpaṁ nirūpitam | athāsmin tṛtīye’dhyāye tat-prāpakāṇi sādhanāni nirūpyante | teṣu mukhyaṁ tāvat prāpyetara-vaitṛṣṇyaṁ prāpya-tṛṣṇā ceti tat-siddhaye pūrva-pāda-dvayam ārabhyate | tatra prathame pāde pañcāgni-vidyām āśritya nānāvasthasya jīvasya loka-gatyā gati-rūpā doṣāḥ prakāśyante loka-virāgāya | dvitīye tu prāpyānurāga-hetavaḥ tan-mahimādayo guṇā vakṣyante | chāndogye śvetaketur hāruṇeyaḥ pāñcālānāṁ samitim iyāya [chā.u. 5.3.1] ity ādinā pañcāgni-vidyā paṭhitā | tatra jīvaḥ para-lokaṁ gacchati tasmāt punar imaṁ lokam āgacchatīti pratīyate | iha saṁśayaḥ | para-lokaṁ gacchan jīvaḥ sūkṣma-bhūtair viyuktaḥ pariṣvakto vā gacchatīti | tatrāpi teṣā saulabhyād viyukto gacchatīti prāpte—

tad-anantara-pratipattau raṁhati sampariṣvaktaḥ praśna-nirūpaṇābhyām ||

tac-chabdena dehaḥ parāmṛṣṭaḥ | pūrvaṁ tasya mūrti-śabditasya prakramāt | dehād dehāntara-prāptau bhūta-sūkṣmaiḥ sampariṣvakto jīvo raṁhati gacchati | kutaḥ ? vettha yathety ādi-rūpāt praśnāt | asau vāvety ādi-rūpāt tad-uttarāc ca | tatreyam ākhyāyikā | pravāhaṇo nāma kṣatriyaḥ pañcālādhipatir nijāntikā-gataṁ śvetaketuṁ vipra-kumāraṁ pañcārthān papraccha | karmiṇāṁ gantavya-deśam, punar-āvṛtti-prakāram, amuṣjñāna lokasyāprāptāraṁ devayāna-pitṛyānayor bhedakaṁ rūpaṁ ca vettheti vettha yathā pañcamy-āhutā vāpaḥ puruṣa-vacaso bhavanti [chā.u. 5.3.3] iti ca | sa ca kumāraḥ praśna-pārājñānād vimanāḥ pitaraṁ gautamam upetya paridevayāmāsa | pitāpy avidita-praṣṭavyas tad-bubhutsayā pravāhaṇam āgatya kṛtārhaṇaṁ vitta-ditsuṁ ca taṁ prati tān eva pañca praśnān vibhikṣe | sa ca tam antimaṁ praśnaṁ prati bruvann āha asau vāva loko gautamāgniḥ [chā.u. 5.4.1] ity ādi | tatra hi dyu-parjanya-pṛthivī-puruṣayoṣāḥ pañcāgnitayā nirūpitāḥ | teṣu pañcasv agniṣu śraddhā-soma-vṛṣṭy-anna-reto-rūpāḥ kramāt pañcāhutayaḥ paṭhitāḥ | hotāraḥ sarvatra devāḥ | homas tu bhūta-sūkṣma-pariveṣṭitasya jīvasya svar-bhogādi-lābhāya devaiḥ kṛto dyu-lokādiṣu prakṣepaḥ | mṛtasya jīvasya indriyāṇi khalu devāḥ kathyante | te hi dyu-lokāgnau huto varṣaṁ bhavati | tac ca varṣaṁ bhavatīty uktvāha -- iti tu pañcamyām āhutā vāpaḥ puruṣa-vacaso bhavanti [chā.u. 5.9.1] iti | ity ukta-krameṇa reto-rūpāyāṁ pañcamyām āhutau hutāyām āpaḥ puruṣa-vacasaḥ puruṣa-śabda-vācyā deha-rūpā bhavantīty arthaḥ | iha yābhir adbhir yukto divaṁ gatas tāsām evokta-rītyā strīm āpannānāṁ puruṣa-rūpateti pratīteḥ sūkṣma-bhūta-pariṣvakto raṁhatīti siddham ||3.1.1||

**rpc:** 11.22.36, 3.32.43-44, 6.1.51, 11.25.35-36, 2.2.23.

**hds :** 3.32.43-44.

**|| 3.1.2 ||**

nanv āpaḥ puruṣa-vacasa ity ukteḥ sarveṣāṁ bhūtānāṁ pariṣvaṅgaḥ katham iti tatrāha—

try-atmakatvāt tu bhūyastvāt |

śaṅkā-nivṛttaye tu-śabdaḥ | trivṛt-kṛtānām apāṁ tribhṭīrūpatvāt tāsāṁ gatau trayāṇām api gatir anumatety arthaḥ | tathāpy ap-śabda-prayogaḥ | śukra-śoṇita-rūpe deha-bīje drava-bhūmnā tāsāṁ bhūyastvāt | tāpāpanodo bhūyastvam ambhaso vṛttayas tv imā [bhā.pu. 3.26.41] iti smṛteś ca | bhūmnā hi vyapadeśā bhavanti ||2||

**rpc:** 3.26.53, 3.26.41

**hds:** 3.26.41, 5.20.23.

**|| 3.1.3 ||**

prāṇa-gateś ca ||

dehāntarāptau prāṇānāṁ gatiḥ śrūyate bṛhad-āraṇyake—tam utkrāmantaṁ prāṇo’nūtkrāmati prāṇam anūtkrāmantaṁ sarve prāṇā anūtkrāmanti [bṛ.ā.u. 4.4.2] ity ādinā | sā khalu nirāśrayā na sambhaved atas tad-āśraya-bhūtānāṁ bhūtānāṁ gatiḥ svīkāryety arthaḥ ||3||

**rpc:** ---

**hds:** 11.15.24.

**|| 3.1.4 ||**

agny-ādi-gati-śruter iti cen, na, bhāktatvāt ||

nanu,

yatrāsya puruṣasya mṛtasyāgniṁ vāg apy eti, vātaṁ prāṇaś, cakṣur ādityaṁ, manaś candraṁ, diśaḥ śrotraṁ, pṛthivī śarīram, ākāśam ātmauṣadhīr lomāni, vanaspatīn keśā, apsu lohitaṁ ca retaś ca nidhīyate [bṛ.ā.u. 3.2.13] iti |

tatraiva vāg-ādīnām agny-ādīn prati gati-śruter na teṣāṁ jīvena saha gatiḥ | ata ukta-śrutir anyathaiva neyā, iti cet, na | kutaḥ ? bhāktatvāt | auṣadhīr lomani vanaspatīn keśā ity ādinā śrutāyā lomādi-gateḥ pratyakṣeṇa bādhāt bhākteyam agny-ādi-gati-śrutiḥ | tat-sahapāṭhāt na svārtha-parety arthaḥ | na hi lomāny utplutyauṣadhīr gacchantīty ādi dṛṣṭam | tataś ca mṛti-kāle vāg-ādīnām upakāra-nivṛtti-mātrāpekṣayā tathoktir gater api śrutatvāt ||4||

**rpc:** 7.12.24-26

**hds:** 4.23.13, 4.23.15.

**|| 3.1.5 ||**

prathame’śravaṇād iti cen na tā eva hy upapatteḥ ||

nanu yady āpaḥ pañcāpy āhutayaḥ syus tadā pañcamyām iti vākyād adbhiḥ pariṣvakto yātīti śakyaṁ vaditum | na ca tathāsti prathame’gnau tāsām ahutitvāśravaṇāt | tatra hi śraddhaivāhutir uktā | tasminn agnau devāḥ śraddhāṁ juhvati [chā.u. 5.4.2] iti tasyā mano-vṛtti-rūpatvena prasiddher nāptvaṁ sambhavati | somādīnāṁ ca kathañcit sambhavet, ato nāsmād vākyād bhūta-pariṣvaṅgo gacchato mṛtasyeti cen, na | hi yataḥ prathame’py agnau tā evāpaḥ śraddhā-śabdenocyate | kutaḥ ? upapatteḥ praśnottarayor iti śeṣaḥ | vettha yatheti praśne pañcasv agniṣv āpo homyā vivakṣitāḥ | tasyottarārambhe prathame’gnau śraddhā homyoktā | tatra śraddhā-śabdena cen nāpo vācyās tadā tayor vairūpyāpattir ity arthaḥ | apāṁ pañcama-homa-sambandho hītara-homa-catuṣṭaya-sambandha evopapadyate | śraddhā-kāryaṁ ca soma-vṛṣṭy-ādi syūlībhavad-ab-bahulaṁ vīkṣyate | kāraṇānurūpaṁ ca kāryam iti śraddhāyā aptve yuktiś ca | tasmāt tatra śraddhā-śabdenāpo grāhyāḥ | śraddhā vā āpa [kṛ.ya.ve. 1.1.6.8][[1]](#footnote-2) iti śruteś ca | mano-vṛttis tu na syāt, manaso niṣkṛṣya tasyā homānupapatteḥ | tasmād adbhiḥ pariṣvakto yātīti ||5||

**rpc:** ---

**hds:** 1.15.39.

**|| 3.1.6 ||**

nanv āpo gaccheyuḥ śrutatvāt na tu tad-yukto jīvaḥ aśrutatvād ity āśaṅkya pariharati—

aśrutatvād iti cen na iṣṭādi-kāriṇāṁ pratīteḥ ||

aśrutatvam asiddham | tatraiva chāndogye candraṁ pratīṣṭādi-kṛtāṁ gati-pratyayāt | atha ya ime grāma iṣṭā-pūrte dattam ity upāsate te dhūmam abhisambhavanti [chā.u. 5.10.3] ity ādinā, ākāśāc candramasam eṣā somo rājā [chā.u. 5.10.4] ity antena | tatreṣṭādi-kāriṇāṁ candraṁ prāpya soma-rājākhyā bhavantīty avagamyate | tathā dyu-lokāgnau devāḥ śraddhāṁ juhvati | tasyāḥ āhuteḥ somo rājā sambhavati ity atrāpi tadaikārthyāt śraddhā-śarīra-yuktaḥ soma-śarīra-yukto bhavatīti avasīyate | śarīrasya jīvaikāśrayatva-svābhāvyāt tad-vācakasya śabdasya jīve paryavasānam iti tat-pariṣvakto’sau yātīti sthiram ||6||

**rpc:** 3.32.1-4, 7.15.40, 11.11.46, 7.15.29.

**hds:** 3.32.2-3.

**|| 3.1.7 ||**

nanu, eṣa somo rājā devānām annaṁ taṁ devā bhakṣayanti [chā.u. 5.10.4] iti soma-rāja-śabditasya deva-bhakṣyatva-śravaṇāt na sa jīvaḥ śakyo vaktum | tasya bhakṣayitum aśakyatvād iti cet, tatrāha—

bhāktaṁ vānātmavittvāt, tathā hi darśayati ||

veti śaṅkā-hānau | soma-rāja-śabditasya jīvasya devānnatvaṁ bhāktam | annavat tad-bhoga-hetutvād upacaritam ity arthaḥ | tad-dhetutvaṁ tat-sevakatvāt | tac cānātmavittvāt | śrutir apy anātmajñasya deva-sevakatāṁ darśayati | atha yo’nyāṁ devatām upāste anyo’sāv anyo’ham asmīti na sa veda, yathā paśur eva sa devānām [bṛ.ā.u. 1.4.10] iti bṛhad-āraṇyake | ayaṁ bhāvaḥ—annavad-bhakṣaṇa-sambhavāt tadvad bhoga-sādhanatvāc ca jīvasya devānnatvaṁ tatropacaryate | viśo’nnaṁ rājñāṁ paśavo’nnaṁ viśām ity aupacārika-prayoga-darśanāc ca | mukhyatve tu jyotiṣṭomādi-vidhi-vaiyarthyāpattiḥ | devāś cec candraloka-gataṁ bhakṣayeyuḥ kim-arthaṁ janas tatra gacchet, kim-arthaṁ vā tat-prāpakaṁ jyotiṣṭomādi-prayāsaṁ kuryād iti | tasmād adbhiḥ pariṣvakto yātīti siddham ||7||

**rpc:** 11.10.22, 11.10.25-28, 11.25.20-21, 11.25.29, 11.10.31-32.

**hds:** 4.29.48, 4.29.31.

 --o)0(o--

### 2. kṛtātyayādhikaraṇam

**|| 3.1.8 ||**

ayaṁ ya ime grāma ity ādinā kevala-karmiṇāṁ dhūmādi-mārgeṇa svarga-prāptim abhidhāya tad-ante punar-āvṛttiḥ paṭhyate tatraiva chāndogye— tasmin yavāt saṁpātam uṣitvāthaitam evādhvānaṁ punar nivartante [chā.u. 5.10.5] iti | tatra saṁśayaḥ—svargād avarohan niranuśayaḥ sānuśayo veti | yāvat sampātam uṣitvety ukteḥ—prāpyāntaṁ karmaṇas tasya ity ādy-ukteś ca niranuśayo’varohatīti | sampātaḥ karma sampatanty anena svargam iti vyutpatteḥ | anuśayo bhukta-śiṣṭaṁ karma | anuśete kartāraṁ phala-bhogāyeti vyutpatteḥ | tac ca kṛtsna-phala-bhoge sati nāvaśiṣyate | evaṁ prāpte paṭhati—

kṛtātyaye’nuśayavān dṛṣṭa-smṛtibhyām ||[[2]](#footnote-3)

candra-loke sukha-bhogāya yat karma kṛtaṁ tasyeṣṭādes tatra bhogenātyaye kṣaye sati tad-bhoga-kṣaya-jāta-śokānala-vilīna-bhoga-deho’nuśayavān avarohati | kutaḥ ? dṛṣṭeti |

tad ya iha ramaṇīya-caraṇā abhyāśo ha yat te ramaṇīyāṁ yonim āpadyeran brāhmaṇa-yoniṁ vā kṣatriya-yoniṁ vā vaiśya-yoniṁ vātha ya iha kapūya-caraṇā abhyāśo ha yat te kapūyāṁ yonim āpadyerañ śva-yoniṁ vā sūkara-yoniṁ vā cāṇḍāla-yoniṁ vā [chā.u. 5.10.7] iti tatraiva darśanāt |

ramaṇīya-caraṇā ramaṇīya-karmāṇaḥ | bhukta-śiṣṭa-pakva-sukṛtavanta ity arthaḥ | abhyāso’bhyāgantāraḥ abhyāpūrvādaseḥ kvipi rūpam | ha sphuṭam | yad yadā | tadety arthāt | iha punar bhave te ubhaya-śeṣābhyāṁ niviśanti iti smṛteś ca | tasmāt sānuśayo’varohati yāvat sampātam ity ādi vākyaṁ tu phalārpaṇa-pravṛtta-karma-viśeṣa-param ity avirodhaḥ ||8||

**rpc:** 10.87.50, 11.25.29-31, nārāyaṇopaniṣad 34.

**hds:** 4.29.27-28.

**|| 3.1.9 ||**

avarohe prakāra-viśeṣaṁ darśayati—

yathetam anevaṁ ca ||

candrād avarohann anuśāyī yathetam avarohaty anevaṁ ca | yathetaṁ yathā-gatam | aneyvaṁ tad-viparyayeṇa | dhūmākāśayor avarohe’pi saṅkīrtanād yathetam iti pratīyate | rātryādy-asaṅkīrtanād abhrādy-upasaṅkhyānāc cānevaṁ ceti ||9||

**rpc:** ---

**hds:** 11.10.26.

**|| 3.1.10 ||**

caraṇād iti cen na tad-upalakṣaṇārtheti kārṣṇājiniḥ ||

nanu svargāt pracyuto’nuśayād yoniṁ prāpnotīti na yujyate | ramaṇīya-caraṇā ity ādi śrutyā caraṇāt tadāpatty-abhidhānāt | na cānuśaya-caraṇa-śabdayor aikārthyam | yathākārī yathācārī tathā bhavati iti bṛhad-āraṇyake tayor bhinnārthatvokteḥ | karma-śeṣo’nuśayaś caraṇaṁ tv ācāra iti cen nāyaṁ doṣaḥ | yato’nuśayopalakṣaṇārthaiṣā caraṇa-śrutir iti kārṣṇājinir manyate | karmaṇaḥ sarvārtha-hetutayā śāstrārtha-prasiddher iti bhāvaḥ ||10||

**rpc:** 3.30.32-33

**hds:** 4.29.74-75, 4.29.78

**|| 3.1.11 ||**

ānarthakyam iti cen na tad-apekṣatvāt ||

nanu karmaṇaḥ sarvārtha-hetutve vaiphalyam ācārasya tataś ca tad-vidhir vyartha iti cen, na | kutaḥ ? karmaṇo’py ācāra-sāpekṣatvāt | na hi sad-ācāra-vihīnaḥ karmaṇy adhikriyate | sandhyā-hīno’śucir nityam anarhaḥ sarva-karmasu[[3]](#footnote-4) ity ādi smṛteḥ | tathā ca sācārasya karmaṇaḥ phala-hetutvāt tayā karmopalakṣyate iti kārṣṇājiner matam ||11||

**rpc:** 11.18.42-43, 11.18.45.

**hds:** 3.31.32

**|| 3.1.12 ||**

sukṛta-duṣkṛte eveti tu bādariḥ ||

tu-śabdaḥ pūrva-mata-nirāsāya | caraṇa-śabdena sukṛta-duṣkṛta eva vācye iti bādarir manyate | puṇyaṁ karmācaratīty ādau karmaṇi carateḥ prayogāt | mukhye sambhavati lakṣaṇā na yuktā | caraṇam anuṣṭhānaṁ karmeti anarthāntaram | ācāro’pi karma-viśeṣa eva | tathāpi bhedoktiḥ kuru-pāṇḍava-nyāyena | idaṁ sva-matam ity eva-śabdaḥ | tathā ca caraṇa-śabdena karma-viśeṣokteḥ sānuśayo’varohatīti siddham ||12||

**rpc:** 11.10.22

**hds:** 3.31.42-43

**|| 3.1.13 ||**[[4]](#footnote-5)

iṣṭādi-kāriṇaś candraṁ gatvā sānuśayās tasmād avarohantīty uktam | idānīm aniṣṭādi-kāriṇāṁ pāpinām ārohāvarohau parīkṣyete |

asūryā[[5]](#footnote-6) nāma te lokā andhena tamasāvṛtāḥ |

tāṁs te pretyābhigacchanti ye ke cātma-hano janāḥ || [īśo. 3]

itīśāvāsye paṭhyate | agra pāpinaś candra-lokaṁ gacchanty uta yama-lokam iti sandehe pūrva-pakṣaṁ sūtrayati—

aniṣṭādi-kāriṇām api ca śrutam ||

iṣṭādi-kṛtām ivāniṣṭādi-kṛtām api candre gamanaṁ śrutam—ye vai ke cāsmāl lokāt prayanti candramasam eva te sarve gacchanti [kau.u. 1.2] iti kauṣītaky-upaniṣadi sarveṣām aviśeṣeṇa gati-śravaṇāt, te’pi taṁ gacchantīti | evaṁ saty ukta-vākyaṁ durācāra-nivṛtti-paratayā neyam |

nanu puṇyavatāṁ pāpināṁ ca samānaṁ phalam | maivam | pāpināṁ tatra bhogābhāvāt ||13||

**rpc:** ---

**hds:** 3.32.2-3.

 --o)0(o--

### 3. saṁyamanādhikaraṇam

**|| 3.1.14 ||**

evaṁ prāpte siddhāntayati—

saṁyamane tv anubhūyetareṣām ārohāvarohau tad-gati-darśanāt ||

tu-śabdaḥ pūrva-pakṣa-nirāsārthaḥ | itareṣām aniṣṭādi-kṛtāṁ saṁyamane yama-pure gamanam | tatra yama-daṇḍam anubhūya punar ihāgamanaṁ ca syāt | evaṁ-bhūtau teṣām ārohāvarohau bhavataḥ | kutaḥ ? tad iti |

na sāmparāyaḥ pratibhāti bālaṁ

pramādyantaṁ vitta-mohena mūḍham |

ayaṁ loko nāsti para iti mānī

punaḥ punar vaśam āpadyate me || [ka.u. 1.2.6] iti |

**rpc:** 3.30.32-33.

**hds:** 3.30.33, 3.32.19, 3.32.21.

**|| 3.1.15 ||**

smaranti ca ||

tatra tatra patan śrānto mūrcchitaḥ punar utthitaḥ |

pathā pāpīyasā nītas tarasā yama-sādanam || [bhā.pu. 3.30.23]

ity ādau, sarve caite vaśaṁ yānti yamasya bhagavan ity ādiṣu ca pāpināṁ yama-vaśyatāṁ munayaḥ smarantīti ||15||

**rpc:** 3.30.19-21.

**hds:** 3.30.23

**|| 3.1.16 ||**

api sapta ||

rauravo’tha mahāṁś caiva vahnir vaitaraṇī tathā |

kumbhīpākaḥ iti proktāny anitya-narakāni tu ||

tāmisraś cāndha-tamisro dvau nityau samprakīrtitau |

iti sapta pradhānāni balīyastūttarottaram || iti bhārate[[6]](#footnote-7) |

pāpināṁ phala-bhoga-bhūmitvena sapta narakāṇi smaryante | tāni te yāntīty arthaḥ | api-śabdāt pañcamānta-smṛtāni parāṇi gṛhyante ||16||

**rpc:** ---

**hds:** 5.26.7.

**|| 3.1.17 ||**

nanv evam īśvara-kartṛka-sarva-niyamoktitvādhas tatrāha—

tatrāpi ca tad-vyāpārād avirodhaḥ ||

co’vadhāraṇe | teṣu yamādiṣu daṇḍa-kartṛṣv īśvara-kartṛka-niyama-rūpād vyāpārāt tad-ukter abādha ity arthaḥ | īśvara-prayuktāḥ khalu yamādayaḥ pāpino daṇḍayantīti purāṇeṣu prasiddham ||17||

**rpc:** 5.26.6, 4.29.23-35, 4.29.47, 1.2.13, 2.2.36, 2.3.10, 4.30.32-33, 3.15.49, 10.14.8

**hds:** 5.26.6.

**|| 3.1.18 ||**

nanu pāpinām api yama-daṇḍānantaraṁ candrārohaḥ syāt | ye vai ke cāsmād ity ādau sarva-śabdād ityākṣepa-nirāsāyāha—

vidyā-karmaṇor iti tu prakṛtatvāt ||

tu-śabdād akṣepa-nivṛttiḥ | nety ākṛṣyam | pāpināṁ candrāptir naivāpapadyate | kutaḥ ? devayāna-pitṛyānayoḥ pratipattau vidyā-karmaṇor eva prakṛtatvāt | chāndogye tad ya itthaṁ viduḥ [chā.u. 5.10.1] ity ādinā vidyayā devayāna-panthāḥ prāpyaḥ prakīrtyate | atha ya ime grāma [chā.u. 5.10.3] ity ādinā tu karmaṇā pitṛ-yānaḥ panthāḥ prāpya iti | evaṁ sati sa sarva-śabdo’dhikṛtāpekṣo bhavet ||18||

**rpc:** 7.15.42-43

**hds:** 3.32.3, 3.32.5-7

**|| 3.1.19 ||**

nanu candra-gaty-abhāve pāpinām iha dehopalambho na syāt | tad-dhetoḥ pañcamāhuter asambhavāt | tasyāś candra-prāpti-pūrvakatvāt | ato dehopalambhāya sarveṣāṁ candra-gatir āvaśyakīti cet, tatrāha—

na tṛtīye tathopalabdheḥ ||

tṛtīye sthāne deha-lābhāya tat-pūrvaka-pañcamāhuty-apekṣā nāsti | kutaḥ ? tatheti | śrutau tathā pratyayāt | ayam arthaḥ | tatraiva—

athaitayoḥ pathor na katareṇacana tānīmāni kṣudrāṇy asakṛd-āvartīni bhūtāni jīvanti[[7]](#footnote-8) | jāyasva mriyasvety etat tṛtīyaṁ sthānam | tenāsau loke na sampūryate [chā.u. 5.10.8] iti |

yāni bhūtāny uktayoḥ devayāna-pitṛyānayoḥ pathor madhye katareṇacana kenāpi pathā na gacchanti tānīmāni kṣudrāṇi daṁśa-maśaka-kīṭādīny asakṛd-āvṛttīni jāyasva miryasveti bhavanti | punaḥ punar jāyante mriyante cety arthaḥ | etat tṛtīyaṁ sthānam iti | daṁśādi-dehāḥ pāpa-karmāṇaḥ kathyante | sthānatvaṁ sthāna-sambandhāt | tṛtīyatvaṁ tu pūrva-nirdiṣṭa-brahma-loka-dyu-lokāpekṣayā | tataś ca ye vidyayā deva-yāne pathi nādhikṛtā nāpi karmaṇā pitṛ-yāne teṣām eva kṣudra-jantūnāṁ daṁśa-maśakādy-asakṛd-āvṛttīnāṁ tṛtīyaḥ panthās tenāsau loko na sampūryata iti teṣāṁ dyu-lokārohāvarohābhāvena tal-lokāsampūrty-uktes tṛtīye sthāne dehārambhāya pañcamāhutir nāpekṣyeti ||19||

**rpc:** ---

**hds:** 3.30.30, 3.30.33-34.

**|| 3.1.20 ||**

smaryate’pi ca loke ||

loke puṇya-karmaṇām api droṇa-dhṛṣṭadyumnādīnām āhuti-saṅkhyānapekṣo dehārambhaḥ smaryate | api ceti kiñcid anyad ucyata ity arthaḥ ||20||

**rpc:** ---

**hds:** 9.22.3.

|| 3.1.21 ||

darśanāc ca ||

yeṣāṁ khalv eṣāṁ bhūtānāṁ trīṇy eva bījāni bhavanti |

aṇḍajaṁ jīvajam udbhijjam [chā.u. 6.3.1] iti |

tatraiva vinaivāhuti-saṅkhyām udbhijja-svedajayor bhūtayor janma-śravaṇāc ca tad-anapekṣo’pi saḥ | tathā ca yeṣāṁ candrārohāvarohau sambhavatas teṣām eva tasyāṁ satyāṁ tad-ārambho’nyeṣāṁ tu vinaiva tām adbhir eva sa syāt pratiṣedhakābhāvād iti ||21||

**rpc:** ---

**hds:** 2.6.15, 2.10.39.

**|| 3.1.22 ||**

nanu svedajo na śrūyate trīṇy eveti vacanād iti cet, tatra samādadhāti—

tṛtīya-śabdāvarodhaḥ saṁśokajasya ||

udbhijjam iti tṛtīya-śabdena saṁśokajasya svedajasyāpy avarodhaḥ saṅgrahaḥ kṛtaḥ | ubhayor api bhūmy-udakodbheda-prabhavatvasya sāmyāt | loke bhedoktis tu jaṅgamatvādy-avāntara-bhedam ādāya | tasmād aniṣṭādi-kāriṇāṁ candra-prāptir nāstīti siddham ||22||

**rpc:** 3.7.28, 2.10.38

**hds:** 3.7.27.

--o)0(o--

### 4. tat-svābhāvyāpatty-adhikaraṇam

**|| 3.1.23 ||**

iṣṭādi-kṛtaḥ sūkṣma-bhūta-yuktāḥ sānuśayāś cāvarohantīti darśitam | tat-prakāras tu—

athaitam evādhvānaṁ punar nivartante yathetam ākāśam ākāśād vāyuṁ vāyur bhūtvā dhūmo bhavati dhūmo bhūtvābhraṁ bhavaty abhraṁ bhūtvā megho bhavati megho bhūtvā pravarṣati [chā.u. 5.10.5] iti |

yathetam anevañ coktas tatraiva | ihāvarohatāyām ākāśādi-bhāvaḥ pratīyate | sa kiṁ tādātmyāpattir uta sādṛśyāpattir iti viṣaye sādṛśyāpatti-pakṣe lakṣaṇāprasaṅgāt tādātmyāpattir evāsāv iti prāpte—

tat-svābhāvyāpattir upapatteḥ ||

tat-sādṛśyāpatti-rūpaḥ sa mantavyaḥ | kutaḥ ? upapatteḥ | candra-loke yad ammayaṁ vapur ārabdhaṁ bhogāya tat kila caṇḍakara-vṛndena tuṣāra-khaṇḍam iva bhoga-kṣaye kṣaṇajena śokāgninā vilīyamānaṁ saukṣmyād ākāśa-tulyaṁ bhavati, tato vāyor vaśam eti, tato dhūmādibhiḥ saṁpṛcyate ity evopapadyate | anyasyānya-bhāvāyogāt tattve’varohāsambhavāc ca ||23||

**rpc:** ---

**hds:** 3.26.34.

--o)0(o--

### 5. nāticireṇādhikaraṇam

**|| 3.1.24 ||**

ākāśādi-pravarṣaṇāntarād avaroho vilambena tvarayā veti saṁśaye niyama-hetv-abhāvāt vilambeneti prāpte—

nāticireṇa viśeṣāt ||

ākāśādito nāticireṇāvarohaḥ | kutaḥ ? viśeṣāt | paratra vrīhy-ādi-bhāva-prāptāv ato vai khalu durniṣprapataram iti viśeṣokter ity arthaḥ | ta-lopaś chāndasaḥ | durniṣprapataraṁ dṛśsarva-niṣkramaṇam ity arthaḥ | vrīhy-ādi-prāptau dṛśsarva-nirmoktyākāśādi-prāptau tvarayā nirgamo bodhyate ||24||

**rpc:** 7.15.41

**hds:** 3.30.34.

 --o)0(o--

### 6. anyādhiṣṭhitādhikaraṇam

**|| 3.1.25 ||**

pravarṣaṇānantaraṁ, ta iha vrīhi-yavā oṣadhi-vanaspatayas tilamāṣā iti jāyante [chā.u. 5.10.6] iti tatraiva śrūyate | iha saṁśayaḥ—vrīhy-ādiṣv anuśayināṁ mukhyaṁ janmeti saṁśleṣa-mātram iti | jāyanta ity ukter mukhyaṁ janmeti prāptau—

anyādhiṣṭhite pūrvavad abhilāṣāt ||

anyair jīvair bhoktṛtayādhiṣṭhite vrīhy-ādi-dehe teṣāṁ saṁśleṣa-mātram eva syāt | na tu te bhogāya tatra utpadyante | kutaḥ ? pūrveti | ākāśādi-bhāvavat vrīhy-ādi-bhāvasyāpy ukter ity arthaḥ | yathākāśādiṣu pravarṣaṇānteṣu bhoga-hetuḥ karma nābhilapyate tathā vrīhy-ādi-bhāve’pi | yatra tu bhāgo’bhimatas tatra, ramaṇīya-caraṇā ity ādinā tad abhilapyate | tasmāt saṁśleṣa-mātram eva tat, na tu mukhyaṁ janmeti ||25||

**rpc:** 7.15.41

**hds:** 3.32.44

**|| 3.1.26 ||**

aśuddham iti cen na śabdāt ||

nanv anyair adhiṣṭhite vrīhy-ādi-dehe nauśayināṁ saṁśleṣa-mātram eva na tu bhogārthaṁ janma, bhoga-hetoḥ karmaarṇābhāvāt ity uktir ayuktā tad-dhetoḥ sattvāt | tathā hi, svargādi-phalakam iṣṭādi-karmaivāśuddham agnisomīyādi-paśu-hiṁsā-miśratvāt | hiṁsā tu pāpam eva | mā hiṁsyāt sarvā bhūtāni iti pratiṣedhāt | tataś ca pūyāṁśaḥ svargaṁ date pāpāṁśas tu vrīhy-ādi-bhāvam iti | śarīra-jaiḥ karma-doṣair yāti sthāvaratāṁ naraḥ [manu 12.9] iti smṛteś ca | ato vrīhyādiṣu mukhyaṁ janmeti cen, na | kutaḥ ? śabdāt | agniṣomīyaṁ paśum ālabheta ity ādi-veda-vākyād ity arthaḥ | tathā ca dharmatvādharmatvayor vedaika-gamyatvād utsargo hi saḥ | agniṣomīyam iti tv apavādaḥ | utsargāpavādayor vyavasthita-viṣayatvāt na kiṁcic codyam asti | tasmād vrīhy-ādibhiḥ saṁśleṣa-mātraṁ janmeti ||26||

**rpc:** yajuḥ 2.6.9.49, bhā.pu. 11.5.11, 11.5.13.

**hds**: 11.5.13.

 --o)0(o--

**|| 3.1.27 ||**

ito’pīty āha—

retaḥ sig-yogo’tha ||

atha vrīhy-ādi-bhāvānantaram anuśayino retaḥ-sig-yogas tatraiva śrūyate | yo yo hy annam atti yo retaḥ siñcati tad bhūya eva bhavati [chā.u. 5.10.6] iti | na ca tasya mukhyaṁ retaḥ sig-rūpatvam | anyasyānya-rūpatvāsambhavāt | tattve dehāpty-ayogāc ca | tasmāt saṁśleṣa-mātraṁ tat-svīkāryam | evaṁ sati vrīhyādāv api tad evāstu vairūpye hetv-abhāvāt ||27||

**rpc:** ---

**hds:** 3.31.1.

**|| 3.1.28 ||**

yoneḥ śarīram ||

lyab-lope karmaṇi pañcamī | pitṛ-śarīrāt mātṛ-yoniṁ praviśya deham āpnoty anuśaya-phala-bhogāya, tad ya iha ramaṇīya-caraṇāḥ [chā.u. 5.10.7] ity ādeḥ | tasmād ākāśādi-prāptir iva vrīhy-ādi-prāptir iti siddham | itthaṁ ca duḥkha-sāre saṁsāre virajya harir evānanda-mayo dhyeyaḥ sudhiyeti vyañjitam ||27||

**rpc:** 3.31.1-4

**hds:** 3.31.2

 --o)0(o--

|| iti govinda-bhāṣye tṛtīyādhyāyasya prathamaḥ pādaḥ ||

|| 3.1 ||

(3.2)

## tṛtīyo’dhyāyaḥ, dvitīyaḥ pādaḥ

vittir viraktiś ca kṛtāñjaliḥ puro

yasyāḥ parānanda-tanor vitiṣṭhate |

siddhiś ca sevā-samayaṁ pratīkṣate

bhaktiḥ pareśasya punātu sā jagat ||

### 1. sandhy-adhikaraṇam

**|| 3.2.1 ||**

athāsmin pāde prāpyānurāga-hetu-bhūtā bhaktir ucyate | prāpyasya brahmaṇor bhakty-arhatvāya svapnādi-sṛṣṭi-kartṛtva-rūpo mahimā tadāvirbhāvānām aikyam ātma-mūrtitvaṁ bhajad-bhedaḥ pratyuktvaṁ tathāpi bhakty-eka-grāhatvam ubhayāv abhāsitvaṁ parānandatvaṁ bhāvānusāri-prakāśatvaṁ sarva-paratvaṁ sarva-dātṛtvaṁ ceti guṇa-nicayo nirūpyate | bhaktīcchuḥ khalu tat-tat-sampratītau tasyāṁ pravartate, netarathā | tatrādau svapnādi-sṛṣṭi-kartṛtvam ucyate | tad-itarasya tat-kartṛtve brahmaṇaḥ sarva-kartṛtva-bādhāt | kiñcit kartari tasmin bhaktir nodbhaved atas tat-kartṛtayā tan-mahimā pradarśyate | bṛhad-āraṇyake śrūyate—

na tatra rathā na ratha-yogā na panthāno bhavanti, atha rathān ratha-yogān pathaḥ sṛjate | na tatrā’’nandā mudaḥ pramudo bhavanti, athā’’nandān mudaḥ pramudaḥ sṛjate | na tatra veśāntāḥ puṣkariṇyaḥ sravantyo bhavanti, atha puṣkariṇyaḥ sravantyaḥ sṛjate, sa hi kartā [bṛ.ā.u. 4.3.10] iti |

tatreyaṁ svāpnikī rathādi-sṛṣṭir jīva-kartṛkā paramātma-kartṛkā veti saṁśayaṁ jīva-kartṛkā syāt | tasyāpi prajāpati-vākye satya-saṅkalpatva-śravaṇād iti prāpte—

sandhye sṛṣṭir āha hi ||

sandhyaṁ svapnaḥ, sandhyaṁ tṛtīyaṁ svapna-sthānam [bṛ.ā.u. 4.3.9] iti tatraiva śravaṇāt | gāgara-suṣupti-madhya-bhavatvāc ca | tatra yā rathādi-sṛṣṭiḥ sā paramātma-kṛtaiva | kutaḥ ? hi yataḥ | sa hi kartā iti śrutir eva svapne rathādi-sṛṣṭiṁ tat-kṛtām āha | ayaṁ bhāvaḥ—alpālpa-karmānusāri-phala-bhogāya svapna-draṣṭṛ-puṁ-mātrānubhāvyāṁs tāvan-mātra-samayān rathādīn paramātmā sṛjati | tasmāt sa hi karteti satya-saṅkalpasyācintya-śakteḥ tādṛśa-kartṛtvaṁ sambhavaty evety arthaḥ | svapnāntam ity ādi śruty-antarāc ceti | jaivī satya-saṅkalpatā tu mokṣe syād ato na tayā svapna-sṛṣṭiḥ ||1||

**rpc** :

**hds** : 6.16.55.

**|| 3.2.2 ||**

nirmātāraṁ caike putrādayaś ca ||

yata eke kaṭhāḥ paramātmānam eva svāpnikānāṁ kāmānāṁ nirmātāram āmananti, ya eṣu supteṣu jāgarti kāmaṁ kāmaṁ puruṣo nirmimāṇa [ka.u. 2.2.8] iti | eṣu jīveṣu te ca kāmāḥ putrādaya eva na tv icchā-mātram | sarvān kāmān chandattaḥ prārthayasva śatāyuṣaḥ putra-pautrān vṛṇīṣva [ka.u. 1.1.25] iti teṣām eva kāma-śabdena prakṛtatvāt | etasmād eva putro jāyate, etasmād bhrātā | etasmād bhāryā, yad enaṁ svapne nābhihanti [gaupavana-śruti] iti smṛty-antarāc ca ||2||

**rpc** : ---

**hds** : 11.13.32.

**|| 3.2.3 ||**

svāpnika-padārtha-nirmātur bhagavataḥ kāraṇam āha—

māyā-mātraṁ tu kārtsnyenānabhivyakta-svarūpatvāt ||

svapna-sṛṣṭāvatarkyā māyaiva karaṇam | na tu pañcīkṛtāni bhūtāni caturmukhādayaś ca | kutaḥ ? kṛtsnyenety ādeḥ sarvānubhāvyatayānabhivyakter ity arthaḥ | tasmāt paramātma-kṛtā svapna-sṛṣṭir iti siddham ||3||

**rpc** : 7.13.23, 11.3.36.

**hds** : 11.13.32.

 --o)0(o--

### 2. svapnādhikaraṇam

**|| 3.2.4 ||**

atha sā satyota mithyeti viśaye bodhottaraṁ bādhāt mithyeti prāptau—

sūcakaś ca hi śruter ācakṣate ca tad-vidaḥ ||

hi yataḥ svāpnaḥ padārthaḥ śubhāśubhayor mantrādeś ca sūcako’taḥ satyaḥ svapna-sargaḥ | kutas tat-sūcakatvam ? śruteḥ |

yadā karmasu kāmyeṣu striyaṁ svapne’bhipaśyati |

samṛddhiṁ tatra jānīyāt tasmin svapna-nidarśane || iti chāndogyāt [5.2.9] |

atha svapne puruṣaṁ kṛṣṇaṁ kṛṣṇa-dantaṁ paśyati sa enaṁ hanti iti kauṣītakī-brāhmaṇāc ca | tad-vidaḥ svapna-jñāś ca svapnaṁ śubhādi-sūcakam ācakṣate | svapne gajārohaṇaṁ śubhasya, kharārohaṇaṁ tv aśubhasya sūcakam ity ādi |

ādiṣṭavān yathā svapne rāma-rakṣām imāṁ haraḥ |

tathā likhitavān prātaḥ prabuddho budha-kauśikaḥ ||

iti svapne stotra-lābhaṁ smaranti | evaṁ ca bhāvi-satyārtha-sūcakatve kvacin mantrauṣadhi-prāpti-darśanena sūcaka-satyatve ca siddhe satyatā-prayayāt sākṣāt svapna-dṛṣṭa-kartṛka-hanana-śravaṇāc ca jāgrat-sṛṣṭir iti satyā svapna-sṛṣṭiḥ ||4||

**rpc, hds** : 10.42.30.

**|| 3.2.5 ||**

yat tu bodhottaraṁ bādhān mithyety uktam, tatrāha—

parābhidhyānāt tu tirohitaṁ tato hy asya bandha-viparyayau ||

parasyeśvarābhidhyānāt saṅkalpāt tirohitaṁ svāpnikaṁ rathādi, na tu śukti-rajatavat tasya bādhaḥ | hi yato’sya jīvasya tataḥ pareśād eva bandha-mokṣau bhavataḥ | samṣāra-bandha-sthiti-mokṣa-hetur ity ādi-śruteḥ | bandha-mokṣa-kartuḥ svapna-tat-parihāra-kartṛtvaṁ na citram iti bhāvaḥ | tataś ca tasyāpi tasmād evāvirbhāva-tirobhāvī mantavyau |

svapnādi-buddhi-kartā ca tiraskartā sa eva tu |

tad-icchayā yato hy asya bandha-mokṣau pratiṣṭhitau || iti smṛteś ca |

tasmāt satyā svapna-sṛṣṭir aiśvarīti ||5||

**rpc** : 3.26.6-7, 11.11.3-4, 11.3.41, 11.20.30.

**hds** : 3.7.12.

 --o)0(o--

### 3. deha-yogādhikaraṇam

**|| 3.2.6 ||**

atha jāgara-kartṛtvam īśvarasyaivety ucyate | kaṭha-vallyāṁ paṭhyat—

svapnāntaṁ jāgaritāntaṁ cobhau yenānupaśyati |

mahāntaṁ vibhum ātmānaṁ matvā dhīro na śocati || [ka.u. 2.1.4] iti |

tatra jīvasya śrūyamāṇo jāgaraḥ pareśa-kartṛko na veti saṁśaye kālādy-adhīnatva-darśanān neti prāpte—

deha-yogād vā so’pi ||

deha-yogena vā yo jāgaraḥ sa pareśād eva svapnāntam ity ādi śruteḥ kālāder jāḍyāc ca | suṣupti-mūrcchayor apy avasthayoḥ sṛṣṭir īśvara-kartṛkaivety api-śabdena samuccitam | tasyaiva sarva-kartṛkatva-śravaṇāt ||6||

**rpc** : 11.11.10, 11.13.24-25, 3.31.43-44.

**hds** : 11.13.32.

 --o)0(o--

### 4. tad-abhāvādhikaraṇam

**|| 3.2.7 ||**

atha suṣupti-sthānaṁ cintyate | tatraitāḥ suṣupit-viṣayāḥ śrutayaḥ | āsu tadā nāḍīṣu sṛpto bhavati [chā.u. 8.6.1] iti chāndogye | tābhiḥ pratyavasṛpya purītati śete [bṛ.ā.u. 2.1.19] iti | ya eṣo’ntar hṛdaya ākāśas tasmiñ śete [bṛ.ā.u. 4.4.22] iti ca bṛhad-āraṇyake | evam anyatra ca | iha ākāśa-śabdo brahma-vācakaḥ | atra nāḍyaḥ purītad brahma ca suṣupty-ādhāratayā śrūyante | kim eṣāṁ vikalpaḥ samuccayo veti vīkṣāyāṁ tulyārthānāṁ mitho’pekṣādarśanāt, tulyārthas tu vikalperan iti nyāyāc ca vikalpaḥ syāt | iti prāpte—

tad-abhāvo nāḍīṣu tac-chruter ātmani ca ||

**rpc** : 11.13.26, 11.25.19, 12.11.18-19.

**hds** : 6.16.55-56.

**|| 3.2.8 ||**

ataḥ prabodho’smāt ||

yato brahmaiva supti-sthānaṁ nāḍy-ādīnāṁ tu dvāra-mātratāto’smād brahmaṇaḥ sakāśād eva svāpottaraṁ prabodhaḥ śrūyate chāndogye—sataś cāgatya na viduḥ sata āgacchāmahe [chā.u. 6.10.2] iti | vikalpe tu kadācin nāḍībhyaḥ kadācit pūrītataḥ kadācic ca brahmaṇaḥ sa śrūyate, na ca tathāsti | tasmād brahmaiva tat ||8||

**rpc** : 8.1.7, 8.1.9

**hds** : 12.4.21.

--o)0(o--

### 5. karmānusmṛti-śabda-vidhy-adhikaraṇam

**|| 3.2.9 ||**

atha sataś cāgatya na viduḥ [chā.u. 6.10.2] ity atra vicārāntaram | supta evottiṣṭhed utānya eveti saṁśaye brahma-sampannasya prācīna-dehādi-sambandhāsambhavāt anya eveti prāpte—

sa eva tu karmānusmṛti-śabda-vidhibhyaḥ ||

tu-śabdaḥ śaṅkā-kṣepāya | supta evottiṣṭhati nānyaḥ | kutaḥ ? karmādibhyaḥ | supti-prāg-anuṣṭhita-śeṣa-laukika-karma-samāpanaṁ karmā-śabdārthaḥ | anusmṛtir yo’haṁ suptaḥ sa eva pratibuddho’smi pratyabhijñā | śabdas tu--iha vyāghro vā siṁho vā vṛko vā varāho vā kīṭo vā pataṅgo vā daṁśo vā maśako vā yad yad bhavanti tadā bhavanti [chā.u. 6.10.2] iti chāndogya-śrutiḥ | vyāghrādayo jīvāḥ supteḥ prāg yad yac charīraṁ prāptās ta eva pratibuddhās tat tad evāpnuvantīti tatrārthaḥ | vidhiś ca, ātmānam eva lokam upāsīta [bṛ.ā.u. 1.4.15] iti bṛhad-āraṇyaka-dṛṣṭo mokṣa-viṣayaḥ | so’pi suptasya muktatve’rthakaḥ syāt | ayaṁ bhāvaḥ—yathā lavaṇāmbu-pūrṇaḥ pihita-mukhaḥ kumbho gaṅgāyāṁ nikṣiptaḥ punar uddhriyate, tathā vāsanāvṛto jīvaḥ supto virata-samasta-karaṇo viśvāsa-sthānaṁ brahma sampadyāpi puna-bhogāyottiṣṭhati | na ca nirvāsanavat tat-sārūpyam upaiti | tad etac ca karmādibhyo’vagatam iti ||9||

**rpc** : 11.3.40, 11.13.31, 11.28.15, 11.25.19.

**hds** : 11.13.27-28, 11.3.39

 --o)0(o--

### 6. mugdhādhikaraṇam

**|| 3.2.10 ||**

prasaṅgad idaṁ cintyate—mūrcchāyāṁ brahmaṇi samprāptir arddha-prāptir vā jīvasyeti viṣaye tasyāḥ supti-viśeṣatvāt tadvat samprāptir eveti prāpte—

mugdhe’rdha-sampattiḥ pariśeṣāt ||

mugdhe mūrcchite sati puruṣe tasya brahmaṇy ardha-prāptir bhavati | kutaḥ ? pariśeṣāt | dṛśsarvānusandhānāt na suptivat tat-samprāptiḥ | viṣayādarśanāj jāgarādivan nāprāptiḥ | kintu pāriśeṣyād ardha-prāptir evety arthaḥ |

hṛdaya-sthāt parāj jīvo dūrastho jāgrad eṣyati |

samīpasthas tathā svapnaṁ svapity asmin layaṁ vrajan |

ata evaṁ trayo’vasthā mohas tu pāriśeṣataḥ |

ardha-prāptir iti jñeyo dṛśsarva-mātraṁ prati smṛteḥ || iti hi smṛtiḥ[[8]](#footnote-9) ||

dūrastho’kṣisthaḥ samīpasthaḥ kaṇṭhasthaḥ |

nanu dehasthasya jīvasya tisro’vasthāḥ śrūyante | jāgaraḥ svapnaḥ suṣuptir iti | nāto’nyā kvacid īkṣate | tasmān mūrcchā nāma pṛthag-avasthā nāstiti, tisṛṇām anyatamaiva seti cen na, anyatvāt | tathā hi, na tāvaj jāgaro mūrcchā indriyair viṣayāvīkṣaṇāt | nāpi svapnaḥ niḥsaṁjñatvt | na ca suptiḥ mukha-prasāda-niṣkampatvādy-abhāvāt | tasmād avasthāntaram eva pariśeṣād avasīyate | sā ceyaṁ loke vaidyake ca prasiddheti | tathā ca jāgara-svapnādi-nikhila-kartṛtva-rūpo yasya mahimā sa harir eva sevya iti prakaraṇābhiprāyaḥ ||10||

**rpc** : vi.pu. 6.5.84-85

**hds** : 6.16.61-62, 3.30.23, 3.31.6

 --o)0(o--

### 7. ubhaya-liṅgādhikaraṇam

**|| 3.2.11 ||**

evaṁ nikhila-niyāmakatayā bhagavato mahimā darśitaḥ | idānīṁ bahudhāvabhāto’py aikyaṁ svasmin na tyajatīty avicintya svarūpatā tasya darśyate | yadyapi prakāśādivan naivaṁ paraḥ ity ādinā uktam etat tathāpi yugapad bahu-bhāvena bheda-pratīto na samāhitam ato’trācintyatvena tat-samarthanam | eko’pi san bahudhā yo’vabhāti ity ādi śrutam |

tatra saṁśayaḥ—nānā-vidheṣu sthāneṣu sthitāni bhagavato bahūni rūpāṇi mitho bhinnāni na veti | sthāna-bhedena sthānino’pi bhedād bhinnāni tāni | nahi mitho vilakṣaṇa-sthāna-saṁsthāna-guṇādīni vastūny abhedaṁ labdhum arhanti | eko’pi sann iti tu sāmānyābhiprāyaṁ bhāvi | tataś ca vastuno bhinneṣu bahuṣv anekeśvaratāpattis tasyāṁ ca satyāṁ bahu-viṣayā bhaktir ekasyāsambhāvinīti | evaṁ prāpte—

na sthānato’pi parasyobhaya-liṅgaṁ sarvatra hi ||

parasya bhagavataḥ svarūpaṁ sthānato’pi nobhaya-liṅgam ubhaya-lakṣaṇam | sthāna-bhede’pi sthāni viśeṣyaṁ na bhidyate ity arthaḥ | hi yasmād ekam eva svarūpam acintya-śaktyā yugapat sarvatrāvabhāti, eko’pi sann iti śruteḥ | sthānāni bhagavad-āvirbhāvāspadāni tad-vividha-līlāśraya-bhūtāni saṁvyoma-śabditāni | vividha-bhāvavanto bhaktāś ca | teṣu sarveṣv ekam eva svarūpaṁ vibhāti ||11||

**rpc** : 1.10.21-22, 1.10.24, 1.9.39, 8.1.11, 8.3.24.

**hds** : 10.33.19, 10.33.16, 3.32.33

 --o)0(o--

**|| 3.2.12 ||**

na bhedād iti cen na pratyekam atad-vacanāt ||

bahudhāvabhātasyāpi tāttvikatvena bhedābheda-prāpteḥ pūrvoktaṁ na yuktam iti cen, na | kutaḥ ? pratīty-ādeḥ indro māyābhiḥ puru-rūpaḥ īyate yuktā hy asya harayaḥ śatādaśety ayaṁ vai harayo’yaṁ vai daśa ca sahasrāṇi ca bahūni cānantāni ca tad etad brahmāpūrvam anaparam anataram abāhyam ayam ātmā brahma sarvānubhūtir ity anuśāsanam [bṛ.ā.u. 2.5.19] iti bṛhad-āraṇyake sarveṣāṁ rūpāṇām aikyokter ity arthaḥ ||12||

**rpc** : 8.1.13-14, 8.5.19, 5.11.12-13

**hds** : 10.69.2

**|| 3.2.13 ||**

api caivam ekam ||

api ceti kiṁ cety arthaḥ | amātro’nanta-mātraś ca [māṇḍūkya-kārikā 29] ity eke śākhina evam abhedenānanta-rūpatvena cainaṁ paṭhanti | amātraḥ svāṁśa-bheda-śūnyaḥ | ananta-mātro’saṅkhyeya-svāṁśaḥ |

eka eva paro viṣṇuḥ sarvatrāpi na saṁśayaḥ |

aiśvaryād rūpam ekaṁ ca sūryavad bahudheyate || iti smṛteś[[9]](#footnote-10) ca |

ayaṁ bhāvaḥ—yathaika eva vaidūrya-maṇir draṣṭṛ-bhedād rūpa-bhedān dadhāno’pi, yathā vābhinetā naṭaḥ sva-sthitān bhāvān prakaṭayan bahudhāvabhāto’py aikyaṁ svasmin na vimuñcati, evaṁ dhyātṛ-bhāva-bhedāt kārya-bhedāc cānekatayā pratīto’pi hariḥ svarūpaikyaṁ svasmin na muñcati |

maṇir yathā vibhāgena nīla-pītādibhir yutaḥ |

rūpa-bhedam avāpnoti dhyāna-bhedāt tathācyutaḥ || [viṣṇu-tantra]

yat tad vapur bhāti vibhūṣaṇāyudhair

avyakta-cid-vyaktam adhārayad dhariḥ |

babhūva tenaiva sa vāmano vaṭuḥ

sampaśyator divya-gatir yathā naṭaḥ || [bhā.pu. 8.18.12]

ity ādi smṛtibhyaḥ | maṇir atra vaidūryaḥ | naṭo’bhinetā | tathā caikasyaiva sato’vicintya-śakter viruddha-guṇāśrayasya yugapad bahudhāvabhāso’pi tasmin viruddha-dhī-viṣayo guṇa eveti | tasminn ekasminn evāvicintya-śaktike sarveśvare bhaktir upapanneti ||13||

**rpc** : 11.11.6-7

**hds** : 9.18.12.

 --o)0(o--

### 8. arūpavad-adhikaraṇam

**|| 3.2.14 ||**

athātma-vigrahatvaṁ bhagavataḥ pratipādyate | vigrahasyātmano bhede satyātmopasarjane tasmin bhaktir apy upasarjanī-bhāvam āsīd iti cen, na caivam asti | tatraiva tasyā prādhānyenānubhavāt | tathā hi—sac-cid-ānanda-rūpāya kṛṣṇāyākliṣṭa-kāriṇe [go.tā.u. 1.2], tam ekaṁ govindaṁ sac-cid-ānanda-vigraham [go.tā.u. 1.29] ity ādkam atharva-śirasi śrūyate | tatra brahma vigrahavan na veti saṁśaye sac-cid-ānando rūpaṁ yayseti bahuvrīhy-āśrayaṇād viṣṇor mūrtir ity ādi vyapadeśāc ca vigrahavat tad iti prāpte—

arūpavad eva hi tat-pradhānatvāt ||

rūpaṁ vigrahas tad-viśiṣṭaṁ brahma na bhavatīti, arūpavad ity ucyate vigrahas tad ity arthaḥ | yukti-nirāsārtham eva-śabdaḥ | kutaḥ ? tad iti | tasya rūpasyaiva pradhānatvād ātmatvāt | vibhutva-jñātṛtva-pratyak-vādi-dharmitvād ity arthaḥ ||14||

**rpc** : 8.5.15-16, 6.8.30, 10.14.18, pañcarātra—*nirdoṣa-pūrṇa-guṇa-vigraha ātma-tantro niścetanātmaka-śarīra- guṇaiś ca hīnaḥ | ānanda-mātra-kara-pada-mukhodarādi sarvatra ca svagata-bheda-vivarjitātmā ||*

**hds** : 10.27.11.

**|| 3.2.15 ||**

nanu cintyamānena jñānānandena paramātma-vastunā jaḍa-dṛśsarva-rūpatvena tad-viruddhā prakṛtir nivartetaiva tādṛśi brahmaṇi vigrahavattvaṁ sūtra-kṛtā katham abyupeyate iti cet, tatrāha—

prakāśavac cāvaiyarthyāt ||

śaṅkā-nirāsāya ca-śabdaḥ | saptamy-antād ivārthe vatiḥ | prakāśaika-rūpe’pi ravau vigrahavattvasya yathā dhyāna-hetutvād avaiyarthyaṁ tathā jñānānandaika-rase’pi brahmaṇi tasya tan mantavyam | tad-dhetutvād eva | itarathā dhyānānupapattiḥ | dhyāyati kāntaṁ virahiṇī ity ādau vigraha-viṣayaṁ tad dṛṣṭam ||15||

**rpc** : 2.7.41, 10.14.29, 10.63.39, 1.2.11

**hds** : 10.3.13, 10.3.24.

**|| 3.2.16 ||**

na ca dhyānārtham asad eva tattvaṁ tatra kalpyate | yat tatra pramāṇam astīty āha—

āha ca tan-mātram ||

avadhṛtau mātra-śabdaḥ | taṁ vigraham eva yasmāt paramātmānam āha śrutir ataḥ prameyaṁ tattvam ity arthaḥ | tatraiva śrūyate—

sat-puṇḍarīka-nayanaṁ meghābhaṁ vaidyutāmbaram |

dvi-bhujaṁ jñāna-mudrāḍhyaṁ vana-mālinam īśvaram || [go.tā.u. 1.9]

atra puṇḍarīkākṣatvādi-dharmā sa-vigraha eva īśvara iti visphuṭam | deha-dehi-bhidā caiva neśvare vidyate kvacit iti smṛtiś ca | tathāha—atra dehād bhinno dehīty evaṁ bhideśvara-vastuni nāsti | kiṁ tu deha eva dehīti labdham ||16||

**rpc** : 10.13.54, 1.18.23, 12.8.43

**hds** : 10.13.54-55, 1.1.1 (*satyaṁ paraṁ dhīmahi*)

**|| 3.2.17 ||**

darśayati cātho api smaryate ||

sākṣāt-prakṛti-paro yo’yam ātmā gopālaḥ kathaṁ tv avatīrṇo bhūmyāṁ hi vai [go.tā.u. 2.23] iti tatraivottaratra paṭhitā śrutiḥ paramātmānam eva vigrahaṁ darśayati | gopāla-śabdaḥ khalu parama-kamanīya-pāda-mukhādi-saṁniveśiny abhra-śyāme sarveśe vastuni mukhyaḥ | pūrvatra--gopa-veśam abhrābhaṁ taruṇaṁ kalpa-drumāśritam, sat-puṇḍarīka-nayanaṁ [go.tā.u. 1.8-9] ity ādi śravaṇāt | smaryate cātmaiva vigraha iti |

īśvaraḥ paramaḥ kṛṣṇaḥ sac-cid-ānanda-vigrahaḥ |

anādir ādir govindaḥ sarva-kāraṇa-kāraṇam || ity ādibhiḥ |

atho-śabdaḥ kārtsnye | sūtrābhyāṁ vyatihāro darśitaḥ | vigraha evātmā | ātmaiva vigraha iti | tathā ca śrīy-ādi-gamye’vicintye’rthe tarkānavatārād ātma-vigrahatvaṁ siddham | tena paraiva tatra bhaktiḥ syād iti | vijñānānandasyātmano mūrtatvam alaukika-vastutvāt śruti-mātrāt pratipattavyam | tan-mūrtatvaṁ khalu bhakti-bhāvitvena hṛdā grāhyaṁ gāndharva-vāsitena śrotreṇa rāga-mūrtitvam iva | anyathā vijñāna-ghanānanda-ghaneti śrutir vyākupyet | tad evaṁ pratyaktvādayo dharmāḥ śrīi-vigrahasyaiva | tasminn anyathā vibhānaṁ tu māyayaiva bhavati |

etat tvayā na vijñeyaṁ rūpavān iti dṛśyate |

icchan muhūrtān naśyeyam īśo’haṁ jagato guruḥ |

mātrātma hy eṣā mayā sṛṣṭā yan māṁ paśyaasi nārada |

sarva-bhūta-guṇair yuktaṁ naiva tvaṁ jñātum arhasi || iti smṛteḥ |

naśyeyam adṛśyaḥ syām ity arthaḥ ||17||

**rpc** : 8.3.21, 8.3.23, 7.9.47, 10.2.34-37.

**hds** : 10.14.1-2

--o)0(o--

### 9. upamādhikaraṇam

**|| 3.2.18 ||**

atha bhajadbhyo bhajanīyasya bhedaḥ pratipādyate | itarathā svābhedāvabhāse svasminn ārādhyatva-buddher anudayād bhaktir nopajāyeta | yadyapi jīvānyatvaṁ bahukṛtvaḥ pratipāditaṁ, tathāpi pratibimba-śāstra-vibhrāntaḥ kaścit tad-abhedam ācakṣīta tat-parihārāya vidyāntaram etat |

bahavaḥ sūryakā yadvat sūryasya sadṛśā jale |

evam evātmakā loke parātma-sadṛśā matā || ity ādi śrūyate |

iha bhavati saṁśayaḥ | ānanda-cin-mūrtiḥ paramātmā pūrvaṁ nirūpitaḥ | sa eva kiṁ kayācid avasthayā jīvaḥ kiṁ vā jīvād anyo’sāv iti kiṁ prāptam ? sa eva jīva iti | asayivāvidyāyāṁ pratibimbitasya jīva-rūpatvāt | pratibimbo hi bimbān nārthāntaram anvaya-vyatirekābhyāṁ tathā niścayāt | ata uktaṁ—

darpaṇābhihitā dṛṣṭiḥ parāvṛttya svam ānanam |

vyāpnuvatyābhimukhyena vyatyastaṁ darśayen mukham || iti |

tasmāt paramātmaividyā-yogāj jīva iti prāpte pratividhatte—

ata eva copamā sūryakādivat ||

yasmāt paramātmano’nyo jīvo’ta eva sūryakādivad iti tasyopamā śrūyate | na hy abhede bimba-pratibimba-bhāvaḥ | tathā sati vahni-cchāyayā dāhaḥ svaṅgābhāsena chedaś ca syāt | na ca tasmin sādṛśyaṁ tasya bheda-tantratvāt | ca-kāro’nyān bheda-hetūn samuccinoti | tasmāj jīva-vilakṣaṇaḥ paramātmeti ||18||

**rpc** : 11.18.31, 10.54.44, 3.28.43.[[10]](#footnote-11)

**hds** : 11.11.6, 6.16.46

**|| 3.2.19 ||**

nanv astu tayopamayā jīva-parayor bhedaḥ | kintu cid-ābhāsatvaṁ jīvasya tataḥ prāptam | yathāmbuni sūryasyābhāsaḥ sūryaka ucyate, tathāvidyāyāṁ parasyābhāso jīva iti | etan nirasyati—

ambuvad agrahaṇāt tu na tathātvam ||

tur avadhāraṇe | ṣaṣṭhy-antāt saptamy-antād vā vatiḥ | ambuvad bimba-viprakṛṣṭasyopādher agrahaṇān na tathātvam | paramātmano vibhutvena tad-vidūra-padārtha-prasiddher upameya-koṭer upamāna-koṭi-tulyatvaṁ nety arthaḥ | bimba-vidūre jalādy-upādhau paricchinnasya sūryāder ābhāso gṛhyate, naivaṁ paramātmanaḥ tasyāparicchedāt | ato na tathātvam iti vā, paramātmanaḥ pratibimbo jīvo na bhavati | alohitam acchāyam iti śruteḥ | kintu tadvac cetana eva saḥ—nityo nityānāṁ cetanaś cetanānām iti tadāpattiḥ | na cātra śabdo’pi dṛṣṭāntaḥ vaidharmyāt | tasmād viṣṇoḥ pratibimbo neti ||19||

**rpc** :

**hds** : 11.1.14

**|| 3.2.20 ||**

atha śāstraṁ saṅgamayati—

vṛddhi-hrāsa-bhāktvam antarbhāvād ubhaya-sāmañjasyād evam ||

pratibimba-śāstreṇa mukhyayā vṛttyā nāyaṁ dṛṣṭāntaḥ prayujyate, kintu guṇa-vṛttyaiva vṛddhi-hrāsa-bhāktvam | sādharmyāṁśam āśritya upalakṣaṇam etat | kutaḥ ? antarbhāvāt | etasminn evāṁśe śāstra-tātparya-parisamāpter ity arthaḥ | evaṁ saty ubhaya-sāmañjasyāt | upamānopameyayoḥ saṅgater ity arthaḥ | ayaṁ bhāvaḥ—pūrva-sūtre bimba-pratibimba-bhāvasya mukhyasya nirāsāt kiñcit sādharmyam ādāya prakṛte tad-bhāvaḥ prakīrtyate | tac cetthaṁ bodhyaṁ—sūryo hi vṛddhi-bhāk jalādy-upādhi-dharmair asampṛktaḥ svatantraś ca tat- pratibimbāḥ sūryakās tad-dhrāsa-bhājo jalādy-upādhi-dharma-yojinaḥ paratantrāś ca bhavanty evaṁ paramātmā vibhuḥ prakṛṭi-dharmair asampṛktaḥ svantantraś ca, tad-aṁśakāḥ jīvās tv aṇavaḥ prakṛti-dharma-yoginaḥ para-tantrāś ceti | tasmād iyam upamā tad-bhinnatva-tad-adhīnatva-tat-sādṛśyair eva dharmaiḥ siddhā | na tūpādhi-pratiphalita-rūpābhāsatvena dharmeṇeti | ata eva nirupādhi-pratibimbo jīva ity āha paiṅgi-śrutiḥ |

sopādhir anupādhiś ca pratibimbo dvidheṣyate |

jīva īśasyānupādhir indracāpo yathā raveḥ || iti ||20||

**rpc** :

**hds** : 3.7.11

**|| 3.2.21 ||**

darśanāc ca ||

siṁho devadatta ity ādayaḥ prayogā vivakṣita-sādharmyāṁśam āśritya loke pravṛttā dṛśyante | tasmāc ca gauṇyaiva vṛttyā śāstra-saṅgatir iti bhāvaḥ ||21||

**rpc** :

**hds** : 3.7.16

**|| 3.2.22 ||**

nanu naitad upapadyate paramātmavac cetano jīva iti, kintu tad-ābhāsa eva saḥ | bṛhad-āraṇyake dve vāva [bṛ.ā.u. 2.3.1] ity ādinā tad-anya-vastu-mātra-pratiṣedhāt | tathā hi—dve vāva brahmaṇo rūpe mūrtaṁ caivāmūrtaṁ ca ity upakramya, dvairāśyena vibhaktāni pañca-bhūtāni brahmaṇo rūpatvena parāmṛśya, tasya haitasya puruṣasya rūpaṁ, yathā māhārajanaṁ vāso yathā pāṇḍv-āvikaṁ yathendragopo yathā’agny-arcir yathā puṇḍarīkaṁ yathā sakṛd-vidyuttam | sakṛd vidyutteva ha vā asya śrīr bhavati ya evaṁ veda [bṛ.ā.u. 2.3.6] ity anena punaḥ puruṣa-śabdoditasya tasya māhārajanādīni rūpāṇi darśaytivedam āmnāyate—athāta ādeśo neti neti | na hy etasmād iti | nety anyat param asti | atha nāma-dheyaṁ satyasya satyam iti | prāṇā vai satyam | teṣām eṣa satyam iti | asyārthaḥ—atha saprapañca-mūrtāmūrtādi-rūpa-nirūpaṇānantaraṁ yasmāt tat-parijñānān niratiśayaṁ śreyo nāsti, ato neti neti ity ādeśaḥ | neti netīty upadeśyamānaṁ brahmaiva bodhyam ity arthaḥ | tatra vāsanā-rāśi-bhūta-rāśyor jaḍa-cetanayor vā tad-anyayoḥ pratiṣedhāya vīpsā | ādeśārtham evāha—na hīti | etasmād brahmaṇo’nyan na hy astīti netīty ucyate |

nanu prapañcavad brahmāpi na syāt | nety āha—anyad dṛśyāt prapañcād vilakṣaṇaṁ paraṁ svarūp-bhramāvadhi-bhūtaṁ san-mātraṁ brahma-svarūpam astīti | tathā ca netīti brahmānya-vastu-mātra-niṣedhāt tasya bhinnas tadvac cetanaś ca jīva iti nopayuktā bhaṇitir iti tu brahmaivāvidyāyāṁ pratibimbitaṁ jīva-rūpam iti yujyate | yat tu jīva-parau dvāv ātmānau bhavataḥ tayor bhede kāraṇam aṇutva-vibhutvādi-dharma-jātam ity uktaṁ tat kila ghaṭākāśa-mahākāśa-gatam alpatva-vibhutvādikam iva tayor bhedāya nālaṁ kalpitatvād iti cet tatrāha—

prakṛtaitāvattvaṁ hi pratiṣedhati tato bravīti ca bhūyaḥ ||

na hy eṣā śrutir nirviśeṣam ekam eva brahmeti pratipādayantī tad anyad vastu-mātraṁ pratiṣedhati | kiṁ tarhi rūpa-viśiṣṭaṁ tad bruvanṭi prakṛtaitāvattvaṁ pratiṣedhati | dve vāva [bṛ.ā.u 2.4.1] ity ādinā | yāni rūpāṇi mūrtāmūrtādīni prakṛtāni tair yad brahmaṇa etāvattvam iyattā tat pratyākhyāti, na tu prakṛtāni rūpāṇīti | tataḥ pratiṣedhānantaraṁ bhūyaḥ pracuraṁ tasya satya-nāmādikaṁ rūpaṁ bravīti ca | tataś cāyam ādeśa-vākyārthaḥ |

atha mūrtādi-rūpa-nirūpaṇānantaram | yasmād aparimita-rūpaṁ brahma, ato neti netīty ādeśaḥ | iti-śabdasya samāpty-arthakatvāt | iti na pūrvokta-mūrtādi-lakṣaṇam iyattvāvad eva brahmaṇo rūpaṁ nety arthaḥ, kintu neti sa satya-nāmādikam anīyad rūpam astīti | etam arthṁ śrutir eva vyācaṣṭe | na hy etasmād [bṛ.ā.u 2.3.6] ity ādinā |

asyārthaḥ—etasmān mūrtādi-lakṣaṇād rūpāt param anyat satya-nāmādi-rūpam iti iyad eva na vācyam | kiṁ tarhi ? neti | tena rūpāntarāṇām upalakṣaṇād aniyad eva tad vācyam ity arthaḥ | tad eva dik-pradarśanārtham āha—atha nāma-dheyam iti, satyasya satyam iti | yan nāma tac ca brahmaṇo rūpaṁ bravīti | tasya niruktiḥ prāṇo vai satyam iti | prāṇāḥ prāṇinaḥ | rūpāṇy ara viśeṣāḥ | iha hi prākṛtāprākṛtānanta-viśeṣaṇa-vaiśiṣṭyaṁ brahmaṇaḥ pratipādyate | na tu tad anyat vastu-mātraṁ pratiṣidhyate | tatra mūrtāmūrtāni rūpāṇi prākṛtāni | māhārajanādīni tv aprākriyānīti bodhyam | prāṇa-śabditānāṁ jīvānāṁ satya-śabda-vācyatvam | khādivat svarūpānyathābhāvātmaka-pariṇāmābhāvāt tebhyo’pi bhāvṇo’pi satyatvaṁ, tadvaj jñāna-saṅkoca-vikāśātmakasya pariṇāmasya tasminn abhāvāt | tasmān nitya-caitanyātmako jīvas tad-vilakṣaṇo’nanta-kalyāṇa-guṇa-gaṇaḥ pūrvātmety upapannā tasmin bhaktir iti |

iha rūpa-mātra-niṣedhe śruty-abhimate sati māhārajanādi-sadṛśaṁ rūpam aloka-siddhaṁ svayam upadiśya punar niṣedha-kāriṇyās tasyā unmatta-pralapitāpattiḥ | sūtrakāro’py etāvattvam iti prayuñjāno’samīkṣya-kāritāyai kalpyate | etad-rūpaṁ pratiṣedhatīty eva sūtrayet | tasmād yathoktam eva sādhīyaḥ ||22||

**rpc** : 10.2.26, 10.14.7, 10.87.37, 8.3.24, 11.3.36-37, 12.6.27, 10.3.25

**hds** : 5.8.26-27, 10.2.26 (*satyasya satyam*)

 --o)0(o--

### 10. avyaktādhikaraṇam

**|| 3.2.23 ||**

atha pratyag-rūpatvaṁ pratipādyate | anyathā ghaṭādivat sarva-saulabhye bhaktis tasmin na syāt | tathā hi sac-cid-ānanda-rūpāyety ādi śrūyate | tatra vigrahātmakaṁ paraṁ brahma grāhyaṁ pratyag veti saṁśaye surāsura-manuṣya-pratyakṣatvāt grāhyam iti prāpte—

tad avyaktam āha hi ||

tad brahma svato vyaktaṁ pratyag eva hi yasmāt—na sadṛśe tiṣṭhati rūpam asya na cakṣuṣā paśyati kaścanainam [ka.u. 2.3.9] iti kaṭha-śrutis tathāha | agṛhyo na hi gṛhyate [bṛ.ā.u 3.9.26] iti śruty-antaraṁ ca | avyakto’kṣara ity uktas tam āhuḥ paramāṁ gatim [gītā 8.21] iti smṛtiś ca ||23||

**rpc** : 6.3.16, 10.10.32

**hds** : 8.5.25

 --o)0(o--

### 11. saṁrādhanādhikaraṇam

**|| 3.2.24 ||**

atha pratīco’pi tasya jñāna-bhakti-labhyatvaṁ darśayati | sarvathā daurlabhye nairāśyena bhakter anudayaḥ | tathā hi śrūyate kaivalyopaniṣadi—śraddhā-bhakti-dhyāna-yogād avaiti iti | atra śraddhālur bhaktimān hariṁ dhyāyan prāpnotīti pratīyate | iha mānasena pratyakṣeṇa grāhyo harir uta cakṣur-ādinā veti vīkṣāyāṁ manasaivedam āptatvam, manasaivānudraṣṭavyam iti sāvadhāraṇād bṛhad-āraṇyaka-vākyāt mānasenaiva tena grāhya iti prāpte—

api saṁrādhane pratyakṣānumānābhyām ||

apir atra garhāyām | garhito’yaṁ pūrva-pakṣaḥ | saṁrādhane samyag bhaktau satyāṁ cākṣuṣādinā pratyakṣeṇa grāhyo’sau bhavati | kutaḥ ? śruti-smṛtibhyām ity arthaḥ |

parāñci khāni vyatṛṇat svayambhūs

tasmāt parāṁ paśyati nāntarātman |

kaścid dhīraḥ pratyag ātmānam aikṣad

āvṛtta-cakṣur amṛtatvam icchan || [ka.u. 2.1.1] iti kāṭhake |

jñāna-prasādena viśuddha-sattvas

tatas tu taṁ paśyate niṣkalaṁ dhyāyamānaḥ || [mu.u. 3.1.8] iti muṇḍāke ca vidvad-bhakta-dṛśyatva-śravaṇāt |

nāhaṁ vedair na tapasā na dānena na cejyayā |

śakya evaṁ-vidho draṣṭuṁ dṛṣṭavān asi māṁ yathā ||

bhaktyā tv ananyayā śakya aham evaṁ-vidho’rjuna |

jñātuṁ draṣṭuṁ ca tattvena praveṣṭuṁ ca parantapa || [gītā 11.53-54] ity ādi smaraṇāc ca |

tasmāt samyag-bhaktyā grāhyaḥ śrī-harir iti siddham | cakṣur-ādīni tu tayā bhāvitāni | atas taiḥ sa vedyaḥ | evaṁ sati eva-kāro’yoga-vyavacchedī bhavet ||24||

**rpc** : gītā 18.65-66, 18.61-62, bhā. 7.7.43-44, 3.29.11-12, bhakti-rasāyana 1.3, gītā 11.53-54, bhā. 11.14.19-20, 10.86.46-47, 3.9.11, 7.5.18-19, padyā. *śrī-viṣṇoḥ śravaṇe,* bhā. 12.11.7, 9.4.46-49, gītā 4.17-18. *anicchaiva paraṁ padam akriyaiva parā pūjā | acintaiva paraṁ dhyānaṁ maunam eva paraṁ tapaḥ ||* (śaṅkara-dhṛtaḥ)

**hds** : 3.9.11

**|| 3.2.25 ||[[11]](#footnote-12)**

prakāśādivac cāvaiśeṣyāt ||

nety anuvartate | prakāśo vahniḥ sa yathā sūkṣma-rūpeṇāvyaktaḥ, sthūla-rūpeṇa tu dṛśyate evam īśvara iti cet, na | kutaḥ ? agnivat saukṣmya-sthaulya-viśeṣābhāvāt, asthūlam anaṇv ahrasvam [bṛ.ā.u 3.8.8] iti śruteḥ |

sthūla-sūkṣma-viśeṣo’tra na kaścit parameśvare |

sarvatraiva prakāśo’sau sarva-rūpeṣv ajo yataḥ || iti smṛteś[[12]](#footnote-13) ca ||25||

**rpc** : 12.4.29, 11.28.34-35, 11.20.29-30, 11.25.29-35, 11.2.34.

**hds** : 3.9.3

**|| 3.2.26 ||**

nanu samyag bhaktyā sākṣātkṛtir anupapannā | tadvatsv api tad-adarśanād ity āśaṅkyāha—

prakāśaś ca karmaṇy abhyāsāt ||

śaṅkā-cchedāya ca-śabdaḥ | tad-dhyāna-nirmite karmaṇy arcanādike’bhyāsāt tat-prakāśo bhaved eva | dhyāna-nirmathanābhyāsād devaṁ paśyen nigūḍhavat iti brahmopaniṣadi[[13]](#footnote-14) tathā darśanāt | abhyāsena snehatām āpadyate | tato darśanam |

na tam ārādhayitvāpi kaścid vyaktīkariṣyati |

nityāvyakto yato devaḥ paramātmaā sanātanaḥ || iti[[14]](#footnote-15) |

atra tu sneha-vihīnam ārādhanaṁ bodyam ||26||

**rpc** : *pūrva-sūtraṁ draṣṭavyam.*

**hds** : 3.9.4

**|| 3.2.27 ||**

nanu pratyaṅṅ īśvaras tasya punar abhivyaktir iti idam abhidhānaṁ viruddham | sākṣātkāra-sādhanokti-vaiyarthyāt pratyaktva-prahāṇāc cet, tatrāha—

ato’nantena tathā hi liṅgam ||

ataḥ pratyktve dhyātṛ-gocaratve ca pramāṇa-lābhād anantenāparicchinnena pratīcāpi bhagavatā bhakti-prasanena sva-bhakteṣu sva-svarūpam abhivyajyate nijācintya-kṛpā-śakti-yogād iti svīkāraṇam | idaṁ kutaḥ ? tatrāha—tatheti | vijñāna-ghana ānanda-ghanaḥ sac-cid-ānandaika-rase bhakti-yoge tiṣṭhati [go.tā.u. 2.78] ity atharva-śruti-liṅgād ity arthaḥ | kṛpayaiva bhajatsu vyaktiḥ |

nityāvyakto’pi bhagavān īkṣate nija-śaktitaḥ |

tām ṛte paramātmānaṁ kaḥ paśyetāmitaṁ prabhum || iti smṛteḥ[[15]](#footnote-16) |

svayaṁ cāpy etad vyañjitam—

avyaktaṁ vyaktim āpannaṁ manyante mām abuddhayaḥ |

paraṁ bhāvam ajānanto mamāvyayam anuttamam || [gītā 7.24] iti |

premṇā gocare’pi pratyaktvaṁ na hīyate | tasya svarūpa-śakti-vṛttitvāt | prema-vihīneṣu tv ābhāsa-rūpeṇaiva vyaktiḥ | nāhaṁ prakāśaḥ sarvasya yoga-māyā-samāvṛtaḥ [gītā 7.25] iti tad-ukteḥ | ata eva paramānandādi-rūpasya tasya dāruṇatvādināvabhāsaḥ | tathā ca premetara-karaṇāgrāhyatvam eva pratyaktvam ||27||

**rpc** :rā.tā.u. 1.7 (*cinmayasyādvitīyasya niṣphalasyāśarīriṇaḥ | upāsakānāṁ kāryārthaṁ brahmaṇo rūpa-kalpanā ||*), bhā. 3.9.11, 10.87.14, 10.87.46, 2.7.40, 8.5.18, 8.5.39, 10.6.7, 10.69.11-20, 10.69.42, bṛ.ā.u. 5.1.1, bhā. 10.14.28, 6.4.28-29, 8.5.38.

**hds** : 3.9.5

### 12. ahikuṇḍalādhikaraṇam

**|| 3.2.28 ||**

atha svarūpād guṇanāma-bhedaḥ pratipādyate | bhede hi tasmāt teṣāṁ gauṇyāt tad-bhakter api tat syān na caivam asti teṣu tasyāḥ prādhānyenānubhavāt | vijñānam ānandaṁ brahma [bṛ.ā.u 3.9.28], yaḥ sarvajñaḥ sarvavit [mu.u. 1.1.9, 2.2.7], ānandaṁ brahmaṇo vidvān [tai.u. 2.2.9] ity ādīni vākyāni śrūyante | tatra saṁśayaḥ—bhajanīyaṁ brahma jñānānando jñānānandi veeti | dvividha-vākya-dṛṣṭer anirṇayena bhāvyam iti prāpte—

ubhaya-vyapadeśāt tv ahi-kuṇḍalavat ||

jñānānanda-svarūpasya brahmaṇo jñānānando dharmatvena mantavyaḥ ahi-kuṇḍalavat | kuṇḍalātmano'py aher yathā kuṇḍalaṁ viśeṣaṇatvena manyate tadvat | kuta etat tatrāha ubhayeti | ukta-śrutiṣūbhayābhidhānād ity arthaḥ | tu-śabdena śruty-eka-gamyatā darśitā | avicintyatvād itthaṁ bhāti | na ca dvividha-vākyopalambhāt pākṣikaṁ svarūpaṁ, na vā svagata-bhedavad iti ||28||

**rpc** : 2.1.39, 4.9.16, 10.3.14, 1.5.20, 11.2.39, 2.3.10.

**hds** : 4.11.30, 3.2.12

**|| 3.2.29 ||**

prakāśāśrayavad vā tejastvāt ||

brahmaṇas tejastvāc caitanya-svarūpatvāt prakāśāśrayavad vā tasya nirṇayaḥ syāt | prakāśātmā ravir yathā prakāśāśrayo bhavaty evaṁ jñānātmā harir jñānāśraya ity arthaḥ | avidyā-virodhi timira-virodhi ca vastu tejaḥ kathyate ||29||

**rpc** : gītā 9.4-5, 7.9.29, 8.3.3, 8.3.23-24, 6.4.23, 6.9.39.

**hds** : 10.3.24

**|| 3.2.30 ||**

pūrvavad vā ||

yathā pūrvaḥ kāla ity eka evāvacchedyo'vacchedakaś ca pratīyate tadvaj jñānānando'rtho dharmo dharmī ca pratyetavyaḥ ānandena tv abhinnena vyavahāraḥ prakāśavat | pūrvavad vā yathā kālaḥ svāvacchedakatāṁ vrajed iti yathottaraṁ dṛṣṭāntāḥ sūkṣmāḥ ||30||

**rpc** : 10.14.56-57, brahma-purāṇa (*ānandena tvad-abhinnena vyavahāraḥ prakāśavat | pūrvavat vā yathā-kālaḥ svāvacchedakatāṁ vrajet ||*)

**hds** : 10.3.13

**|| 3.2.31 ||**

pratiṣedhāc ca ||

co'vadhāraṇe |

manasaivedam āptavyaṁ neha nānā’sti kiṁcana |

mṛtyoḥ sa mṛtyuṁ gacchati ya iha nāneva paśyati || [ka.u. 2.1.11]

yathodakaṁ durge vṛṣṭaṁ parvateṣu vidhāvati |

evaṁ dharmān pṛthak paśyaṁs tān evānuvidhāvati || [ka.u. 2.1.14] iti kaṭha-śrutau |

nirdoṣa-pūrṇa-guṇa-vigraha ātma-tantro

niścetanātmaka-śarīra-guṇaiś ca hīnaḥ |

ānanda-mātra-kara-pāda-mukhodarādiḥ

sarvatra ca sva-gata-bheda-vivarjitātmā || ity ādi smṛtau ca |

guṇa-guṇi-bheda-niṣedhāt svarūpāt guṇā na bhidyante | ata eva jñānādīnāṁ dharmāṇāṁ bhagavac-chabda-vācyatā smaryate—

jñāna-śakti-balaiśvarya-vīrya-tejāṁsy aśeṣataḥ |

bhagavac-chabda-vācyāni vinā heyair guṇādibhiḥ || iti |

tathā caikasyaiva dvedhā bhaṇitir ambu-vīcivat viśeṣād bhavati | evaṁ rasāvasthasya tasya rasānandaś ca svollāsa-vapur abhyupeyaḥ | nityaś caiṣaḥ karma-nityatva-vinirṇayāt | viśeṣas tu bheda-pratinidhir bhedābhāve’pi bheda-kāryasya dharma-dharmi-bhāvāder vyavahārasya nirvartakaḥ | anyathā sattā satī kālaḥ sarvadāsti, deśaḥ sarvatrety ādy abādhita-vyavahārānupapattiḥ | na ca sattā satīty ādi buddhir bhramaḥ, san ghaṭaḥ ity ādivad abādhāt | na cāropaḥ siṁho devadatto netivat | sattā satī neti kadāpy avyavahārāt | na ca sattādy-antarābhāve’pi svabhāvād eva tad-vyavahāraḥ | tasyaivātra tac-chabdenokteḥ | tat-siddhas tv arthāpatter yathodakam iti vākya-balāc ca bodhyā | iha bhagavad-guṇān abhidhāya tad-bhedaḥ pratiṣidhyate | na hi bheda-pratinidhes tasyāpy abhāve guṇa-guṇi-bhāvo guṇa-bahutve yujyeta | sa ca vastv-abhinnaḥ sva-nirvāhakaś ceti nānavasthā | tathātvaṁ tu tasya dharmi-grāhaka-māna-siddham ||31||

**rpc** :10.87.37.

**hds** : 10.27.4, 10.27.11

--o)0(o--

### 13. parādhikaraṇam

**|| 3.2.32 ||**

idānīṁ parānandāditvaṁ śrī-harer nirūpyate | jīvānandādi-sāmye tatra bhakte anudayaḥ | tathā hi dharma-bodhakāni vākyāni viṣayaḥ | brāhmyam ānandādi jaivānandāder vilakṣaṇaṁ na veti sandehe laukikānandādi-pada-vācyatvād avilakṣaṇaṁ tat | na hi ghaṭa-pada-vācyaṁ ghaṭa-vilakṣaṇaṁ syād iti prāpte—

param ataḥ setūnmāna-sambandha-bheda-vyapadeśebhyaḥ ||

ato jaivānandāder brahmānandādi paraṁ jātyā parimāṇena cotkṛṣṭam | kutaḥ ? setv ity ādeḥ | eṣa setur vidhṛtir [chā.u. 8.4.1], ya eṣa ānandaḥ parasya iti setutvasya vyapadeśāt | yato vāco nivartante [tai.u. 2.8] ity unmānasya, etasyaivānandasyānyāni bhūtāni mātrām upajīvanti [bṛ.ā.u 4.3.32] iti sambandhasya |

anyaj jñānaṁ tu jīvānām anyaj jñānaṁ parasya ca |

nityānandāvyayaṁ pūrṇaṁ paraṁ jñānaṁ vidhīyate || iti bhedasya ca |

na hi setutvādikaṁ laukikānandādāv asti ||32||

**rpc** : 4.2.30, 10.3.21, 11.14.15, 9.4.46.

**hds** : 10.14.23

**|| 3.2.33 ||**

nanu ghaṭa-pada-vācyaṁ ghaṭa-vilakṣaṇaṁ nety uktaṁ, tatrāha—

sāmānyāt tu ||

tu-śabdaḥ śāṅkā-cchedāya | yathaika eva ghaṭa-śabdo nānā-vidheṣu ghaṭeṣu ghaṭatva-sāmānyam ādāya vartate tathānandādi-śabdo’py ānandatvādi-sāmānyam ādāya laukikālaukikeṣv ānandādiṣv iti naitāvatā vyakti-sādṛśyaṁ sarvathā | ata eva,

para-jñāna-mayo’sadbhir nāma-jātyādibhir vibhuḥ |

na yogavān na yukto’bhūn naiva pārthiva yokṣyati ||

iti jīva-jñānāt paraṁ yaj jñānaṁ tan-maya ity uktam ||33||

**rpc** : 4.2.30.

**hds** : 10.87.35, 10.47.18

**|| 3.2.34 ||**

nanu jīva-jaḍātmakāt prapañcād vilakṣaṇaṁ ced dharmi-bhūtaṁ brahma tarhi sarvaṁ khalv idaṁ brahma tajjalān iti śānta upāsīta [chā.u. 3.14.1] ity upadeśaḥ kathaṁ saṅgacchate ? tatrāha—

buddhy-arthaḥ pādavat ||

so’yam upadeśo buddhy-arthaḥ | sarvatra tadīyatva-jñānārthaḥ pādavat | pādo’sya viśvā bhūtāni [ṛ.ve. 10.90.3] ity atra yathā viśvasya bhagavat-pādatvopadeśas tadvat | evaṁ hi dveṣa-nihīnaṁ manas tat-pravaṇaṁ bhavati | na caivaṁ rāga-prāptir nihīnatva-buddher bādhakatvāt ||34||

**rpc** : 2.2.13-14, 3.28.20-35

**hds** : 1.6.19

 --o)0(o--

### 14. sthāna-viśeṣādhikaraṇam

**|| 3.2.35 ||**

atha bhakti-vaicitryāya bhajanīyasya śrī-harer bhāna-vaicitryaṁ nirūpyate | itarathā bhaki-vaicitryānupapattiḥ | bhāna-vaicitryaṁ tu sthānānāditvād anādi-siddham | eko’pi san bahudhā yo vibhāti ity ādi śrutim āśritya na sthānato’pīty ādi nānā-sthāneṣu sthānī-bhūtam ekaṁ brahma prakāśata ity uktam | atha teṣu tat-prakāśasya tāratamyaṁ syān na veti vīkṣāyāṁ vastv-aikyāt samāna-śabda-buddhi-bodhyatvāc ca na, iti prāpte—

sthāna-viśeṣāt prakāśādivat ||

yadyapy ekam eva brahma-svarūpaṁ tathāpi tat-prākāṭya-sthānānāṁ teṣāṁ dhāmnāṁ bhaktānāṁ ca viśeṣād aiśvarya-mādhurya-kṛtāc chānti-dāsya-sakhyādi-kṛtāc ca tāratamyāt tat-prākaṭyam api tāratamya-bhāk syāt prakāśādivat | yathā prakāśo dvaipaḥ sphāṭikeṣu kaurubindeṣu ca mandireṣu cākcikyāruṇyābhyāṁ tāratamya-bhāk, yathā caika-vidho’pi śabdaḥ kambu-mṛdaṅga-vaṁśa-prabhṛtiṣu mandratva-madhuratvādi-viśeṣa-bhāk tadvad ity arthaḥ | ayaṁ bhāvaḥ—yasmin sthāne bhagavataḥ pāramaiśvaryāviṣkāras tatra tasya bhaktir vidhinā pravartate tayā tīvraḥ prakāśaḥ sphāṭika-niketa-dīpavat yatra saty api pāramaiśvarye mādhuryāviṣkāras tatra khalu rucyā pravartate, tayā madhuraḥ prakāśaḥ kaurubinda-niketa-dīpavad iti dhāmnāṁ tac-cintakānāṁ bhakteś ca dvaividhyaṁ sādhitam ||35||

**rpc** : 6.4.28, 8.3.8, 3.24.30.

**hds** : 3.24.31, 10.48.20

**|| 3.2.36 ||**

upapatteś ca ||

evaṁ sati yathā kratur ity ādi vākyam upapadyae nānyathā | tathā caikasya bhāva-tāratamyaṁ sthāna-tāratamyād yuktam ||36||

**rpc** : 2.7.41, 3.2.26, 10.14.28.

**hds** : 10.14.2

 --o)0(o--

### 15. anya-pratiṣedhādhikaraṇam

**|| 3.2.37 ||**

atha bhagavataḥ sarva-paratvam ucyate | tato’nyasya paratve tatra bhaktir nodbhavet | tathā hi śvetāśvatarair vedāham etam [śve.u. 3.8] ity ādinā sarvato variṣṭhaṁ brahma-rūpaṁ nirūpya tato yad uttarataram ity ādinā tasmād api paraṁ vastv astīti darśitam | tatra saṁśayaḥ—upāsyād brahmaṇaḥ paraṁ vastv asti na veti | śabda-svārāsyād astīti prāpte—

tathānya-pratiṣedhāt ||

yathā brahmaiva sarvasmāc chreṣṭhaṁ na tato’nyat kiñcit | kutaḥ ? anyeti |

yasmāt paraṁ nāparam asti kiṁcid

yasmān nāṇīyo na jyāyo’sti kaścit [śve.u. 3.9] iti |

tair eva tad anyasya śreṣṭhasya nirākaraṇāt | ayam arthaḥ—

vedāham etaṁ puruṣaṁ mahāntam

āditya-varṇaṁ tamasaḥ parastāt |

tam eva viditvātimṛtyum eti

nānyaḥ panthā vidyate’yanāya || [śve.u. 3.8]

iti mahā-puruṣa-jñānam amṛtasya panthās tato nānyo’stīty upadiśya tat-pratipādanāya yasmāt paraṁ nāparam astīty ādinā tasyaiva parataratvaṁ tad-anyasya tad asambhavaṁ copapādya,

tato yad uttarataraṁ tad arūpam anāmayam |

ya etad vidur amṛtās te bhavanti athetare duḥkham evāpi yanti || [śve.u. 3.10]

iti prāg uktam eva nigamayanti, na tu tato’pi śreṣṭhaṁ vastv astīti vadanti | tathā sati teṣāṁ mṛṣābhāsitāpatteḥ | evaṁ ca svayam āha—mattaḥ parataraṁ nānyat kiṁcid asti dhanaṁjaya [gītā 7.7] iti ||37||

**rpc** : 10.14.12, 10.14.22, 10.87.37, 11.16.11, 10.16.39, 10.3.17, 11.14.15, 9.4.46, 11.14.15.

**hds** : 10.87.15, 2.9.32

 --o)0(o--

### 16. sarva-gatatvādhikaraṇam

**|| 3.2.38 ||**

athopāsya-sānnidhyaṁ vaktuṁ tasya vyāptir nirūpyate | anyathā sannihite tasminn anutsāhād bhakteḥ śaithilyaṁ syāt | eko vaśī sarvagaḥ kṛṣṇa īḍyaḥ [go.tā.u. 1.19] ity adi śrūyate | tatra dhyeyo hariḥ paricchinno vyāpako veti saṁśaye madhyamākāratayānubhavāt prapañcānyasya tasya tad-vyāvṛttatvāvaśyam-bhāvāc ca paricchinna iti prāpte—

anena sarva-gatatvam āyāma-śabdādibhyaḥ ||

anena pareṇa puṁsā madhamākāreṇāpi sarvagatatvam avāptam | madhyamākāra eva sarva-vyāpīti | kutaḥ ? āyāmeti | āyāma-śabdo vyāpti-vācī | ādi-śabdād avicintyatva-dharma-yogas tad-bodhikā yuktiś ca | tatra eko vaśī sarvagaḥ kṛṣṇa īḍyaḥ [go.tā.u. 1.19] ity uttara-vākyāt,

yac ca kiñcit jagat sarvaṁ dṛśyate śrūyate’pi vā |

antar bahiś ca tat sarvaṁ vyāpya nārāyaṇaḥ sthitaḥ ||

iti taittirīya-vākyāc[[16]](#footnote-17) ca madhyamasyaiva vibhutvam | madhyamākārasyaiva mama sarvasmāt parasya sarva-vyāpitvam acintyaiśvarya-śakti-yogād iti svayam uktam |

mayā tatam idaṁ sarvaṁ jagad avyakta-mūrtinā |

mat-sthāni sarva-bhūtāni na cāhaṁ teṣv avasthitaḥ |

na ca mat-sthāni bhūtāni paśya me yogam aiśvaram | [gītā 9.4-5] iti |

na ca prapañcānyasya tat-pradeśa-vṛtteḥ paricchedaḥ | bahir antaś ca vyāpti-śruteḥ | atas tileṣu tailṁ dadhinīva sarpir iti nidarśitam | tasmād upāsyo hariḥ sarvaga iti siddham | nirūpitaṁ cetthaṁ dāmodara-carite | tādṛśasyāpi tathātve yuktiś ca purābhihitā | arbhakaukastvād ity asya vyākhyāne ||38||

**rpc** : 10.1.7, 10.7.35-36, 10.9.13-14, 10.47.29, 10.87.42.

**hds** : 10.14.55-56

--o)0(o--

### 17. phalādhikaraṇam

**|| 3.2.39 ||**

atha sarva-phaladatvaṁ tasyocyate | itarathā-dātari kiñcid dātari vā tasmin kārpaṇyād upasphuraṇena bhakter anudayaḥ syāt | tathā hi, puṇyena puṇyaṁ lokaṁ nayati [pra.u. 3.7] iti śrutaṁ bṛhad-āraṇyake | tatra svargādi-phalaṁ yogādeḥ pareśād veti vīkṣāyām anvaya-vyatireka-siddhe yāgāder eva tat phalam iti prāpte—

phalam ata upapatteḥ ||

svargādi-rūpaṁ yāgādi-phalam ataḥ pareśād eva | kutaḥ ? upapatteḥ | tasyaiva nityasya sarvajñasya sarva-śakteḥ mahodarasya yāgādinārādhitasya kālāntarita-tat-tat-phala-pradatvam upapadyate | na tu jaḍasya kṣaṇa-dhvaṁsinaḥ karmaṇa ity arthaḥ ||39||

**rpc** : 10.6.39, 8.3.19, 7.9.26, 3.13.48, 10.80.8, 6.16.30, 10.48.22, 10.60.37, 11.15.35.

**hds** : 2.3.10, 2.4.17

|| 3.2.**40** ||

atra pramāṇam āha—

śrutatvāc ca ||

vijñānam ānandaṁ brahma rātir dātuḥ parāyaṇam [bṛ.ā.u 3.9.28], sa vā eṣa mahān aja ātmā annādo vasudānaḥ [bṛ.ā.u 4.4.24] iti tatraivābhyudaya-phala-pradatvaṁ śrūyate | dātur yajamānasya | rātiḥ phala-pradam ||40||

**rpc** : ---

**hds** : 8.23.15, 8.23.19, 3.2.33 (*aho bakīyam*)

**|| 3.2.41 ||**

matāntaram āha—

dharmaṁ jaiminir ata eva ||

ataḥ pareśād eva dharmaṁ jaiminir manyate | yasmāt phalaṁ tat-karmaiveśvarād bhavati, eṣa eva sādhu karma kārayati [kau.u. 3.8] ity ādi śruteḥ | tathā cānvaya-vyatirekābhyāṁ karmaṇa eva phalārpakatve siddhe na tad īśvarasya svīkāryam | tasya karma-janakatvenopakṣīṇa-vyāpāratvāt |

nanu karmaṇaḥ kṣaṇa-vināśinaḥ kālāntara-bhāvi-phalānupapattiḥ | abhāvād bhāvotpatty-asambhavād iti cet, na | vinaśyad api karma sva-kālam evāpūrvam utpādya vinaśyati | tad apūrvaṁ kālāntare karmānurūpaṁ phalaṁ puruṣāya bhoktre dāsyatīti karmaiva phala-pradam iti ||41||

**rpc** : 11.10.14-15, 11.10.33.

**hds** : 10.24.14-15

**|| 3.2.42 ||**

sva-matam āha—

pūrvaṁ tu bādarāyaṇo hetu-vyapadeśāt ||

śāṅkā-cchedāya tu-śabdaḥ | pūrvoktaṁ pareśam eva bhagavān bādarāyaṇaḥ phala-pradaṁ manyate | kutaḥ ? hetv iti | puṇyena puṇyaṁ lokaṁ nayati, pāpena pāpam iti tasyaiva phala-hetutva-vyapadeśād ity arthaḥ | karmaṇaḥ karaṇatvenopakṣayāc ca | karma-sattāpi brahmāyattā ity uktam | dravyaṁ karma ca kālaś ca ity ādau | tena brahmaiva karma-pravartakaṁ siddham | yat tu vinaśyad api karmety ādi samāhitaṁ tan mandam | kāṣṭha-loṣṭravad acetanasyādṛṣṭasya tatrākṣamatvāt tasyāśravaṇāc ca |

nanu yajñasya devārcanatvāt tad-arcitānāṁ devatānāṁ phalārpakatvam astv iti cet, ucyate—para-devatayā prayojyās tās tad arpayantīti svīkāryam antaryāmi-brāhmaṇāt | ataḥ saiva tad-arpikā | evam evāha bhagavān puṇḍarīkākṣaḥ—

yo yo yāṁ yāṁ tanuṁ bhaktaḥ śraddhayārcitum icchati |

tasya tasyācalāṁ śraddhāṁ tām eva vidadhāmy aham ||

sa tayā śraddhayā yuktas tasyā rādhanam īhate |

labhate ca tataḥ kāmān mayaiva vihitān hi tān || [gītā 7.21-22] iti |

evaṁ ca yāgādibhir ārādhito’bhyudaya-phalaṁ dadātīty uktam | bhaktyā toṣitas tu sva-paryantaṁ sarvam iti vakṣyati puruṣārtho’taḥ śabdād iti | tad itthaṁ janma-maraṇādi-dṛśsarvālayatva-rūpa-prapañca-doṣoktyā nikhila-nirdoṣa-kīrtanena ca nikhila-niyāmakatva-viśuddha-cid-vigrahatvādi-paramātma-guṇa-gaṇa-nirūpaṇena ca brahma-tṛṣṇaiva tad-itara-vitṛṣṇā-pūrvikā tat-prāpti-hetur iti pādābhyāṁ darśitaṁ bhavati ||42||

**rpc** : gītā 7.22, 3.9.8, 3.25.39, 4.11.2, 5.1.14, 10.87.24, 3.29.33, 8.3.26, 7.9.47, 11.10.33, 2.5.14, 2.10.12.

**hds** : 2.6.14, 3.10.12, 10.47.26

 --o)0(o--

|| iti govinda-bhāṣye tṛtīyādhyāyasya dvitīyaḥ pādaḥ ||

|| 3.1 ||

(3.3)

## tṛtīyo’dhyāyaḥ tṛtīyaḥ pādaḥ

parayā nirasya māyāṁ guṇa-karmādīni yo bhajati nityam |

devaś caitanya-tanur manasi mamāsau parisphuratu kṛṣṇaḥ ||

### 1. sarva-vedānta-pratyayādhikaraṇam

**|| 3.3.1 ||**

bhagavad-guṇopāsanāsmin pāde pradarśyate | iyam atra prakriyā | svayaṁrūpe para-brahmaṇi puruṣottame anādi-siddhāni vicitrāṇi rūpāṇi vaidūrya-maṇāv iva nityāvirbhūtāni vibhānti | tat-tad-rūpa-viśiṣṭo’sau nirviśeṣa-śuddhi-pūrti-bhāg iti vijñāya teṣv ekatamena nijābhīṣṭena rūpeṇa viśiṣṭo yenopāsyate tena tad-anyatamena rūpeṇa viśiṣṭe tasmin paṭhitā guṇaḥ svopāsye paṭhitāś ced upasaṁhāryā eva | yena tu manaḥ-prabhṛtīni vibhūti-rūpāṇi bramety upāsyante tena śākhāntarasthāś ca tat-tad-upāsana-prakaraṇa-paṭhitā evopasaṁhāryā netare tad-rūpam adhikṛtya teṣāṁ pāṭhāt | apare tv evam āhuḥ—idam eva pāramyopetaṁ brahma-sthitāṁs tat-tad-bhāvān abhinetṛ-divya-naṭavat prakāśya tat-tan-nāma-bhāk tat-tad-dhāmāvaccheda eva tat-tad-guṇa-karmāṇyāviṣkārotīty ekatra śrutānām anyatropasaṁhāraḥ sambhavatīti |

nanv ekasmin prakāśe śrutā guṇāa anyasmiṁś cintyāḥ syur ekasyaiva tathā tathābhāvena prākaṭyāt | nanu mādhuryaiśvarya-bhoga-śānti-tapaḥ-krauryādīnāṁ mitho virodhāt vaṁśa-śāṅkhāri-śara-cāpāder mīnādau śṛṅga-puccha-saṭā-daṁṣṭrādeś ca nṛliṅge vibhāvane,

yo’nyathā santam ātmānam anyathā pratipadyate |

kiṁ tena na kṛtaṁ pāpaṁ caureṇātmāpahāriṇā || [ma.bhā. 1.68.26]

iti smṛti-vyākopād vidvad-anubhavṇanupalambhāc ca nopasaṁhāro yukta iti cet atrocyate | guṇānām upasaṁhāryatvam upāsanāyām upādeyatvam | ekasminn upāsane paṭhitānām anyasminn apaṭhitānāṁ teṣāṁ tatra cintanaṁ sattvena dhī-mātraṁ vā | ādyaṁ sva-niṣṭhānām antimaṁ tv ekāntikānām iti yāvat | parasmin pāde sva-niṣṭhādayas trividhā vidyādhikāriṇo darśayiṣyante | teṣu prāyeṇādhikṛtāḥ svaniṣṭhāḥ sarveṣu rūpeṣu samaprītayaḥ | te hi sarvatra sarvān guṇān upasaṁharanti | na caikasminn aneka-viruddha-guṇa-cintanam asamañjasam | samaya-bhedena vaidūrya-maṇāv ivaikatra tasmin rūpa-bhedānāṁ grahītuṁ śakyatvāt | pariniṣṭhitā nirapekṣāś cobhaye’py ekāntino viṣama-prītayaḥ | te hi sveṣṭa-rūpābhivyaktān eva guṇān vicintayanti paśyanti ca | tad-anya-rūpābhivyaktāṁs tebhyo’nyāṁs tu tasmin sattvena jñātān api na cintayanti na ca paśyanti | teṣāṁ tatrānābhivyakter anabhīṣṭatvāc ceti parādhikaraṇe vyaktībhaviṣyati | yo’nyatheti tu cin-mātra-vādi-kṣepakam |

kiṁ ca, tasmin yad antas tad anveṣṭavyam [chā.u. 8.1.6] iti brahma-guṇānāṁ mumukṣu-mṛgyatvābhidhānāt, ānando brahmaṇo vidvān na bibheti kutaścana [tai.u. 2.4.1] iti guṇa-vedino’bhaya-phalokteś ca saguṇe brahmaṇi śāstra-tātparyam | ānuvādikā vyavahārikāś ca guṇā iti tu kalpanaiva | mānāntarāprāptānām anuvādāsambhavāt vyavahārika-padādarśanāc ca | vācaṁ dhenum upāsīta ity ādivad upāsanāyai guṇāḥ kalpyā iti ca durdhīr eva | tathā satyātmenty evopāsīta ity atrāpi tad-āpatteḥ | ānandādayaḥ pradhānasya, vyatihāre viśiṁṣanti hītaravat ity atrānandaāder jīveśābhedasya copāsyatve’pi tāttvikatva-svīkārāc ca | nirguṇa-vākyaṁ tu prākṛta-guṇa-niṣedhakam ity uktam | guṇānāṁ guṇya-bhedābhyupagamāc ca na kiñcic codyam | dhyeyā guṇā dvedhā bodhyāḥ | aṅgi-niṣṭhatvād aṅga-niṣṭhatvāc ceti sphuṭībhāvi | tatrādau guṇopasaṁhāra-siddhaye bhagavataḥ sarva-veda-vedyatvaṁ nigadyate | tathā hi nikhilāni sādhana-vākyāny atra viṣayaḥ | tatra sva-śāstroktaiḥ sādhanair brahma vedyam uta sarva-śākhoktais tair iti saṁśaye pratiśākham artha-bhedāt sva-śākhioktais tair iti prāpte--

sarva-vedānta-pratyayaṁ codanādy-aviśeṣāt ||

ihānta-śabdo niścayārthaḥ | ubhayor dṛṣṭo’ntaḥ ity atra tathā pratyayāt | sarva-veda-nirṇayotpādya-jñānaṁ brahma | kutaḥ ? codaneti | ādi-śabdād yuktir gṛhyate | ātmety evopāsīta ity ādi-vidhes tad-ukta-yukteś ca sarvatra sāmyāt | yathā mādhyandinānāṁ vidhir eṣa dṛṣṭas tathā kāṇvānāṁ ca ||1||

**rpd** : 10.87.31 (*tvayi ta ime*), 10.87.37 (*yac chrutayas tvayi*), 10.87.11 (*bṛhad-upalabdham*), 10.87.15 (*atha vitathā…*), 2.5.15-16, 2.5.25-26, 2.6.29, 11.21.41-42. 4.7.49-50, 10.87.11 (*ata ṛṣayo dadhus*).

**hds**: 1.2.28 (*vāsudeva-parā vedāḥ*), 11.21.42-43

**|| 3.3.2 ||**

nanu kvacid vijñānam ānandaṁ brahma iti kvacana yaḥ sarvajñaḥ sarva-vid ity evaṁ pratiśākham artha-bhedān naikādhikāri-viṣayāḥ sarva-śākhāḥ syur iti cet tatrāha—

bhedān neti cen nakasyām api |[[17]](#footnote-18)

maivam | ekasyām api śākhāyāṁ satyaṁ jñānam anantaṁ brahma, ānando brahma ity ādi darśanāt | tathā ca sarvatra tais taiḥ śabdair ekam eva brahma-svarūpam abhihitaṁ, ato na virodhaḥ ||2||

**rpd** : 10.40.4-10 10.13.54

**hds**: 10.13.54

**|| 3.3.3 ||**

svādhyāyasya tathātvena hi samācāre’dhikārāc ca |[[18]](#footnote-19)

svādhyāyo’dhyetavyaḥ iti vidhes tathātvena sarva-sādhāraṇyena pravṛtteḥ vedaḥ kṛtsno’dhigantavyaḥ sa-rahasyo dvijanmanā iti smṛteś ca | samācāre sarvasmin karmaṇi satyāṁ śaktau sarveṣām adhikārāc ca | smṛtiś caivam āha—

sarva-vedokta-mārgeṇa karma kurvīta nityaśaḥ |

ānando hi phalaṁ yasmāc chākhā-bhedo hy aśaktijaḥ ||

sarva-karma-kṛtau yasmād aśaktāḥ sarva-jantavaḥ |

śākhā-bhedaṁ karma-bhedaṁ vyāsas tasmād acīkḷpad ||[[19]](#footnote-20) iti |

tathā ca sarva-śākhoktaiḥ sādhanair brahma vedyaṁ satyāṁ śaktāv iti sthitam ||3||

**rpd** : vi.pu. 3.3.5-6, bhā. 12.6.39-44.

**hds**: 1.2.28-29

**|| 3.3.4 ||**

vyatireke dṛṣṭāntam āha—

savavac[[20]](#footnote-21) ca tan-niyamaḥ |

savāḥ sapta sauryādayaḥ śataudana-paryantā homa-viśeṣā yathārvaṇikānām eva niyamyante tad uktaikāmni-sambandhāt | evaṁ brahmopāsanā sārva-vaidyānām iti | salilavac ceti pāṭhe tu, yathā pratibandhābhāve sarvāṇi salilāni samudraṁ prayānti, tathā sarvāṇy api vacāṁsi brahmāvedayantīti niyamaḥ śakty-apekṣayā |

yathā nadīnāṁ salilaṁ śaktyā sāgaratāṁ vrajet |

evaṁ sarvāṇi vākyāni puṁ-śaktyā brahma-vittaye || iti smaraṇāt[[21]](#footnote-22) ||4||

**rpd** : 10.40.10.

**hds**: 10.78.31

**|| 3.3.5 ||**

vācanikam āha—

darśayati ca ||

sarve vedā yat padam āmananti [ka.u. 1.2.15] iti śrutiḥ sarva-veda-vedyatvaṁ śrī-harer darśayati | ca-śabdaḥ satyāṁ śaktāv ity āha | tathā ca śaktaiḥ sarva-śākhoktaiḥ sādhanair brahmopāsyam | aśaktais tu sva-śākhoktais tair iti sarva-veda-vedyaṁ tat | yadyapi tat tu samanvayāt [ve.sū. 1.1.4] ity anaitat prāg varṇitaṁ tathāpy atra guṇopasaṁhāropayogāya vidhāntareṇa prapañcitam | sthairya-phalakatvāc ca paunaruktaṁ na doṣaḥ ||5||

**rpd** :10.40.4-10, 4.7.4-50 11.21.41, 2.5.15-16, 2.6.25-26.

**hds**: 10.87.15

--o)0(o--

### 2. upasaṁhārādhikaraṇam

**|| 3.3.6 ||**

yad-arthaṁ sarva-veda-vedyatvaṁ samarthitaṁ tam idānīṁ guṇopasaṁhāre darśayati | tathā hi atharva-śiraḥsu kvacid gopa-rūpaṁ tamāla-śyāmalaṁ pītavāsaḥ kaustubha-bhūṣaṇaṁ piñchāvataṁsaṁ vaṁśakamanīyaṁ go-gopa-gopī-viśiṣṭaṁ gokulādhidaivataṁ brahma-svarūpaṁ paṭhyate | tad u hovāca hairaṇyaḥ | gopa-veśam abhrābhaṁ [go.tā.u. 1.8] ity ādinā | kvacij jānakī-maṇḍita-vāma-bhāgaṁ kodaṇḍa-karaṁ daśāsy-ādi-rakṣoghnam ayodhyādhipaṁ tat paṭhyate |

prakṛtyā sahitaḥ śyāmaḥ pītavāsā jaṭādharaḥ |

dvibhujaḥ kuṇḍalī ratna-mālī dhīro dhanurdharaḥ || ity ādinā |

kvacid atikarāla-vaktraṁ vitrāsita-druhiṇādikaṁ nṛsiṁha-vapus tat paṭhyate | tan-mantrastha-bhīṣaṇa-pada-vyākhyāne, atha kasmād ucyate bhīṣaṇam iti | yasmād yasya rūpaṁ dṛṣṭvā sarve lokāḥ sarve devāḥ sarvāṇi bhūtāni bhītyā palāyante, svayaṁ yataḥ kutaścin na bibheti |

bhīṣāsmād vātaḥ pavate, bhīṣodeti sūryaḥ |

bhīṣāsmād agniś candraś ca mṛtyur dhāvati pañcamaḥ || [tai.u. 2.8] ity anena |

ṛci tu trivikrama-rūpaṁ paṭhyate |

viṣṇor nu kaṁ vīryāṇi pra vocaṁ

yaḥ pārthivāni vimame rajāṁsi |

yo askambhayad uttaraṁ sadhasthaṁ

vicakramāṇas tredhorugāyaḥ || [ṛ.ve. 1.154.1] iti |

atra dravya-devatā-bhedāt yāga-bhedavat guṇa-bhedād upāsanāni bhinnānīti pratīyate |

iha saṁśayaḥ—ekasminn upāsane śrutā guṇāḥ parasminn upasaṁhāryā na veti | ekatra paṭhitair guṇair vidyopakārakatva-sambhavād itaratroktās te nopasaṁhāryāḥ phalānatirekād virodhāc ceti prāpte—

upasaṁhāro’rthābhedād vidhi-śeṣavat samāne ca ||

ca-śabdo’vadhāraṇe | upāsane samāne sati śuddha-brahmaika-viṣayatvena tulya-rūpa eva saty ekatroktānāṁ guṇānām itaratropasaṁhāraḥ kāryaḥ | kutaḥ ? arthābhedāt | arthasya brahma-lakṣaṇasyopāsyasya sarvatrābhedād aikyāt | atra dṛṣṭānto vidhīyate | vidhi-śeṣāṇām agnihotrādi-dharmāṇāṁ kvacid uktānām anyatrānuktānāṁ ca teṣāṁ yathā bhaved upasaṁhāras tad evedam agnihotrādi karma sarvatreti tadvat | atharva-śirasi, yo vai rāmacandro sa bhagavān ye matsya-kūrmādy-avatārā bhūr bhuvaḥ svas tasmai namo namaḥ iti śrī-rāmacandre matsyādi-rūpatvam upasaṁhṛtam | eko’pi san bahudhā yo’vabhāti iti śrī-kṛṣṇe rāmāditvam | namaste raghu-varyāya rāvaṇānta-karāya ca ity ādyā smṛtir apy evam āha | ittham anyatra cānyat ||6||

**rpd** : rā.tā.u. 2.9-10, go.tā.u. 1.19, gītā 7.23, bhā. 10.40.1, 10.40.17-21, 11.2.35, 11.2.31, 11.6.9.

**hds**: 1.2.11, 1.7.7, 10.40.9-10

 --o)0(o--

###  3. anyathātvādhikaraṇam

**|| 3.3.7 ||**

nanu ātmety evopāsīta ity ādi vākyād anyathātvam upasaṁhārasya pratītam iti cet, tatrāha—

anyathātvaṁ śabdād iti cen nāviśeṣāt ||

anyathātvaṁ guṇopasaṁhārābhāvaḥ sa cātmety eveti vākyāt pratīyate iti cet, na | kutaḥ ? aviśeṣāt | ete guṇā nopāsyā iti viśeṣa-vacanābhāvāt | evaṁ sat eva-kāro’py anātmatvam eva nivartayati, na tu guṇāntarāṇi | na hi rājaiva dṛṣṭa ity uktau tadīyaṁ chatrādi vyāvartyate | tasmād yathā-śakti-guṇāś cintyā iti siddhas tad-upasaṁhāraḥ |

idam uktaṁ bhavati | parasmin brahmaṇi vaidūrya-vadanādi-siddhāni bahūni rūpāṇi santi | tat-tad-rūpa-viśiṣṭaṁ tat pūrṇaṁ śuddhaṁ ca bhavati | kvacit kṛtsnān guṇān prakaṭayati kvacit tv akṛtsnān iti tattvavit tat sarva-rūpe tasmin yatra kvāpi paṭhitān guṇān vicintayed iti sva-niṣṭhasya tad-upasaṁhāro nirūpitaḥ ||7||

**rpd** : 10.2.29, 10.2.34, 10.14.20, 10.33.36, 11.1.10

**hds**: 5.11.13-14

--o)0(o--

### 3. prakaraṇa-bhedādhikaraṇam

**|| 3.3.8 ||**

athaikāntino’dhīta-bahu-śākhā api pariśīlita-sveṣṭopaniṣadas tad-vyaktān eva guṇān dhyāyanti, na tu jñātān apy anyān iti pūrvāpavādenārabhyate | iha śrī-gopālādi-tāpinyā viṣayaḥ | tatraivaṁ sandehaḥ | ekānty-upāsane sarva-guṇopasaṁhāraḥ syān na veti | sambhavati sāmarthye ślāghyatvāt syād eveti prāpte—

na vā prakaraṇa-bhedāt parovarīyastvādivat ||

veti niścaye | ye yasmin rūpe ekāntinas te tad-anya-rūpa-vyaktān guṇān nopasaṁharanti | yathā kṛṣṇādi-rūpaikāntino nṛsiṁhādi-niṣṭhān saṭā-daṁṣṭrā-bhīṣaṇatvādīn | yathā ca nṛṣiṁhādy-ekāntinaḥ kṛṣṇādi-niṣṭhān vaṁśa-vetra-candrakādīn iti | kutaḥ ? preti | prakaraṇaṁ prakṛṣṭa-kriyā | tad-eka-tātparyā bhaktir iti yāvat | tasyā bhedād viśeṣād ity arthaḥ | sva-niṣṭha-bhakter ekānti-bhaktir gāḍhāveśād varīyasī | dṛṣṭāntam āha—para iti | yathādityāntarvarti hiraṇmaya-puruṣaikāntinaḥ svopāsye tasmin parovarīyastvādīn guṇān udgītha-niṣṭhān api nopasaṁharanti, tadvat | parasmāt paraś ca varāc ca varīyān iti parovarīyān udgīthas tasya bhāvas tattvaṁ tadādivad ity arthaḥ ||8||

**rpd** :10.31.11, 10.31.13, 10.31.19, 10.47.17, 10.9.11, (*śrī-nāthe jānakī-nāthe abhedaḥ paramātmani | tathāpi mama sarvasvo rāmaḥ kamala-locanaḥ ||*), kṛ.ka. 3.94 (*vihāya kodaṇḍa-śarān muhūrtaṁ gṛhāṇa pāṇau maṇi-cāru-veṇum | māyūra-barhaṁ ca nijottamāṅge sītā-pate tvāṁ praṇamāmi paścāt ||*)

**hds**: 11.3.47-48

--o)0(o--

### 4. saṁjñāto’dhikaraṇam

**|| 3.3.9 ||**

nanūbhayeṣāṁ brahmopāsakādi-saṁjñā samaivāt ekāntibhir api sva-niṣṭhair iva sarve guṇāḥ sarvatra cintyāḥ syuḥ, yathā vipra-saṁjñānāṁ gāyatry-upāsanā nirviśeṣā dṛṣṭeti cet tatrāha—

saṁjñātaś cet, tad uktam, asti tu tad api ||

śaṅkā-nivārakas tu-śabdaḥ | saṁjñaikyāt sarva-guṇopasaṁhāro yukta ity atra yad uttaraṁ, tat tu na vā prakaraṇa-bhedād ity anenavoktam | sāmānya-saṁjñāpekṣayā viśeṣa-bhūtaikāntitāyāḥ śraiṣṭhyān na tais te sarve vicintyā ity arthaḥ | itarathā śraiṣṭhya-kṣatiḥ | rūpa-viśeṣābhiśakta-cittatvena hy ekāntinaḥ sādhāraṇebhyaḥ sva-niṣṭhebhyo jyeṣṭhā bhavanti | na ca nikhila-guṇān upasaṁhartuṁ sva-niṣṭho’pi kṣamaḥ | viṣṇor nu kaṁ vīryāṇi prāvocam [ṛ.ve. 1.154.1] ity ādi śruteḥ | nāntaṁ guṇānām aguṇasya jagmur yogeśvarā ye bhava-pādma-mukhyāḥ [bhā.pu. 1.18.14] ity ādi smaraṇāc ca | saṁjñaikasya hetor anvaya-vyabhicāraṁ darśayati astīti | pramita-bhedeṣv api parovarīyo hiraṇmayādy-upāsaneṣūdgīthopāsanam iti saṁjñaikyam astīty arthaḥ | tathā ca sva-niṣṭhāḥ sarvān guṇān upasaṁhṛtyopāsīrann ekāntinas tu guṇa-viśeṣān ity adhikaraṇābhyāṁ nirṇītam ||9||

**rpd** : 1.18.14, 11.4.2, 10.9.21, 11.14.19-20, 10.29.32 (*yat paty-*), 11.29.6.

**hds**: 1.18.15, 8.23.29

**|| 3.3.10 ||**

atha bālyādīn guṇān bhagavaty upasaṁhartum ārabhate | tāsv eva, kṛṣṇāya devakī-nandanāya oṁ tat sad bhūr bhuvaḥ svas tasmai namo namaḥ [go.tā.u. 2.89] iti | kṛṣṇa-śabdas tu tamāla-nīla-tviṣi yaśodā-stanadhaye rūḍhir iti nāma-kaumudī-kāraḥ |

oṁ cin-maye’smin mahā-viṣṇau jāte dāśarathe harau |

raghoḥ kule’khilaṁ rāti rājate yo mahī-sthitaḥ ||

iti caivam-ādiṣu bālyādayo brahma-dharmāḥ śrūyante | smaryante ca tathā smṛtiṣu | te kiṁ cintyā na veti vīkṣāyāṁ tair vigrahe nyūnādhikya-bhāvāpatter aikarasya-śruti-vyākopān na cintyā iti prāpte—

vyāpteś ca samañjasam ||

bālyādi-dharmiṇas tasya bhagavato vyāpter vibhutvād bālyādinā tad-bhāvābhāvāt samañjasaṁ tatra tad ity arthaḥ | prapañcitaṁ caitad anena sarva-gatatvam ity ādinā | na caivaṁ janmākhyo vikāraḥ | ajāyamāno bahudhā vijāyata iti puruṣa-sūktāt | jani-śūnyasyaivābhivyakti-mātraṁ janmeti tad-arthaḥ | ca-kārāt raso vai saḥ iti rasātmaka-śravaṇāt | svopāsakānāṁ yādṛśena rūpeṇa līlā-rasānubhavas tādṛśaṁ rūpam acintyayā śaktyā prakaṭayatīti samuccitam | tad-upāsakāś ca nityam uktādayo’nantāḥ | tad viṣṇoḥ paramaṁ padaṁ sadā paśyanti sūrayaḥ ity ādi śruti-siddhā bodhyāḥ | eka eva nānā-vayāṁsi tat-tad-upāsakeṣu yugapad vyanakti | sura-manuṣyāsureṣu daśābdataiva nānārthāny ity anye | tathā ca bālyādimato’pi vibhutvenaikarasyāc cintyās tatra bālyādaya iti ||10||

**rpd** : 10.3.18, 10.9.13-14, 3.9.11, 10.69.42, 6.4.29, 4.3.21, 10.2.18, 10.2.16, 10.3.9, gītā 16.10, 16.19, 6.40; bhā. 4.29.76, 11.23.38-39, brahma-bindūpaniṣad 2 (*mana eva manuṣyāṇāṁ kāraṇaṁ bandha-mokṣayoḥ | bandhāya viṣayāsaktaṁ muktyai nirviṣayaṁ smṛtam ||*), mahopaniṣad 4.67 (*manasā bhāvyamāno hi dehatāṁ yāti dehakaḥ | deha-vāsanayā mukto deha-dharmair na lipyate ||*), bhā. 11.23.41, 11.23.43.

**hds**: 10.14.1, 10.9.13-14

 --o)0(o--

### 5. sarvābhedādhikaraṇam

**|| 3.3.11 ||**

nanu bālyādi-karmaṇām api bhagavad-dharmatvān nityatvaṁ teṣu tat-tat-parikara-yogena ca bhāvyam iti vācyam | tatraikasya tat-parikarasya pūrvottara-bhāvenāneka-karma-sambandho’bhimataḥ | pūrvasya karmaṇo nityatve tat-sambandhinaḥ parikarasyāpi tatra nitya-sambandho vācyaḥ | tam antarā tat-svarūpāsiddheḥ | evaṁ saty uttara-karma-sambandhas tasya durupapādaḥ | uttarasmin sambandhe svīkṛte tu pūrvasya nityatvaṁ vyāhanyeta | nityatve cottara-karma-sambandhinas tasyānyatvaṁ bhavet | tad idam anubhavena śāstreṇa ca nirūpyate | tathā karma khalu pūṛvāpari-bhūtāṁśaṁ pratyaṁśam apy ārambha-samāptibhyāṁ siddhyed vīkṣyate | te vinā na tat svarūpaṁ siddhyet | na ca tena krameṇa rasānubhavaḥ | tataḥ kathaṁ tan nityatvaṁ ? citra-likhitavat sadaika-rasye hi nityatā pratītā | kiṁ ca, prakāśa-bhedair ārambhe pratyekaṁ bahutvāt syād avicchedaḥ | pṛthag-ārambhād anyatvaṁ tu durnivāram | tataś ca tad evedam iti pratīty-anudayāt kathaṁ tan nityatvaṁ pratyetavyam ? tasmāt karma-nityatvam asamādheyam ity evaṁ prāpte tantreṇottaram āha—

sarvābhedād anyatreme ||

ye hari-tat-parikarās tat-karmāṁcā vā pūrvasmin kāle karmāṇi vā santi ta eveme’nyatrottarasmin karmaṇi kāle vā syur iti mantavyam | kutaḥ ? sarvābhedāt | sarveṣāṁ pūrvotara-vartināṁ hari-tat-parikara-prakāśānāṁ tat-karmāṁśānāṁ vā bhedābhāvād ity arthaḥ | ekasya harer bahutvaṁ, eko’pi san bahudhā yo’vabhāti, ekāneka-svarūpāya iti śruti-smṛti-siddham | ekasya tat-parikarasya ca tan mantavyam | bhūma-vidyāyāṁ muktasya tad-ukteḥ | mahiṣy-udvāhādau yathā smaraṇāt ca | tulyātmanāṁ karmaṇāṁ kāla-bhedenoditānām apy aikyam | dviḥ pāko’nena kṛto na tu dvidhā pākaḥ kṛtaḥ iti vidvat-pratīteḥ | dvir go-śabdo’yam uccarito na tu dvau go-śabdau iti śabdaikyavat | itthaṁ ca śrī-hares taj-janānāṁ tad-dhāmnāṁ ca prakāśa-bāhulyāt tad-viśeṣaiḥ karmaṇām ārambhāt samāpteś ca pṛthag-ākhyānāṁ teṣām aikyāc casvarūpa-nityatve siddhe | tat-kramānubhava-hetuko vicitra-rasodayaś caitenaiva vyākhyātaḥ | na caitad amūlaṁ, yad gataṁ bhavac ca bhaviṣyac ca iti bṛhad-āraṇyakāt, eko devo nitya-līlānuraktaḥ ity atharva-vākyāt | janma karma ca me divyaṁ [gītā 4.9] ity ādi bhagavad-vākyāc ca | īdṛk-pratyayaḥ khalu tat-kṛpayaiva |

yāvān ahām yathā-bhāvo yad-rūpa-guṇa-karmakaḥ |

tathaiva tattva-vijñānam astu te mad-anugrahāt || [bhā. 2.9.35] iti tad-ukteḥ |

tasmān nityaṁ tat-karmeti | kiṁ ca svarūpeṇa cic-chaktyā ca kṛtaṁ karma nityaṁ, tena porakṛti-kālābhyāṁ ca kṛtaṁ tv anityam | tac ca svargādikam evānyathā layokti-vyākopaḥ ||11||

**rpd** : 10.69.11, 10.69.20, 10.69.26, 10.14.18, 2.9.31, 10.14.28, 3.15.49, 10.14.30, 6.11.23, 10.16.37,

**hds** : 10.69.1

--o)0(o--

### 6. ānandādy-adhikaraṇam

**|| 3.3.12 ||**

athedaṁ vicārayati | vedānteṣu pūrṇānandādayo brahma-dharmāḥ śrūyante | te sarveṣu tad-upāsaneṣūpasaṁhāryā na veti vīkṣāyām anārabhyādhītānām upasaṁhāre pramāṇābhāvād ārābhyādhītānām evopasaṁhāraḥ | sarva-guṇopasaṁhāryāniyamāc ca | tasmān nopasaṁharyās ta iti prāpte—

ānandādayaḥ pradhānasya ||

pradhānasya dharmiṇaḥ paramātmano ye pūrṇānanda-bodha-svāśrita-vātsalyādayo dharmāḥ śrūyante te sarvatropasaṁhāryās tat-tṛṣṇā-hetutvāt ||12||

**rpd** : 10.87.16, 10.13.54, 4.13.7, 10.16.36, 7.9.47.

**hds** : 2.1.39, 10.13.54

 --o)0(o--

### 7. priya-śirastvādy-aprāpty-adhikaraṇam

**|| 3.3.13 ||**

ānanda-mayasya śrī-viṣṇoḥ priya-śirastvādayo dharmāḥ śrutāḥ | tasya priyam eva śiraḥ [tai.u. 2.5.2] ity ādinā | te’pi sarvatropasaṁhāryā na veti viṣaye ānandādīnāṁ sarvatropasaṁhārya-tvābhidhānāt teṣām apy ānandatvāviśeṣāt syāt sarvatropasaṁhāra iti prāpte—

priya-śirastvādy-aprāpitir upacayāpacayau hi bhede ||

priya-śirastvādīnāṁ dharmāṇām aprāptiḥ sarvatropasaṁhāro na syāt | ānanda-mayasya viṣṇoḥ puruṣa-vidhasya pakṣi-rūpatvābhāvāt | kiṁ ca tasmin vākye pramoda-moda-śabdābhyāsānanda-gatāv upacayāpacayau vṛddhi-hrāsau pratītau | tau ca bhede sati sambhavetām | na caivam asti | svagata-bhedasyāpi pratyākhyānāt | tasmān nopasaṁhāryās te ||13||

**rpd**, **hds** : 10.87.17

**|| 3.3.14 ||**

itare tv artha-sāmānyāt ||

tasmād vā etasmād [tai.u. 2.1] ity ādinā so’kāmayata [tai.u. 2.6] ity ādinā bhīṣāsmād [tai.u. 2.8] ity ādinā ca tasmād vākyāt prāg ūrdhvaṁ ca ye priya-śirastvādibhya itare vibhutva-cit-sukhatva-jagat-kāraṇatva-pāramaiśvaryādayas tasyānanda-mayasya brahmaṇo dharmāḥ paṭhyante tetūpasaṁhāryā eva | kutaḥ ? artheti | phalaikyād ity arthaḥ | vedāntoditair vīrya-sambhūti-sarva-sauhṛda-śāraṇatva-mocakatvādibhiś cintitair guṇair yo mokṣa-lakṣaṇe’rthas tasyaiva etair api tathā-bhūtaiḥ sambhavād ity arthaḥ ||14||

**rpd** : 10.28.13, 10.14.22.

**hds** :10.28.15, 4.17.33

**|| 3.3.15 ||**

nanu ānanda-mayasya brahmaṇaḥ pakṣi-bhāvena rūpakaṁ kim-artham ? anyatra hi—ātmānaṁ rathinaṁ viddhi [ka.u. 1.3.3] ity ādibhir upāsakasya tac-charīrādeś ca rathi-rathādi-bhāvena rūpakam upāsty-upakaraṇa-śarīrendriyādi-vaśīkārārthaṁ dṛṣṭam | na cātra tādṛśaṁ kiñcit phalaṁ dṛśyate | na hi phalam anuddiśya tathātvena rūpake vedasya pravṛttir yuktā vaktum ity āśaṅkya tasya phalam āha—

ādhyānāya prayojanābhāvāt ||

prayojanasyānyasyābhāvād ādhyānāyaiva rūpakopadeśaḥ kṛtaḥ | ādhyānaṁ samyag anucintanam | ayam arthaḥ—brahmavid āpnoti paraṁ [tai.u. 2.1] ity upakrāntam ekaṁ brahma svayaṁ-rūpatvena vilāsatvādinā ca dvedhāvatiṣṭhate | tac ca svayaṁ-bhagavān nārāyaṇa-vāsudeva-saṅkarṣaṇa-pradyumnāniruddha-saṁjñaṁ svarūpato guṇato nāmāditaś ca vibhu-cit-sukhātmakaṁ sthūla-dhiyām ādau durvibhāvyam atas tad ekam ānanda-mayaṁ brahma priya-modādi-rūpeṇa vibhajya śiraḥ-pakṣādi-bhāvena rūpayitvopadiśyate, teṣāṁ subodhatvāya | itthaṁ ca tasya buddhy-ārohaṇe sati vedana-śabdoditaṁ dhyānaṁ samyag bhavati | yathā hy annayamayasya puruṣasyāsya dehasya śiraḥ pakṣādi-rūpakeṇa buddhāvarohaṇaṁ, tasyedam eva śiraḥ ity ādinā | yathā ca prāṇa-maya-manomaya-vijñāna-mayānāṁ tathā-rūpakeṇa tat kriyate, tasya prāṇa eva śiraḥ ity ādibhiḥ |

tathaivaitebhyo’rthāntara-bhūtasyānanda-mayasya ca puruṣasya tena tat, tasya priyam eva śiraḥ ity ādinā | tathā ca pañcāvayava-viśuddha-brahmopalakṣaṇārthatvāt teṣāṁ sarvatropasaṁhāro neti suṣṭhūpapāditam | na caivam eva brahma pañcāvayavam ity amūlam | eko’pi san bahudhā yo’vabhāti [go.tā.u. 1.19] iti, ekaṁ santaṁ bahudhā dṛśyamānaṁ[[22]](#footnote-23) iti, sa śiraḥ sa dakṣiṇaḥ pakṣaḥ sa uttaraḥ pakṣaḥ sa ātmā sa pucchaḥ[[23]](#footnote-24) iti ca śruty-antarāt |

śiro nārāyaṇaḥ pakṣo dakṣiṇaḥ savya eva ca |

pradyumnaś cāniruddhaś ca sandeho vāsudevakaḥ |

nārāyaṇo’tha sandeho vāsudevaḥ śiro’pi vā |

pucchaṁ saṅkarṣaṇaḥ proktaḥ eva eva tu pañcadhā ||

aṅgāṅgitvena bhagavān krīḍate puruṣottamaḥ |

aiśvaryān na virodhaś ca cintyas tasmin janārdane |

atarkye hi kutas tarkas tv aprameye kutaḥ pramā || iti[[24]](#footnote-25) ||15||

**rpd** : 8.17.5, 10.2.35-37, 10.14.19, 10.40.4, 10.40.10.

**hds** : 3.24.31, 10.40.13

**|| 3.3.16 ||**

ātma-śabdāc ca ||

ātmānanda-maya iti tasyātma-śabdena nirdeśād ātmanaḥ pakṣivat pucchādikam asambhavīty ataḥ saubodhyāya rūpaka-mātraṁ tad ity avagamyate ||16||

**rpc** : 10.13.27, 10.2.23, 10.10.30, 10.14.22, 10.14.55, 10.27.11.

**hds** : 10.14.55

 --o)0(o--

**|| 3.3.17 ||**

ātma-gṛhītir itaravad uttarād ||

nanu, anyo’ntara ātmā vā prāṇa-mayaḥ [tai.u. 2.2] ity ādiṣu jaḍāṇu-cetaneṣv apy ātma-śabdasya prayogāt, anyo’ntara ātmānanda-mayaḥ [tai.u. 2.5] ity atra tasya vibhu-cetana-paratvaṁ kathaṁ niścitam iti ced ihocyate | tatrātma-śabdaḥ paramātmānam eva vibhu-cetanaṁ gṛhṇāti itaravat | ātmā vā idam eka evāgra āsīt [bṛ.ā.u 1.4.1] ity ādi vākye yathā | etac ca kutaḥ ? uttarāt | so’kāmayata bahu syām ity ādikānanda-mayātma-viṣayād uttarasmād vākyād ity arthaḥ | na cānanda-mayād ity arthaḥ | na cānanda-mayātmanaḥ paramātmatvābhāve tad idam abhidhyānaṁ saṅgacchate | tasya tad-asādhāraṇatvāt ||17||

**rpc** : 10.85.22-23.

**hds** : 10.40.3, 10.40.12

 --o)0(o--

**|| 3.3.18 ||**

anvayād iti cet, syād avadhāraṇāt ||

nanūttara-vākyāt tatrātma-śabdena vibhu-cetano niścetuṁ na śakyate | pūrvatra prāṇa-mayādiṣu jaḍāṇu-cetaneṣv ātma-śabdānvayād iti cet syāt tatrātma-śabdena vibhu-cetanasya paramātmano niścayaḥ syād eva | kutaḥ ? aveti | pūrvaṁ tasmād vā etasmād ātmanaḥ iti tasyaiva buddhyāvadhāritatvāt | itarathānanda-maya-viṣayakam abhidhyāna-vacanaṁ pīḍyeta | prāṇa-mayādiṣv ātmasv avatīrṇāpi pūrvāvadhāritā paramātma-buddhir ānanda-maya eva viśrāmyati | tad anyasyātmano’nirūpaṇāt | tasmād arundhatī-darśana-nyāyam āśritya pūrva-pūrva-parityāgenottaratraiva tasmiṁs tad-buddheḥ paryavasitir ata uttarasmād vākyāt tasya tat-paratvaṁ niśceyam iti sarvaṁ niravadyam ||18||

**rpc** : 10.87.13.

**hds** : 10.84.23-24

 --o)0(o--

**|| 3.3.19 ||**

### 8. apūrvādhikaraṇam

atha pitṛtvādīn dharmānupasaṁhartum ārabhate | mātā pitā bhrātā nivāsaḥ śaraṇaṁ suhṛd gatir nārāyaṇaḥ iti śrūyate | jitante-stotre’py evaṁ smaranti—

pitā mātā suhṛd bandhur bhrātā putras tvam eva me |

vidyā dhanaṁ ca kāmaś ca nānyat kiñcit tvayā vinā || ity ādye’dhyāye |

janma-prabhṛti dāso’smi śiṣyo’smi tanayo’smi te |

tvaṁ ca svāmī gurur mātā pitā ca mama mādhava || iti madhye’nte ca |

tatraivaṁ saṁśayaḥ | pitṛtva-putratva-sakhitva-svāmitva-rūpaṁ dharma-jātaṁ bhagavati cintyaṁ na veti | ātmety evopāsīteti śruter na cintyam iti prāpte—

kāryākhyānād apūrvam ||

pūrvaṁ pūrṇānandatvādi | tat-sadṛśam apūrvaṁ pitṛtvādi | tac cintyam eva tat-tad-upāsakaiḥ | kutaḥ ? kāryākhyānāt | kāryasya tat-tad-bhāva-vaśyatā-lakṣaṇasya phalasya bhāva-grāhyam anīḍākhyam ity anenābhidhānād ity arthaḥ | āha caivaṁ śrī-bhagavān yenāhaṁ priya ātmā sutaś ca sakhā guruḥ suhṛdo daivam iṣṭaḥ iti | tasmāt pūrṇānandatvādivat pitṛtvādikam api tasmin vicintyaṁ bhāvukaiḥ | ātmety evety etat tu prāg eva samāhitam ||19||

**rpc** : śve.u. 5.14, 3.25.35, 8.24.31, 11.8.34, 12.8.34, 7.1.29, 7.1.25, 7.9.10.

**hds** :3.6.38, 11.12.8

 --o)0(o--

### 9. samānādhikaraṇam

**|| 3.3.20 ||**

atha vigrahatvaṁ brahmaṇy upasaṁhartum ārabhate | ātmety evopāsīta [bṛ.ā.u 1.4.7], ātmānam eva lokam upāsīta [bṛ.ā.u 1.4.15] iti kvacit paṭhyate, kvacit tu tad u hovāca hairaṇyo gopa-veśam abhrābhaṁ taruṇaṁ kalpa-drumāśritaṁ tad iha ślokā bhavanti sat-puṇḍarīkaṁ [go.tā.u. 1.8-9] ity ādi, cintyayaṁś cetasā kṛṣṇaṁ mukto bhavati saṁsṛteḥ [go.tā.u. 1.11] ity antam |

iha saṁśayaḥ—ātma-mātratvenātma-vigrahatvena vopāsanayā muktir iti | kiṁ prāptam ? ātma-mātratvenopāsanayeti, tasyaivaikarasyāt | eka-rasātmopāsanayā khalu muktir uktā | vigrahasya tu mitho vilakṣaṇa-cakṣur-ādi-vaiśiṣṭyenānaikarasyān nāsau tad-upāsanayety evaṁ prāpte—

samāna evaṁ cābhedāt ||

apy-arthe ca-śabdaḥ | evam api cakṣur-ādīnāṁ vailakṣaṇyena bhāne’pi samāna eka-rasaḥ sa eva hiraṇya-pratimādivad bhagavān bodhyaḥ | kutaḥ ? abhedāt | cakṣur-ādīnām ātmānatirekād ity arthaḥ | tasmād vigraha-bhūtātmopāsanayaiva mokṣaḥ | evaṁ ca cintayaṁś cetasā ety ādi-vākya-vyākopaḥ | satya-jñānānantānanda-mātraika-rasa-mūrtayaḥ [bhā.pu. 10.13.54] iti smṛtis tu vaicitryā vibhātasya tad-vigrahasyaikarasyam āha | arūpavad ity anena cintitam apy etad-vidhāntareṇa cintitam | kṛpālur ācāryo duṣpraveśam artham asakṛd vimṛśati supraveśatvāya ||20||

**rpc**: 10.13.54, 10.14.21-22

**hds** :

**|| 3.3.21 ||**

tad evaṁ sākṣād-rūpeṣu bhagavad-āvirbhāveṣu tat-tad-guṇopasaṁhṛtir uktā | atha jīva-bhūteṣv āveśāvatāreṣu sā vimṛśyate | adhīhi bhagava iti hopasasāda sanatkumāraṁ nāradas taṁ hovāca [chā.u. 7.1.1] iti | taṁ māṁ bhagavān śokasya pāraṁ tārayatu [chā.u. 7.1.3] iti caivam-ādi chāndogyādau paṭhitam | atra bhagavato jñāna-śaktyādi-nija-dharmair āviṣṭāḥ kumārādayo jīvās tasyāveśo bhavantīti bhagavac-chabdāt pratīyate | teṣu tad-bhaktair nikhila-bhagavad-dharmā upasaṁhāryā na veti saṁśaye vikalpaṁ sthāpayati | tatrādau vidhi-pakṣam āha—

sambandhād evam anyatrāpi

anyatra bhagavad-āviṣṭeṣu kumārādiṣv evaṁ nikhila-tad-dharmopasaṁhāro bhavati | kutaḥ ? sambandhāt | ayaḥ piṇḍeṣu vahner iva teṣu tasyāveśāt ||21||

**rpd** : 6.7.24, 11.17.22, 11.29.6, 11.27.9.

**hds** :10.10.34

**|| 3.3.22 ||**

atha niṣedha-pakṣam āha—

na vā viśeṣāt ||

na teṣu nikhila-bhagavad-dharmopasaṁhāro bhavati | kutaḥ ? aviśeṣāt | saty api tad-āveśe jīvatva-lakṣaṇe dharme viśeṣābhāvāt | vā-śabdāt tat-preṣṭhatvādinā tatrādara-viśeṣāt ||22||

**rpd** : 1.3.26, 1.3.28, 7.5.24-25, 5.12.12, 11.26.27-29.

**hds** :10.87.28

**|| 3.3.23 ||**

darśayati ca ||

taṁ māṁ bhagavān ity ādyā śrutis tad-āviṣṭasyāpi śrī-nāradasya jijñāsutāṁ darśayati | ato na tatra sarva-dharmopasaṁhāraḥ ||23||

**rpd** : 11.2.37-38.

**hds** : 2.5.1-2, 2.5.8

**|| 3.3.24 ||**

sambhṛti-dyu-vyâpty api cātaḥ ||

sambhṛtiś ca dyu-vyāptiś ca tayoḥ samāhāras tathā | etac ca teṣu nopasaṁhāryam | iha pūrvoktaṁ hetum atidiśati—ata iti | jīvatvād evety arthaḥ | ayam arthaḥ—eṇāyanīyānāṁ khileṣu paṭhyate | brahma-jyeṣṭhā vīryā sambhṛtāni brahmāgre jyeṣṭhaṁ divam ātatāna | brahma-bhūtānāṁ prathamaṁ tu jajñe | tenārhati brahmaṇā spardhituṁ kaḥ iti | atra vīrya-sambhṛt-dyu-vyāpti-pramukho brahma-mahimā prakīrtitaḥ | na sa teṣu jīveṣūpasaṁhāryas tasya pareśa-sādhāraṇatvād iti ||24||

**rpd** : 2.7.39.

**hds** : 7.9.20, 7.9.8

**|| 3.3.25 ||**

anupasaṁhāre hetv-antaram āha—

puruṣa-vidyāyām iva cetareṣām anāmnāt ||

kumārādy-upākhyāneṣv itareṣāṁ sarva-bhūtopādānatva-sarva-niyāmakatvādīnāṁ dharmāṇām anāmnānāc ca na teṣu sarva-tad-dharmopasaṁhāraḥ | vyatirekī dṛṣṭāntaḥ puruṣeti | puruṣa-sūkteṣu ca-śabdāt gopāla-tāpiny-ādiṣu yathā te nirūpyate na tathā tad-upākhyāneṣv ity arthaḥ | idam atra niṣkṛṣṭam | īśāviṣṭeṣu taptāyaḥ-piṇḍavad-aṁśa-dvayam asti | ye vahny-aṁśam iveśāṁśaṁ paśyanti te nikhila-tad-dharmās teṣu bhāvayanti | ye khalv ayo’ṁśam iva jīvāṁśaṁ te tu na, kintu tat-preṣṭhatvādīn dharmās teṣu cintayanti | īśas tu sva-preṣṭhānuvṛtti-parituṣṭas tān svīkaroti | śrī-bhagavatādibhir api śāstrais teṣu bhagavad-ādi-śabdāḥ prayujyante | jīva-dharmāś ca daityābhidhānena prakāśyante | tatrāpy evam eva saṅgatir iti ||25||

**rpd** : 10.40.2, 10.40.10, 10.40.13, 10.40.29, 3.15.49.

**hds** : 8.12.4-5

 --o)0(o--

### 10. vedhādy-dhikaraṇam

**|| 3.3.26 ||**[[25]](#footnote-26)

sva-śākhokta-guṇa-viśiṣṭaṁ brahmopāsyam ity uktam | atha tad-uktā api kecid guṇā mumukṣuṇā nopāsāyā ity ucyate | agne tvaṁ yātudhānasya bhinda taṁ pratyañcam arciṣā vidhya marma iti śrutam atharvaṇi | iha vedhādi-guṇa-jātam upāsyaṁ na veti saṁśaye duṣṭa-nigrahasyāpekṣatvād upāsyam iti prāpte—

vedhādy-artha-bhedāt ||

nety anuvartate | vedhādikaṁ tenopāsyaṁ na | kutaḥ ? artha-bhedāt | arthaḥ phalam | hiṁsātmake tasmin nivṛttādhikārād ity arthaḥ | yad uktaṁ—śrī-bhagavatā | amānitvam adambhitvam ahiṁsā kṣāntir ārjavam iti | nivṛttaṁ karma seveta pravṛttaṁ mat-paras tyajet iti ca ||26||

**rpd** : gītā 13.8, bhā. 11.10.4.

**hds** : 11.10.4, 11.11.32, 11.11.39

 --o)0(o--

### 11. hāny-adhikaraṇam

**|| 3.3.27 ||**

śvetāśvatarāḥ paṭhanti—

jñātvā devaṁ sarva-pāśāpahāniḥ

kṣīṇaiḥ kleśair janma-mṛtyu-prahāṇiḥ |

tasyābhidhyānāt tṛtīyaṁ deha-bhede

viśvaiśvaryaṁ kevala āpta-kāmaḥ || [śve.u. 1.11] iti |

atra deva-jñānād deha-gehādi-mamatā-pāśa-hānir bhavati | janma-mṛtyu-kṛta-kleśābhāvāt tat-prahāṇiś ceti śāstreṇa deva-jñāna-mahimokteḥ | tato jñāta-ayatiāthātmyasya tasya devasyābhidhyānān nirantara-vicintanād deha-bhede liṅga-kṣaye sati cāndra-brāhmobhayāpekṣayā tṛtīyaṁ bhāgavataṁ padaṁ devajño vindati | kīdṛśaṁ tat ? viśvaiśvaryaṁ pūrṇa-vibhūtikam | kevalam amāyikam | tata āpta-kāmaḥ pūrṇa-manoratho bhavatīti | atra śāstrīya-jñāna-gamyatvaṁ devasyoktam | tac cintanaṁ niyatam aicchikaṁ veti vīkṣāyāṁ pariniṣṭhā-vivṛddhayā mano-niveśa-hetutvān niyataṁ tad iti prāpte—

hānau tūpāyana-śabda-śeṣatvāt,

kuśā-cchandaḥ-stuty-upagānavat tad uktam ||

pūrva-pakṣa-nirāsārthas tu-śabdaḥ | deva-jñānena pāśa-hānau satyāṁ devānuraktasya viduṣaḥ tac-chāstra-gamyatva-rūpa-deva-dharma-cintanaṁ kuśāc chanda-stuty-upagānavad uktam | yathā niyata-svādhyāyānantaraṁ kuśa-grahaṇa-pūrvakam ācchandena samyag-īṣadvecchayā stuty-upagānaṁ bhavati tadvat tad-dharma-cintanam | tasyābhidhyānād ity anena tathaiva vyañjanād ity arthaḥ | tatra hetur upāyaneti | upāyanaṁ sāmīpya-lābhas tad-anuraktir iti yāvat | tac-chandas tad āvehi vākyam | tac-cheṣatvāt tad-anuyāyitvāt sarveṣāṁ vākyānām | yad uktaṁ—tam eva dhīraḥ ity ādi |

pūrtena tapasā yajñair dānair yogaiḥ samādhinā |

brāhmaṁ niśreyasaṁ puṁsāṁ mat-prītis tattvavin-matam || [bhā.pu. 3.9.40] ity ādi |

tasmād aicchikaṁ tac-cintanam | ayaṁ bhāvaḥ—duradhigamārthaka-śruti-yuktibhyāṁ duṣkaras tatrāpi bahu-viṣayakatvena bahu-śākhaś ca tattva-vimarśaḥ | sa cānanda-rūpa-bhagavad-vibhāvanopanata-mārdave tad-ekānurakte cetasi nāvṛttim arhati kārkaśya-karatvāt | kintu vaiyutthānika eva kadācit tad-bhāvānubhāvatayā pravartata iti ||27||

**rpd** : 3.9.40, 11.29.30, 1.7.10, maitreyopaniṣad (*antaḥ śūnyo bahiḥ śūnyaḥ śūnyo kumbha ivāmbare | antaḥ pūrṇo bahiḥ pūrṇaḥ pūrṇaḥ kumbha ivārṇave ||*), kṛṣṇa-karṇāmṛta 107 (*bhaktis tvayi…*)

**hds** :3.9.31, 3.9.22, 3.9.41

**|| 3.3.28 ||**

tatra yuktiṁ pramāṇaṁ cāha—

sāmparāye tartavyābhāvāt tathā hy anye ||

samparāyo bhagavān samparāyanti tattvāny asminn iti vyutpatteḥ | tad-viṣayakaḥ premā sāmparāyaḥ kathyate | tatra bhava ity aṇ smaraṇāt | tasmin satyaicchikas tattva-vimarśo na niyataḥ | kutaḥ ? tartavyābhāvāt | tadānīṁ tena taraṇīyasya chedyasya pāśasyābhāvāt | tathā hy anye vājaseyinaḥ paṭhanti—

tam eva dhīro vijñāya prajñāṁ kurvīta brāhmaṇaḥ |

nānudhyāyād bahūñ śabdān vāco viglāpanaṁ hi tat || [bṛ.ā.u. 4.4.21] iti |

evam evoktaṁ śrī-bhagavatā—

tasmān mad-bhakti-yuktasya yogino vai mad-ātmanaḥ |

na jñānaṁ na ca vairāgyaṁ prāyaḥ śreyo bhaved iha || [bhā. 11.20.31] iti ||28||

**rpd** : 11.20.30

**hds** : 1.7.4, 11.20.31

--o)0(o--

### 12. ubhayāvirodhādhikaraṇam

**|| 3.3.29 ||**

brahmopāsanaṁ guṇavad ity uktam | tad idānīṁ dvividham iti darśayitum ārabhate | tad u hovāca hairaṇyo gopa-veśam abhrābhaṁ [go.tā.u. 1.8] ity ādeḥ, prakṛtyā sahitaḥ śyāmaḥ [rā.tā.u. 1.4.7] ity ādi, sa vā ayam ātmā sarvasya vaśī sarvasyeśānaḥ [bṛ.ā.u 4.4.22] ity ādi ca śrūyate | atra kvacin mādhurya-jñāna-pravṛttyā ruci-bhaktis tat-prāpti-hetuḥ pratīyate | kvacit tv aiśvarya-jñāna-pravṛttā vidhi-bhaktiś ceti | tataś ca viṣaya-vailakṣaṇyena tat-tad-bhakter api vailakṣaṇyāt katamā sā tad-dhetuur ity aniścayāt tal-lipsos tatra pravṛtty-asambhavaḥ syād iti prāpte—

chandata ubhayāvirodhāt ||

maṇḍūka-plutyā nety anuvartate | chandatas tādṛśa-sat-prasaṅgānuyāyi-bhagavat-saṅkalpād evobhaya-vidhānāṁ jīvānām ubhaya-vidhāyāṁ bhaktāv āstheti na pravṛtty-asambhavaḥ | evaṁ kutaḥ ? tatrāhobhayeti | ubhaya-vidhayor vākyayor anurodhād ity arthaḥ | ayaṁ bhāvaḥ—anādi-siddha-dvividha-bhagavad-guṇopāsanā khalu tan nitya-pārṣad-vṛndād ārabhya sādhakebhyaḥ surasarit-pravāhavat pracarati | tasmād viśva-vartināṁ jīvānāṁ yādṛcchike sat-prasaṅge sati tad-deśika-sad-upāsyeṣu sva-guṇeṣu bhakti-rasikaḥ śrī-hariḥ sat-prasaṅginas tān pravartayitum icchati te tu tena vartmanā tam anuvartanta iti | anugrāhī sādhakas tu madhyamo grāhyaḥ |

īśvare tad-adhīneṣu bāliśeṣu dviṣatsu ca |

prema-maitrī-kṛpopekṣā yaḥ karoti sa madhyamaḥ || [bhā.pu. 11.2.46] ity ukteḥ |

itthaṁ ca śrī-harau vaiṣamyādy-aprasaṅgaḥ ||29||

**rpc** : 11.2.44 (*īśvare tad-*), 11.2.51, 11.2.43, 7.1.29-30, 10.87.23 (*nibhṛta-marun-*), 10.74.46.

**hds** : 1.5.28, 11.12.13, 11.2.46 (*īśvare tad-adhīneṣu*)

 --o)0(o--

**|| 3.3.30 ||**

gater arthavattvam ubhayathānyathā hi virodhaḥ ||

evaṁ svīkāre sati gates tat-prāpter ubhayathārthavattvam | mādhurya-guṇaka-bhagavat-karmatayā pāramaiśvarya-guṇaka-tat-karmakatayā ca sārthatvam | arthaḥ puruṣārthaḥ puruṣottamas tad-viśiṣṭam ity arthaḥ | anyathettham asvīkāre virodhas tayor vākyayor vyākopāpattiḥ syāt | hi-śabdas tayoḥ samaṁ prāmāṇyaṁ sūcayati | na copasaṁhāra-sūtrād ubhayoḥ prāptyor vyatikaraḥ | ekāntiṣu sveṣṭetara-guṇāprakāśāt | vakṣyati caivam upariṣṭāt | vyatirekas tad-bhāvety ādi ||30||

**rpc** : gītā 18.55, 11.12.12, 10.29.12-15, 11.5.38 (*sva-pāda-mūlaṁ*), 10.14.3-4, 11.20.7-8, 10.14.36, 10.22.26, 10.47.59 (*kvemāḥ*).

**hds** : 7.1.29-30

--o)0(o--

### 13. upapannādhikaraṇam

**|| 3.3.31 ||**

atha ruci-bhakteḥ śraiṣṭhyaṁ pratipādayati | vidhi-vartmanānuvṛttaḥ śreṣṭha uta ruci-vartmaneti saṁśaye vidhi-pariṣkāreṇābhyarhaṇād vidhi-vartmanānuvṛttaḥ śreṣṭha iti prāpte—

upapannas tal-lakṣaṇārthopalabdher lokavat ||

ruci-vartmanā hariṁ bhajann upapannaḥ śraiṣṭhyam upetas tasminn upapatti-yukto vā | kutaḥ ? tad iti | tat tādṛśāsv abhaktaikaratatvaṁ lakṣaṇaṁ yasya sa cāsāv arthaś ca mādhurya-guṇakaḥ puruṣottamaḥ | tasyopalabdheḥ svādhīnatvena lābhād ity arthaḥ | dṛṣṭāntena viśadayati loketi | loke yathā sarvādhikasyāpi rājñaḥ svajanānuvṛtti-rasikasya kaścij janas tad-eka-hita-nipuṇas taṁ svādhīnaṁ kurvan praśasyet tadvat | na ca prabhoḥ pāratantryaṁ doṣaḥ | tādṛśasya svīya-snehādhīnatāyā guṇatvāt | ayaṁ bhāvaḥ—puruṣottamaḥ khalu prīti-rasiko ruci-bhakteṣu sva-mādhuryaṁ prakāśya tad-anuraktais taiḥ kṛtaṁ svārpaṇaṁ svīkurvan parikrītas tān tat-prītyā pradhānīkaroti sva-samanubhavāya | tam anyathā tathānubhavituṁ na te prabhavaḥ | yad āha śrīmān śukaḥ—

nāyaṁ sukhāpo bhagavān dehināṁ gopikā-sutaḥ |

jñānināṁ cātma-bhūtānāṁ yathā bhaktimatām iha || [bhā.pu. 10.9.21] ity ādi |

yadyapi sarva-bhakta-sādhāraṇī tasya vaśyatā tathāpi eṣu tasyāḥ parākāṣṭheti sarva-śraiṣṭhya-siddhiḥ | tasmād ruci-vartmanānuvṛttaḥ śreyān iti ||31||

**rpc** : 9.4.46, 9.4.48, 3.29.11, 3.25.29, 3.13.48, 4.9.10, 6.11.23, 10.16.37, 3.15.49, 3.15.43.

**hds** : 10.9.21

 --o)0(o--

### 14. aniyamādhikaraṇam

**|| 3.3.32 ||**

athedam upāsanam ekānekāṅgatayā dvividham iti darśayitum ārabhate | atharva-śiraḥsu—oṁ munayo ha vai brahmāṇam ūcuḥ ity ādinā, sakalaṁ paraṁ brahma ity antenāṣṭādaśārṇa-svarūpaṁ nirūpya paṭhyate | etad yo dhyāyati rasati bhajati, so’mṛto bhavati iti | tatra saṁśayaḥ—dhyānādīni samuditya mokṣa-sādhanāni pratyekaṁ veti tāny uktvāmṛtatvokteḥ samudityeti prāpte—

aniyamaḥ sarveṣām avirodhaḥ śabdānumānābhyām ||[[26]](#footnote-27)

dhyānādīnāṁ sarveṣāṁ samuditānāṁ mukti-sādhaneneti na niyamaḥ kintu pratyekaṁ tat-sādhanateti | kutaḥ ? śabdānumānābhyāṁ saha, tasyāḥ śruter avirodhāt |

cintayaṁś cetasā kṛṣṇaṁ mukto bhavati saṁsṛteḥ || [go.ta.u. 1.11]

pañca-padaṁ japan pañcāṅgaṁ dyāvābhūmī sūryācandramasau sāgnī tad-rūpatayā brahma sampadyate [go.ta.u. 1.12] ity ādi śrutyā,

kīrtanād eva kṛṣṇasya mukta-saṅgaḥ paraṁ vrajet [bhā.pu. 12.3.51]

eko’pi kṛṣṇāya kṛtaḥ praṇāmo

daśāśvamedhāvabhṛthair na tulyaḥ |

daśāśvamedhī punar eti janma

kṛṣṇa-praṇāmī na punar-bhavāya || [nār.pañ., bha.ra.si. 1.2.129]

ity ādi smṛtyā ca sākam etad yo dhyāyatīty ādi śruter virodhābhāvāt | itarathā pratibhakti-mukti-virodhikābhyāṁ tābhyāṁ sahāsau virudhyeta | itthaṁ ca so’mṛto bhavatīty asya dhyāyatīy ādiṣu pratyekaṁ sambandhaḥ | samuditānāṁ tathātve tu kaimutyaṁ vyaktam | upalakṣaṇam adaḥ śravaṇādīnāṁ navānāṁ ca |

nanu dhyānottaraiva muktiḥ śrūyate | ātmā vā are draṣṭavyaḥ ity ādiṣu | katham atra japādy-uttarā sāmbhupagateti ced ucyate | japādikaṁ dhyānaṁ ca mitho’nusyūtam | japādau dhyānaṁ, dhyāne ca japādīti prāg uktaṁ susthiram ||32||

**rpc** : 11.12.7, 11.9.22-23, 12.12.41, 12.12.34.

**hds** : 12.3.51, 7.5.23-24

 --o)0(o--

**|| 3.3.33 ||**

nanu brahma-vidyāyāṁ satyāṁ vimuktir ity ayuktam | siddha-vidyānām api brahma-rudrendrādīnāṁ ciraṁ prapañcāvasthiti-bhagavat-prātikūlyādi-darśanād iti cet tatrāha—

yāvad-adhikāram avasthitir ādhikārikāṇām ||

na khalu sarveṣāṁ brahma-vidāṁ vidyāsiddhau satyāṁ vimuktir ity asmābhir ucyate | kintu yeṣāṁ sañcitasya karmaṇo vidyayā vināśaḥ, kriyamāṇasya tayā viśleṣaḥ, śarīrārambhakasya tu tasya bhogena saṅkṣayas teṣām eva tasyāṁ seti | brahmādīnāṁ tv ādhikārikāṇāṁ vinaṣṭa-viśliṣṭa-sañcita-kriyamāṇa-karmaṇām apy adhikārārambhakaṁ karma yāvad adhikāraṁ na kṣīyate’tas teṣāṁ tāvat prapañce’vasthitir bhavet | tad-ārambhakasya tasya samāptau tu te vimucya paraṁ padaṁ viśantīti | idaṁ tu bodhyaṁ—acirādhikārā maghavādayo’dhikārānte cirādhikāraṁ brahmāṇaṁ gacchanti | tad-adhikārānte tasmin vimukte tena saha vimucyanta iti | vakṣyati caivam—kāryātyaye tad-adhyekṣeṇa ity ādinā | bhagavati teṣāṁ prātikūlyaṁ tu tal-līlā-poṣāt tad-icchānuguṇam evety adoṣaḥ | viṣayāveśo’py eṣām ābhāsa-rūpa eva vidyā-niṣṭhatvāt | tasmād adhikāri-bhinnānāṁ tattva-vidāṁ vidyādhigame vimuktir iti na kāpi śaṅkā ||33||

**rpc** : 8.14.2, *brahmaṇā saha te sarve samprāpte pratisañcare | parasyānte kṛtātmanaḥ praviśati paraṁ padam ||*)

**hds** : 5.17.23, 11.29.6

 --o)0(o--

### 15. akṣarādhikaraṇam

**|| 3.3.34 ||**

athāsthaulyādi-dharmānupasaṁhartum ārabhate—etad vai tad akṣaraṁ gārgi brāhmaṇā abhivadanty asthūlam anaṇv ahrasvam [bṛ.ā.u. 3.8.8] ity ādi śrūyate | atha parā yayā tad akṣaram adhigamyate yat tad adreśyam agrāhyam agotram avarṇam acakṣuḥ-śrotram ity ādi ca | iha bhavati vīkṣā | akṣara-śabdita-para-brahma-viṣayāḥ sthaulyādi-pratiṣedha-buddhayaḥ sarvāsūpāsanāsu neyā na veti | samāna evaṁ cābhedāt ity tra vigrahātmaka-brahmopāsanāyā nirūpaṇāt tādṛśe brahmaṇy etāsām asambhavān na, iti prāpte—

akṣara-dhiyāṁ tv avarodhaḥ sāmānya-tad-bhāvābhyām

aupasadavat, tad uktam ||

tu-śabdāt pūrva-pakṣo nivartyate | akṣara-brahma-sambandhinīnām āsām asthaulyādi-dhiyāṁ sarvāsu tāsv avarodhaḥ saṅgrahaḥ kāryaḥ | kutaḥ ? sāmānyeti | sarve vedā yat padam āmananti iti śruteḥ | sarvatropāsyasya brahma-svarūpasya sāmānyād aikarūpyāt | tatra vigrahe’sthaulyādīnāṁ bhāvāc ca |

ayaṁ bhāvaḥ—jñātvā devam ity ādi śruter jñānān mokṣaḥ | tac ca jñānaṁ tam asādhāraṇyena gṛhṇīyāt, na tu sādhāraṇyena | anyatrātiprasaṅgāt | tataś cāsthaulyādi-viśeṣita-vibhu-jñānānandābhinna-vigraha-rūpatvena jñānam asādhāraṇyāya syāt tad-itara-nikhila-bhedānumāpakatvāt | itthaṁ ca sakala-heya-pratyanīkatvaṁ tad-vigrahasya siddham |

sa vai na devāsura-martya-tiryaṅ

na strī na ṣaṇḍo pumān na jantuḥ |

nāyaṁ guṇaḥ karma na san na cāsan

niṣedha-śeṣo jayatad aśeṣaḥ ||

iti sthaulyādi-vihīnatvenābhyarthitaṁ vastu tādṛg-vigrahātmanāvirbhūtam iti smaryate, harir āvirāsīt iti | atraitādṛśāvirbhāvam arthayamāne gajendre yena rūpeṇāvirbhūtaṁ tat khalu tādṛg eva bhaved iti visphuṭaṁ tattvam | itarathā jñāna-mātraṁ tac cetasy avabhāsate | iha prāpañcikaṁ devatvādi pratiṣidhyate | svarūpa-niṣṭhaṁ devatvaṁ puruṣatvaṁ cāsty eva tathaiva prākaṭyāt | guṇānāṁ pradhānānugāmitve nidarśanam aupasadavad iti | upasadākhya-karmāṅga-bhūta-mantravad ity arthaḥ | yathā jāmadagnye’hīne puroḍāśinīṣūpasatsv agner vai hotram ity ādikāḥ puroḍāśa-pradāna-mantrāḥ sāma-veda-paṭhitā api pradhānānugāmitayā yājurvedikair adhvaryubhir ahisambadhyante | tat-pradānasya tat-kāryatvāt | evaṁ kvācikyo’pi tad-buddhayaḥ pradhānenākṣareṇa saha sarvatra sambadhyante | tāsāṁ tad-anugāmitvād iti | tad uktaṁ vidhi-kāṇḍe—guṇa-mukhya-vyatikrame tad-arthatvān mukhyena veda-saṁyogaḥ iti ||34||

**rpc** : 8.3.24, 8.3.27, 8.3.21, 8.3.26, 10.3.25.

**hds** : 8.3.24, 8.3.26, 8.3.30

**|| 3.3.35 ||**

nanu tādṛk vigrahatvādi-dharma-jātam iva, sarva-karmā sarva-gandhaḥ ity ādi pratipannaṁ sarva-karmatvādikam apy avaśyaṁ sarvatra cintyaṁ syād iti cet, tatrāha—

iyad āmananāt ||

iyad eva tādṛk vigrahatvādi-guṇa-vṛndam eva tasyāvaśyaṁ sarvatra cintanīyam | kutaḥ ? āmananāt | āmananam ābhimukhyena cintanaṁ tasmāt | iyattā guṇa-jātena tasyānucintanaṁ bhaved atas tad avaśyam anucintyam | sarva-karmatvādikaṁ tu cintita-svarūpe tasminn anuvarteta tasmān na tac-cintā niyateti ||35||

**rpc** : 8.12.6, 8.12.8

**hds** : 3.29.16, 3.28.22

--o)0(o--

### 16. antarādhikaraṇam

**|| 3.3.36 ||**

atha svātmakādhiṣṭhānatvaṁ dharmam upasaṁhartum ārabhate | muṇḍake śrūyate—

yaḥ sarvajñaḥ sarva-vidyasya jñāna-mayaṁ tapaḥ |

tasmād etad brahma nāma rūpam annaṁ ca jāyāte || [mu.u. 1.1.9] ity ādi |

brahmaivedaṁ viśvam idaṁ variṣṭham ity antam | tatra saṁśayaḥ—saṁvyoma-śabdābhihitaṁ brahma-puraṁ kiṁ sāmarthyaiśvarya-paryāyas tan-mahimaiva bhaved uta vicitra-prāsāda-gopura-prākārādi-rūpaṁ tad iti | kiṁ prāptaṁ tādṛśas tan mahimaiva tad iti | sa bhagavaḥ kasmin pratiṣṭhita iti, sve mahimni [chā.u. 7.24.1] iti sva-mahimādhāratva-śravaṇāt | tasmān mahimaiva puratvena nirūpitaḥ saṁvyoma-śabditaś ca saḥ, tasyānantyāt | na khalu vibhor adhiṣṭhānaṁ sambhaved ity uktaṁ brahmaivety ādinā | evaṁ prāpte paṭhati—

antarā bhūta-grāmavat svātmanaḥ ||

antarā saṁvyoma-pura-madhye svātmano bhūta-grāmavad vibhāti | svātmanaḥ svīyatvena vṛtasya bhaktaasyayety arthaḥ | yam evaiṣa vṛṇute tena labhyaḥ [ka.u. 1.2.22] ity ādi śruteḥ | tatratyaṁ vastu-jātaṁ brahmātmakam api pṛthivyādi-nirmitavat sphuratīty arthaḥ | vac-chabdena bhūta-grāmatvaṁ tasya nirastam | kintu svātmakatvam uktam |

brahmaivedam amṛtaṁ purastāt paścāc ca |

brahma dakṣiṇataś cottareṇādhaś cordhvaṁ prasṛtam ||

brahmaivedaṁ viśvam idaṁ variṣṭham || [mu.u. 2.2.11] iti |

yathā vijñānānande paramātmani pāṇi-pāda-nakhara-kuntalādi-mayaṁ vaicitryaṁ tad-bhaktasya sphurati, tathā tad-ātma-bhūte tal-loke’pi bhūtoyādi-rūpaṁ td ity arthaḥ | ekam api vicitraṁ candrakādivad vibhātīti ||36||

**rpc** : 3.15.47-48, 10.28.14-15, 2.9.9-17.

**hds** : 11.9.21, 11.3.37, 10.70.43, 4.29.46

**|| 3.3.37 ||**

anyathā bhedānupapattir iti cen, nopadeśāntaravat ||

anyathā bhedābhāve saty adhiṣṭhānādhiṣṭhātṛ-bhedānupapattir iti cen, naiṣa doṣaḥ | kutaḥ ? upadeśāntaravad upapatteḥ | ānandaṁ brahmaṇo vidvān ity ādy upadeśāntare yathā saty apy abhede viśeṣa-balād bheda-kāryam upapadyate tadvad ity arthaḥ ||37||

**rpc** : 2.9.17.

**hds** : 10.14.22, 10.13.54

 --o)0(o--

### vyatihārādhikaraṇam

**|| 3.3.38 ||**

loka-lokinor upāsya-bhāvaṁ samam iti vyañjayati—

vyatihāro viśiṁṣanti hītaravat |

ātmānam eva lokam upāsīt [bṛ.ā.u. 1.4.15] ity ādyāḥ śrutayo hi yasmāl lokatvena paramātmānaṁ viśiṁṣanti paramātmatvena lokam | ca ato vyatihāraḥ siddhaḥ | paramātmaiva loko, lokaḥ paramātmeti | itaravat yathetarāḥ sat-puṇḍārīka-nayanam ity ādyāḥ, sākṣāt-prakṛti-paro’yam ātmā gopālaḥ ity ādyāś ca śrutayo vigrahaṁ paramātmatvena viśiṁṣanti paramātmānaṁ ca vigrahatveneti tadvat | tathā cānanda-cid-vigraho harir acintya-śaktyā svayaṁ vicitras tādṛśa-loka-rūpaś ca svabhaktasya sphurati nānyasyeti tad-vatso’pi dhyeya iti siddham ||37||

**rpc** : 9.5.3, 9.11.11, 10.83.4, 11.6.32, 12.5.12.

**hds**: 10.13.53-54

 --o)0(o--

### 17. satyādhikaraṇam

**|| 3.3.39 ||**

athoktārtha-sthairyāya idam ārabhyate | viśeṣa-bodhakāni vacāṁsi viṣayaḥ | viśeṣā māyikāḥ svābhāvikā veti saṁśayaḥ | neha nānāsti kiñcana | athāta ādeśo neti neti ity ādi śravaṇān māyikās ta iti prāpte paṭhyate—

saiva hi satyādayaḥ |

parāsya śaktir ity ādau viṣṇu-śaktiḥ parā ity ādau ca māyetarā vahny-uṣṇateva svābhāvikī yā parākhyā svarūpa-śaktir uktā, saiva hi yasmāt satyādayo viśeṣā bhavanty atas tena māyikā api tv ātmānubandhinaḥ syur ity arthaḥ | satyādīnāṁ guṇānāṁ parātve vakṣyamāṇavāyatanau hetū draṣṭavyau | ata eva neha nānāsti kiñcana ity uktam | athāta ity ādy arthas tu prāg-vivṛtaḥ | ādi-śabdāt śauca-dayā-kṣānty-ādayaḥ sārvajña-sārvaiśvaryānanda-saundaryādayaś ca bodhyāḥ | ata eva śrīmān parāśaro bhagavac-chabdasya śuddho mahā-vibhūti-dharmī paramātmā vācya ity uktvā sambhṛtatvādīn pūrṇaiśvaryādīṁś ca dharmān vyasta-samasta-bhūtasya tasya vācyān avocat | samastasya tasya punaḥ śeṣa-jñānādīn dharmān vācyān abhyadhāt—

śuddhe mahā-vibhūty-ākhye pare brahmaṇi śabdyate |

maitreya bhagavac-chabdaḥ sarva-kāraṇa-kāraṇe || ity ādinā |

sambharteti tathā bhartā bha-kāro’rtha-dvayānvitaḥ |

netā gamayitā sraṣṭā ga-kārārthas tathā mune ||

aiśvaryasya samagrasya vīryasya yaśasaḥ śriyaḥ |

jñāna-vairāgyayoś cāpi ṣaṇṇāṁ bhaga itīṅganā ||

vasanti yatra bhūtāni bhūtātmany akhilātmani |

sa ca bhūteṣv aśeṣeṣu va-kārārthas tato’vyayaḥ ||

jñāna-śakti-balaiśvarya ity ādinā ca |

tathā ca tat-svarūpābhinnā paraiva tatra satyādayo viśeṣā bhavantīti dhyeyaṁ dharmi-nirbhedam iti siddham ||39||

**rpc** : 1.16.24-27, 10.2.34-36, 6.4.29, cai.ca. 2.21 (*kṛṣṇera madhura rūpa śuna sanātana*)

**hds** : 1.1.1 (*satyaṁ paraṁ dhīmahi*), 3.33.3, 1.16.17, 1.16.30-31, 2.2.26

 --o)0(o--

### 18. kāmādy-adhikaraṇam

**|| 3.3.40 ||**

atha śrī-vaiśiṣṭyaṁ guṇam upasaṁhartum ārambhaḥ | śrīś ca lakṣmīś ca patnī [śu.ya. 31.22] iti yajuṣi śrūyate | iha śrī ramā-devī | lakṣmīr bhāgavatī sampad ity eke | śrīr vāg-devī, lakṣmīs tu ramā-devīty apare | atharva-śirasi ca—kamalā-pataye namaḥ ramāmānasa-haṁsāya govindāya namo namaḥ iti | ramādhārāya rāmāya iti caivam ādi | atra bhavati vīkṣā śrīr iyaṁ prākṛtatvād anityotaparātvān nityeti | athāta ādeśo neti neti iti paramātmani niḥśeṣa-viśeṣa-pratiṣedhāt, na tatra śry-ādi-rūpaḥ kaścid viśeṣaḥ sambhavī | kintu svīkṛta-māyo viśuddha-sattva-mūrtis tādṛśyāpi śriyā yujyate ity anityā tasya śrīr iti prāpte—

kāmādītaratra tatra cāyatanādibhyaḥ ||

saiveti pūrvato’nuvartate | saiva paraiva śrīḥ satī tatra prakṛty-aspṛṣṭae saṁvyomni tasmād itaratra prapañcāntargate tat-prakāśe ca svanāthasya paramātmanaḥ kāmādi vitanotīti nitya-śrīkaḥ saḥ | kāmo’tra śrṅgārābhilāṣaḥ | ādinā tad-anuguṇā tat-paricaryā ca | śrīḥ paraiveti | kutaḥ ? āyeti | āyād vyāpteḥ | tanād bhakta-mokṣānanda-vistārāc ca | ubhayatra satyādivad iti dṛṣṭāntaḥ | ādinā paraikya-vākyaṁ gṛhyate | tatra parāsya śaktir ity ādau svābhāvikīti paramātmābhedābhidhānāt parā vibhvī saiva hīti jñāna-kāruṇyādi-rūpatvokter mokṣadā ca | tad-abhedād eva śrīś ca tathā | smṛtaṁ caivaṁ śrī-viṣṇu-purāṇe—

nityaiva sā jagan-mātā viṣṇoḥ śrīr anapāyinī |

yathā sarva-gato viṣṇus tathaiveyaṁ dvijottama || [vi.pu. 1.8.15] iti |

ātma-vidyā ca devi tvaṁ vimukti-phala-dāyinī [vi.pu. 1.9.118] iti ca |

na ca bhede satīdaṁ dvayaṁ śakyaṁ vaktum apasiddhāntāpatteḥ | śriyaḥ paraikyaṁ ca smṛtaṁ tatraiva |

procyate parameśo yo yaḥ śuddho’py upacārataḥ |

prasīdatu sa no viṣṇur ātmā yaḥ sarva-dehinām || iti |

atra paraiva meti visphuṭam | āyādīni prakṛter na sambhavantīti tad-anyatvaṁ śriyaḥ suvyaktam | tasmāt paraiva śrīr ato nityā seti ||40||

**rpc** : vi.pu. 1.8.15, 1.9.118, bhā. 10.47.60-61, 10.87.23.

**hds** : 10.53.37, 10.33.16, 10.33.6, 10.32.14,

**|| 3.3.41 ||**

nanu paraiva cet śrīs tarhi tad-bhakter vilopāpattiḥ | na hi svasmin sva-bhaktiḥ sambhaved iti cet tatrāha—

ādarād alopaḥ ||

saty apy abhede vicitra-guṇa-ratnākaratvena svamūlatvena ca śiryaḥ parasminn ādarāt tad-bhakter alopaḥ | na khalu vṛkṣam anādriyamāṇā śākhāsti, na ca candraṁ tat-prabhā | tad-bhaktiś cokta-śrutibhyaḥ pratīyate—śrīr yat-padāmbuja-rajaś cakame tulasyā labdhvāpi vakṣasi padaṁ kila bhṛtya-juṣṭa [bhā.pu. 10.29.37] ity ādi smṛtibhyaś ca ||40||

**rpc** : 10.29.37, 4.9.10, 10.2.32, 10.14.48, bra.vai.pu. 3.111.58 (*mura kleśe ca santāpa-karma-bhoge ca karmaṇām | daitya-bhede hy aris teṣāṁ murāris tena kīrtitaḥ ||*), bhā. 10.22.26, cai.ca. 2.21 (*rūpa dekhi āpanāra, kṛṣṇera haila camatkāra*), 10.33.17, *ramante yogino’nante, kṛṣi bhūr-vācakaḥ*, bhā. 6.3.32, 11.6.7, 11.6.15.

**hds** :10.89.37

**|| 3.3.42 ||**

nanu ravi-viṣayāśraya-bhāvenālambana-vibhāva-bhede sati śṛṅgārābhilāṣaḥ sambhavet | nirbhede tu tattve nāsau sambhāvayituṁ śakya iti cet tatrāha—

upasthite’tas tad-vacanāt ||

upasthitam iti bhāve niṣṭhā | yadyapi śakti-tad-āśrayayor asty abhedas tathāpi śakyāśrayasya puruṣottamatvena śakteś ca yuvatī-ratnatvenopasthitau satyāṁ svārāmatva-pūrty-ādy-anuguṇaṁ kāmādi samudety ataḥ siddhaṁ tat | idaṁ kutaḥ ? tad-vacanāt | yo ha vai kāmena kāmān kāmayate sa kāmī bhavati | yo ha vai tv akāmena kāmān kāmayate so’kāmī bhavati [go.tā.u. 2.21] ity atharva-śirasi tādṛśa-kāmādy-abhidhānād ity arthaḥ | akāmeneti sādṛśye nañ | kāma-tulyena pramṇety arthaḥ | tenātmānubhava-lakṣaṇena viṣaya-kāmānāṁ khalu svārāmatvaṁ pūrṇatāṁ ca nātikrāmatīti | svātmaka-śrī-sparśād udagrānandas tu sva-saundarya-vīkṣaṇāder iva bodhyaḥ | etad uktaṁ bhavati—parākhya-svarūpa-śakti-viśiṣṭaṁ khalu para-tattvaṁ śruty-ādiṣu pratipannaṁ sva-prādhānyena sphurat tat puruṣottama-saṁjñam | parākhya-śakti-prādhānyena sphurat tu dharmādi-saṁjñam | paraiva khalu jñāna-sukha-kāruṇyaiśvarya-mādhuryādy-ākareṇa sphurantī dharma-rūpā | śabdākāreṇāhvayokti-rūpā | dharādy-ākāreṇa dhāma-rūpā | hlādinī-sāra-samaveta-saṁvid-ātmaka-yuvatī-ratnatvena tu rādhādi-śrī-rūpā ceti sāmastyena parety uktā | tathā cābhede saty api viśeṣa-vijṛmbhitena bheda-kāryeṇa vibhāva-vailakṣaṇya-vibhānāt tad-abhilāṣaḥ siddha iti | dharmādi-rūpatā tu na paścāttanī kintu anādi-siddhamatīti nakāpi kṣatir asti | tasmāt paraṁ tattvaṁ śrīmad eva dhyeyaṁ taj-janānuyāyibhiḥ ||42||

**rpc** : 11.2.38, 7.4.29-31.

**hds** : 10.29.13, 10.33.2, 10.33.19, 10.33.7

 --o)0(o--

### 19. tan-nirdhāraṇāniyamādhikaraṇam

**|| 3.3.43 ||**

tatraiva śrūyate—tasmāt kṛṣṇa eva paro devas taṁ dhyāyet taṁ raset taṁ yajet taṁ bhajed iti oṁ tat sad iti [go.tā.u. 1.48] | atra saṁśayaḥ | śrī-kṛṣṇatvena guṇena śrī-harer upāsanaṁ niyataṁ na veti | avadhāraṇa-svārasyāttena tan niyatam iti prāpte—

tan-nirdhāraṇāniyamas tad-dṛṣṭeḥ pṛthag ghy apratibandhaḥ phalam ||

tena nirdhāraṇenāniyamaḥ śrī-kṛṣṇatvenaiva dharmeṇa śrīharir upāsyo nānyena śrī-rāmatvādinā iti niyamo nety arthaḥ | śrī-kṛṣṇatvaṁ yaśodā-stanandhayatve sati vibhu-vijñānānanda-vastutvam | evaṁ kutaḥ ? tad-dṛṣṭeḥ |

yatrāsau saṁsthitaḥ kṛṣṇas tribhiḥ śaktyā samāhitaḥ |

rāmāniruddha-pradyumnai rukmiṇyā sahito vibhuḥ ||

catuḥ-śabdo bhaved eko hy oṁkārasyāṁśakaiḥ kṛtaḥ || iti |

tatraiva śrī-kṛṣṇātma-bhūtānāṁ baladevādīnām api tadvad upāsyatva-pratīter ity arthaḥ | tarhi kṛṣṇa evety avadhāraṇaṁ viphalam | tatrāha pṛthag iti | hi yasmāt tat-phalaṁ pṛthag astīty arthaḥ | tathā ca śaktau rucau ca satyāṁ samuccityopāsanaṁ tad-abhāve tu tenaiveti sthiram ||43||

**rpc** : 11.2.43, 11.2.39, 11.29.32, 11.29.17-18, 12.8.46, 10.40.4-10, 11.1.10, 11.1.6, 10.32.2, 10.32.13, 10.32.21, 10.38.13, 11.29.48, 3.11.34-37, 3.11.22-23, 6.6.27.

**hds** : 1.3.28, 2.3.30, 10.40.9-10.

 --o)0(o--

### 20. pradānādhikaraṇam

**|| 3.3.44 ||**

atha guru-gamyatvaṁ guṇam upasaṁhartum ārabhyate | vidyā-pradeśeṣu śrūyate |

yasya deve parā bhakti yathā deve yathā gurau |

tasyaite kathitā hy arthāh prakāśante mahātmanaḥ || [śvet. u. 6.25 ||

iti śvetāśvataropaniṣadi | ācāryavān puruṣo veda [chā.u. 6.14.2] iti | tad-vijñānārthaṁ sa gurum evābhigacched [mu.u. 1.2.12] iti cānyatra | iha saṁśayaḥ | guru-labdhāc chravaṇād itaḥ phalaṁ guru-prasāda-sahitāt tasmād veti | tatra śravaṇāditaḥ phalābhidhānāt kiṁ tat-prasādeneti prāpte—

pradānavad eva tad uktam ||

yathā prasannena guruṇā brahmāpti-hetuḥ śravaṇādi-sādhanaṁ dattaṁ tatahiva tat-prāpti-rūpaṁ phalaṁ bhavati | na tu śravaṇādi-mātreṇety āvaśyakam | tat-gurv-anugrahāvekṣaṇam uktam | pra-śabdaḥ prasādaṁ vyañjayati | āha caivaṁ śrī-bhagavān aravindākṣaḥ | ācāryopāsanaṁ śaucam iti | tathā ca tad-anugraha-sahitāc chravaṇāditas tat-prāptir iti ||43||

**rpc** : 10.14.23, 11.3.22, 11.10.12, 11.12.22, 11.29.6,

**hds** : 11.10.5, 11.12.24, 11.17.27, 11.17.28, 10.87.33

 --o)0(o--

**21. liṅga-bhūyastvādhikaraṇam**

**|| 3.3.45 ||**

atha sva-prayatno balavān śrī-guru-prasādo veti sandehe’kṛte prayatne tat-prasādasyākiṁcitkaratvāt sva-prayatno balavān iti prāpte—

liṅga-bhūyastvāt tad dhi balīyas tad api |

ṛṣabhādibhyo brahma-śrutavatā satya-kāmena bhagavāṁs tv eva me kāmaṁ brūyāt iti śrī-guruḥ prārthyate | tathāgnibhyaḥ śruta-vidyenopakośalena cety ādi-chāndogyādi-dṛṣṭa-guru-prasādana-liṅga-bāhulyāt tat-prasādanam eva baliṣṭham | tarhi tāvatālam ity api na mantavyam | kiṁ tarhi tad api śravaṇādi ca kartavyam | yasya deve parā bhaktiḥ, śrotavyo mantavyaḥ ity ādi śruteḥ |

guru-prasādo balavān na tasmād balavattaram |

tathāpi śravaṇādiś ca kartavyo mokṣa-siddhaye || iti smṛteś ca ||45||

**rpc** : 11.3.49, 10.87.33.

**hds** : 11.3.21-22

--o)0(o--

### 22. pūrva-vikalpādhikaraṇam

**|| 3.3.46 ||**

evaṁ guṇādi-viśiṣṭasya bhagavata upāsanād deśikānugraha-saha-kṛtāt phalam ity āpāditam | athaitad virodhi-vākyārtha-samādhinā paripuṣyate | gopāla-tāpanyāṁ munibhiḥ sarvārādhyatvādi-guṇakaṁ vastu pṛṣṭaḥ padma-yonis tathātvena śrī-kṛṣṇam uddiśya tat-prāpti-hetuṁ tad-bhaktim upadiśati | tad uttaratra ca—tasmād devaḥ paro rajaseti so’ham ity avadhāryātmānaṁ gopālo’ham iti bhāvayet | sa mokṣam aśnute | sa brahmatvam adhigacchati | sa brahma-vid bhavati [go.ta.u. 2.38-32 || ity ādi paṭhyate | iha so’ham ity abhedābhyāso dṛśyate | atra saṁśayaḥ | parāparātma-svarūpaikya-viṣayeyaṁ so’ham iti bhāvanā kiṁ vā pūrvopadiṣṭāyā bhakter eva kaścana prakāra iti śabda-svārasyāt tad-viṣayāsau mokṣa-hetur iti prāpte—

pūrva-vikalpaḥ prakaraṇāt syāt kriyā mānasavat |

pūrvasyā bhakter eva vikalpo yaḥ so’ham iti bhāvaḥ | kutaḥ ? preti | bhaktir asya bhajanam | tad ihāmutropādhi-nairāsyenaivāmuṣmin manaḥ-kalpanam | etad eva ca naiṣkarmyam [go.ta.u. 1.14] iti tasyāḥ pūrvaṁ prakṛtatvāt | sac-cid-ānandaika-rase bhakti-yoge tiṣṭhati [go.ta.u. 2.78] iti tathaivopasaṁhārāc ca prakāra-viśeṣa eva nārthāntaram ity atra dṛṣṭāntaḥ kriyeta | kriyā paricaryārcanādi-rūpā | mānasaṁ ca dhyānam | te yathā bhakter eva prakārau, tathā so’ham iti bhāvo’pi pūrvopadiṣṭāyā bhakteḥ prakāra-viśeṣo bhavatīti | rāgād bhayāc cagāḍhāveśe sati so’ham iti bhāvo’bhyudeti | kṛṣṇo’ham iti siṁho’ham iti ca | etad uktaṁ bhavati pūrva-vibhāge—kaḥ paramo devaḥ ? [go.ta.u. 1.2] ity ādinā sarvārādhyatva-saṁsāra-nivartakatva-sarvāśrayatva-sarva-kāraṇatva-guṇakaṁ paramārtha-vastu munibhiḥ pṛṣṭo brahmā śrī-kṛṣṇo vai paramaṁ daivatam [go.ta.u. 1.3] ity ādinā tat-tad-guṇaka-tādṛśa-vastutvaṁ śrī-kṛṣṇasyābhidhyāyaitad yo dhyāyati [go.ta.u. 1.6] ity ādinā bhajanīyasya tasya tad-bhakteś ca viśeṣa-praśne taiḥ pravartite tad u hovāca hairaṇyaḥ-- gopa-veśam abhrābhaṁ [go.ta.u. 1.8] ity ādinā saparikaraṁ tat-svarūpam upavarṇya ramyaṁ punā rasanaṁ [go.ta.u. 1.12] ity ādinā japena tena prāpyaṁ tat-svarūpaṁ phalam uktvā tac ca tam ekaṁ govindam [go.ta.u. 1.33] ity ādinā jñāna-sukhātmakaṁ bhavatīti nirṇayānte’pi tasmāc chrī-kṛṣṇa eva paro devaḥ [go.ta.u. 1.48] iti tathaivopasaṁharati |

uttara-vibhāge tu tat-preṣṭhā gopyas tena saha vihṛtya pṛṣṭena tenājñāptās tā varānnena durvāsasaṁ muniṁ bhojayāmāsur ity ekadā hi [go.ta.u. 2.1] ity ādinā prakīrtyate | atha tuṣṭena tena dattāśīrbhis tābhiḥ śrī-kṛṣṇa-tattvaṁ pṛṣṭaḥ sa munis tal-līlāyā loka-vilakṣaṇatvaṁ vivakṣur ayaṁ hi śrī-kṛṣṇa [go.ta.u. 2.18] ity ādinā tasya sarva-kāraṇatva-viśuddha-sneha-vaśya-svabhāvata-nitya-tat-kāntatvādikam ācaṣṭe | atha sā hovāca [go.ta.u. 2.23] ity ādinā tasya janma-karma-mantra-dhāmāni tābhiḥ pṛṣṭo muniḥ pūrvārtha evābhyāsa-liṅgena tātparyaṁ nirṇetuṁ brahma-nārāyaṛṣṇopākhyānam upakṣipati sa hovāca taṁ hi [go.ta.u. 2.26] ity ādinā | tatra ca śrī-kṛṣṇasya pūrṇatvaṁ saṁsāra-tārakatvam | tasya mathurākhyam adhiṣṭhānaṁ tac ca brahmātmakaṁ cakrādhārakaṁ vanair anekair ullasad iti nirūpya tasmād evaṁ paro rajaseti so’ham [go.ta.u. 2.38] ity ādinā tad-abhedo bhāvo mokṣa-hetur ity abhidhīyate | sa cokta-hetor bhakter eva pūrvopadiṣṭāyāḥ prakāra-bhedo bhavituṁ yuktaḥ | tasmād aśru-pralayādivat tad-viśeṣo’yam aham asmi brahmāham asmīti taittirīyakādi-dṛṣṭaḥ abheda-vyapadeśas tu tad-āyatta-vṛttikatvādibhir bhede eva sati saṅgaccheteti puraivābhihitam ||46||

**rpc** : 10.10.38 (*vāṇī*), 10.47.58, 7.4.30, 10.30.14

**hds** : 7.4.37-38, 10.30.2, 10.30.14

 --o)0(o--

**|| 3.3.47 ||**

so’ham iti bhāvo bhakter eva prakāra-viśeṣo mantavyo na tu parāparātma-svarūpaikyānusandhir ity atra hetv-antaram āha—

atideśāc ca ||

tatraivottaratra—

yathā tvaṁ saha putrais tu yathā rudro gaṇaiḥ saha |

yathā śriyābhiyukto’haṁ tathā bhakto mama priyaḥ || [go.ta.u. 2.49]

iti padmayony-ādeḥ putrādi-sāhityavat svasya sva-bhakta-sāhityātideśāt | ca-śabdāt

dhyāyen mama priyo nityaṁ mokṣam adhigacchati |

sa mukto bhavati tasmai ātmānaṁ ca dadāmi vai || [go.ta.u. 2.73]

iti tat-para-vākyaṁ gṛhītam | tatra nitya-priyatva-svātma-dāna-sampradānatvādi tad-bhaktasyocyate | tad etac ca tad-aikye na sambhavet | tasmāc ca tad-viśeṣo’sāv ity adhigantavyam | itthaṁ ca śrī-rāma-tāpany-ādi-dṛṣṭo’pi so’ham iti bhāvo vyākhyātaḥ | tathā ca deśikānugraha-sahakṛtāt bhagavad-upāsanad vimuktir iti na kāpi kṣatir iti ||47||

**rpc** : 9.4.49 (*sādhavo*)

**hds** : 9.4.63-64, 9.4.68

--o)0(o--

### 23. vidyādhikaraṇam

**|| 3.3.48 ||**

śāstra-jñāna-pūrvakam upāsanaṁ vidyocyate | tayā muktir ity etat pariṣkartum ārabhyate | tam eva viditvātimṛtyum eti nānyaḥ panthā vidyate’yanāya [śve.u. 3.8] iti | puruṣa-sūkte[[27]](#footnote-28) tam eva vidvān amṛta iha bhavati ity ādi cānyatra paṭhyate | tatra karma mokṣa-hetur uta samuccite vidyā-karmaṇī, kiṁ vā vidyeti saṁśayaḥ | kiṁ prāptaṁ ? karmeti | śeṣatvāt puruṣārthatveti ṣaṭ-sūtrī-nirṇayāt | vidyā tu tac-cheṣo bhavet samuccite vidyā-karmaṇī vā tad dhetur na tu tayor ekataraṁ taṁ vidyā-karmaṇī iti śravaṇāt | yad uktam ubhābhyāṁ va pakṣābhyāṁ yathā khe pakṣiṇo gatiḥ | tathaiva karma-jñānābhyāṁ mukto bhavat mānava iti | vidyā vā tad-dhetuḥ | tam eva viditvā [śve.u. 3.8] ity ādi śravaṇāt | tasmād anirṇayo’stu | evaṁ prāpte paṭhati—

**vidyaiva tu tan-nirdhāraṇāt ||[[28]](#footnote-29)**

tu-śabdaḥ śāṅkā-cchedārthaḥ | vidyaiva mokṣa-hetuḥ, na tu karma | na ca samuccite vidyā-karmaṇī | kutaḥ ? tad iti | tam eva viditvā [śve.u. 3.8] ity ādau tasyās tattvāvadhāraṇāt | vidyā-śabdena hi jñāna-pūrvikā bhaktir ucyate | vijñāya prajñāṁ kurvīta ity ādau tādṛśyās tasyās tattvābhidhānāt | smṛtiś cobhayatra vidyā-śabdaṁ prayuṅkte | vidyā-kuṭhāreṇa śitena dhīraḥ [bhā.pu. 11.12.12] iti, rāja-vidyā rāja-guhyā [gītā 9.1] iti ca | tasmād asau tantreṇa te dve gṛhṇīyāt | kaurava-śabdavat mīmāṁsaka-śabdavac ca | pūrvo dhārtarāṣṭra-pāṇḍavau, paras tu karmavid-brahmavidau tathā gṛhṇāti ||48||

**rpc** : 11.12.12, 1.2.21, 11.20.30, 11.11.3.

**hds :** 11.13.34, 11.11.3-4

**|| 3.3.49 ||**

sa ca mokṣo vidyayā bahiḥ-sākṣātkārātmaivety āha—

**darśanāc ca ||**

bhidyate hṛdaya-granthiś chidyante sarva-saṁśayāḥ |

kṣīyante cāsya karmāṇi tasmin dṛṣṭe parāvare || [mu.u. 2.2.8]

iti muṇḍake tenaiva tad-vīkṣaṇād ity arthaḥ ||49||

**rpc** : ---

**hds :** 1.2.21

**|| 3.3.50 ||**

nanv evaṁ karmaṇā muktir iti, jñāna-karmābhyāṁ muktir iti ca śāstraṁ viruddhaṁ syāt | tatrāha—

**śruty-ādi-balīyastvāc ca na bādhaḥ ||**

na khalu vidyaiva mukti-hetur ity asya śāstrasya tābhyāṁ bādhaḥ śakyaḥ | kutaḥ ? śruty-ādīti | tam eva viditvā [śve.u. 3.8] ity ādeḥ sāvadhāraṇāyāḥ śruter baliṣṭhatvāt | ādi-śabdo liṅga-yuktī saṁgṛhṇāti |

indro’śvamedhāc chatam iṣṭvāpi rājā

brahmāṇam īḍyaṁ samuvācopasannaḥ |

na karmabhir na dhanair nāpi cānyaiḥ

paśyet sukhaṁ tena tattvaṁ bravīhi || iti liṅgam,

nāsty akṛtaḥ kṛtena [mu.u. 1.2.12] iti yuktiś ca | śeṣatvādi-ṣaṭ-sūtrī tu sūtra-kṛdbhir eva pratyākhyāsyate | adhikopadeśāt tv ity ādibhiḥ | vidyayā sarva-karma-nirmūla-nirūpaka-vākya-saṅgrahāya ca śabdaḥ | tṁ vidyety ādi śrutis tu tair eva samādhāsyate | vibhāgaḥ śatavad iti | tasmāt vidyaiva mokṣa-hetur iti sthiram ||50||

**rpc** : 11.11.4, 11.19.17, 11.3.21, 6.1.10, 11.14.10

**hds** : 11.11.4, 10.14.4

--o)0(o--

### 24. anubandhādhikaraṇam

**|| 3.3.51 ||**

atha sad-gamyatvaṁ guṇam upasaṁharate—atithi-devo bhava [tai.u. 1.11.2] iti taittarīyake śrutam | tatra saṁśayaḥ—sad-upāsanaṁ mocakaṁ na veti | guru-prasāda-sahitād īśopāsanād eva mokṣa-sambhavād alaṁ sad-upāsaneneti prāpte—

**anubandhādibhyaḥ ||[[29]](#footnote-30)**

anubandho mahad-upāsanā-nirbandhaḥ | deva-bhāvena tad-upāsanam ity arthaḥ | tasmāc ca tad-anugrahān mokṣaḥ | itarathetthaṁ na brūyāt | smaranti caivaṁ tattvavidaḥ—

rahūgaṇaitat tapasā na yāti

na cejyayā nirvapaṇād gṛhād vā |

na cchandasā naiva jalāgni-sūryair

vinā mahat-pāda-rajo-'bhiṣekam || [bhā.pu. 5.12.12] ity ādibhiḥ |

āha caivaṁ śrī-bhagavān—

no rodhayati māṁ yogo na sāṅkhyaṁ dharma eva ca |

na svādhyāyas tapas tyāgo neṣṭā-pūrtaṁ na dakṣiṇā ||

vratāni yajñaś chandāṁsi tīrthāni niyamā yamāḥ |

yathāvarundhe sat-saṅgaḥ sarva-saṅgāpaho hi mām || [bhā.pu 11.12.1-2] ity ādibhiḥ |

atra svayaṁ sva-tattvam upadiśyāpi sat-saṅgam ādiśatīti tasyāntaraṅga-sādhanatāṁ bodhayati | ādi-śabdāt tat-tīrtha-sevā-tad-anya-nindā-parityāgaś ca grāhyau |

śuśrūṣoḥ śraddadhānasya vāsudeva-kathā-ruciḥ |

syān mahat-sevayā viprāḥ puṇya-tīrtha-niṣevaṇāt || [bhā.pu 1.2.16]

harir eva sadārādhyaḥ sarva-deveśvareśvaraḥ |

itare brahma-rudrādyā nāvajñeyāḥ kadācana || ity ādi smṛtibhyaḥ |

atrāhuḥ—deśika-sat-prasaṅgasyāpīśa-hetukatvāt tad-anugraha eva mocako’stu | śubhādṛṣṭaṁ tu na tat-prasaṅga-hetuḥ | tasyāpi tad-dhetukatvāt | sarvā ca pravṛttir īśa-hetuketi, parāt tu tac-chruteḥ [ve.sū. 2.3.41] ity anena nirṇītam | tasmād deśikādy-anugrahasyāpi mukti-kāraṇatva-kalpanam ayuktam iti |

atrocyate—yadyapi deśikāder anugrahe’pīśa-hetukatvaṁ sambhāvyaṁ, tathāpi tebhyo dattāsti, atas teṣām eva tatra svātantryam | tair anugṛhīte tu jane so’pi tam anupravartayatīti sarvāṇi vākyāni sāspadāni syur vaiṣamyādy-apanayaś ceti ||51||

**rpc** :

**hds** : 5.12.12, 11.12.1-2

 --o)0(o--

### 25. prajñāntarādhikaraṇam

**|| 3.3.52 ||**

yathā kratur ity ādi śrutau saṁśayaḥ | idaṁ brahmopāsanaṁ deśikādy-upāsti-sahitaṁ sva-tāratamyāt phala-tāratamya-hetur bhaven na veti | nirañjanaḥ paramaṁ sāmyam upaiti ity ādau viśeṣāśravaṇāt, na tad dhetur bhavet | na hi nānā-vidhair vartmabhir upeyaṁ nagaraṁ tad-upetṛbhir vaividhyena dṛṣṭam iti śakyaṁ vaktum ity evaṁ prāpte—

prajñāntara-pṛthaktvavad dṛṣṭaś ca tad uktam |

vijñāya prajñāṁ kurvīta [bṛ.ā.u. 4.4.21] iti dve prajñe dṛṣṭe | tatraikā śābdī, anyā tūpāsanā | tasyāḥ pṛthaktvaṁ bhedaḥ | tadvad eva tad-upāsakānāṁ tad-dṛṣṭir bhavati | tad uktam iti, yathā kratur [chā.u. 3.14.2] ity ādau tat tāratamyam uktam ity arthaḥ | tathā copāsanāuyāyi-bhagavad-darśanaṁ tato vimuktir iti | sāmya-pāramyaṁ tu nairañjanyāṁśena bodhyam ||52||

**rpc** : 3.9.11, 10.60.36, 10.64.29, gītā 4.11, bhā 3.32.28.

**hds** : 3.32.26, 3.32.32, 3.32.22

**|| 3.3.53 ||**

syād etat | na ca vidyayā vinā dṛṣṭiḥ, nāpi dṛṣṭiṁ vinā vimuktir ity uktam | tad ubhayam ayuktaṁ bhagavat-prākaṭyāvasare vidyā-śūnyair api tad-dṛṣṭer lābhāt dṛṣṭimadbhir api vimukter alābhād iti cet, tatrāha—

na, sāmānyād apy upalabdher mṛtyuvan nahi lokāpattiḥ ||

apir avadhāraṇe | sāmānyāt sādhāraṇyena yopalabdhir dṛṣṭis tasyā na mocakatvam | yato mṛtyu-mātrasya tan nāsti | kiṁ tarhi sāmānya-dṛṣṭeḥ phalaṁ ? tatrāha—lokāpattir iti | yathā sudarśanasya vidyādharasya labdha-sāmānya-dṛṣṭer yathā ca mṛgasya rājño lokāpattiḥ phalam uktam |

nanu saiva muktir iti cet, tatrāha—na hīti | dṛṣṭiḥ khalu lokāpattiḥ sety arthaḥ | smṛtiś ca—sāmānya-darśanāt lokā muktir yogyātma-darśanāt iti[[30]](#footnote-31) | ayaṁ bhāvaḥ—dṛṣṭiḥ khalu dvedhā—āvṛta-viṣayānāvṛta-viṣayā ceti | tatrādyā puṇyodrekeṇa jāyamānā tat-prabhāvena svargādi-lokān prāpayati | antimā tu brahma-vidyayā liṅgam aṅge sati parama-preṣṭatva-cit-sukha-vigraha-viṣayatayā jāyamānā vimocayatīti sarvaṁ saṅgimat | yat tu hatikālikaṁ tad-vīkṣaṇaṁ mokṣakaṁ vadanti | tatrāpi tac-cakrādi-sparśa-mahimnā liṅga-paryanta-vināśāt | tataḥ priyatvādinā tad-dṛṣṭeḥ seti bodhyam | itarathā bahu-vākya-vyākopāpattiḥ ||53||

**rpc** : gītā 9.11, bhā. 10.87.39, 1.3.33-34.

**hds** : 10.2.32

--o)0(o--

### 26. tādvidhyādhikaraṇam

**|| 3.3.54 ||**

vidyayā darśanāt vimuktir ity etat draḍhayitum ārambhaḥ | muṇḍake kāṭhake ca śrūyate—

nāyam ātmā pravacanena labhyo

na medhayā na bahunā śrutena |

yam evaiṣa vṛṇute tena labhyas

tasyaiṣa ātmā vivṛṇute tanūṁ svām || [ka.u. 2.2.23, mu.u. 3.2.3] iti |

atra saṁśayaḥ—bhagavat-kṛtād varaṇād eva tat-sākṣātkāra uta vitti-virakti-yukta-tad-bhakti-hetukād eva tasmād iti | śabda-svārasyāt kevalād eva tad-varaṇāt sa iti prāpte—

pareṇa ca śabdasya tādvidhyaṁ bhūyastvāt tv anubandhaḥ ||

śabdasya varaṇaika-labhyatva-bodhakasya tasya vākyasya tādvidhyaṁ bhakti-labhyatva-bodhana-paratvaṁ pareṇa tad-avyavadhinā vākyena ca śabdād vākyāntareṇa ca gamyate’to varaṇād eva tat-sākṣātkāra iti tasya nārthaḥ | etad uktaṁ bhavati—

nāyam ātmā bala-hīnena labhyo

na ca pramādāt tapaso vāpy aliṅgāt |

etair upāyair yatate yas tu vidvāṁs

tasyaiṣa ātmā viśate brahma-dhāma || [mu.u. 3.2.4]

iti para-vākyaṁ muṇḍake’sti | ihaitair upāyair iti balāpramādādi-sādhana-kramo nirdiṣṭaḥ | balaṁ khalu bhaktir eva tādṛk | vaśe kurvanti māṁ bhaktyā sat-striyaḥ sat-patiṁ yathā [bhā.pu 9.4.66], puruṣaḥ sa paraḥ pārtha bhaktyā labhyas tv ananyayā [gītā 8.22] iti vākyaikārthyāt |

nāvirato duścaritān

nāśānto nāsamāhitaḥ |

nāśānta-mānaso vāpi

prajñānenainam āpnuyāt || [ka.u. 2.2.24] iti para-vākyaṁ kāṭhake |

iha sad-ācāra-nirato jitendriyo hariṁ dhyāyaṁs tam anubhavatīti krameṇa sādhanāny abhihitāni | tathā ca para-vākyaikārthyāt pūrvatra bhakti-hetukam eva varaṇam avasīyate | kiṁ ca varaṇenaiva labhya iti pūrva-vākyārthaḥ | tatra preṣṭha eva varṇīyo vācyo nāpreṣṭhaḥ | preṣṭhatvaṁ ca svasmin bhaktimata eva nābhaktasyeti | yad uktaṁ svayam eva—

teṣāṁ jñānī nitya-yukta eka-bhaktir viśiṣyate |

priyo hi jñānino’tyartham ahaṁ sa ca mama priyaḥ || [gītā 7.17]

iti śraddhā-bhaktīty ādi-vākyāntareṇa caitad evam | itarathā tad vyākupyet | vaiṣamyādi ca bhagavatīti |

nanu vṛtenaiva labhya iti nirbandhaḥ kutaḥ ? tatrāha—bhūyastvād iti | tur avadhāraṇe | tat sākṣātkāraṁ prati varaṇasyāti-bahutvāt sa ity arthaḥ | varaṇāvyavadhānena sa yad bhavatīti | ayam atra kramaḥ—tayā preṣṭhatvena varaṇam | tatas tat-sākṣātkṛtir iti ||54||

**rpc** : bhakti-rasāyana 1.33-35, 9.4.48, gītā 8.22, 7.17; bhā. 2.7.41, 11.29.9-10, 11.29.12-13, 11.29.17-18.

**hds** : 10.2.33, 10.87.39

--o)0(o--

**|| 3.3.55 ||**

### 27. śarīre bhāvādhikaraṇam

dāsya-sakhyādi-bhāvāḥ prārambhād eva parame vyomni harim upāsate, tatraiva taṁ drakṣyantīti matam | atha kecit śānti-bhāvās tam ādau jāṭharādāv upāsata iti darśyate | atra jāṭharādi-vākyāni viṣayaḥ | jāṭharādau harir upāsyo na veti saṁśayaḥ | prākṛte tasminn asattvān nopāsyaḥ kintv aprākṛte parame vyomny eva nityaṁ sattvāt tatraivopāsya iti prāpte—

eka ātmanaḥ śarīre bhāvāt ||

eke kecic chākhinaḥ śarīre dehe, jāṭhare hṛdi brahma-randhre cety arthaḥ, ātmano viṣṇor upāsanā kāryeti manyante | kutaḥ ? bhāvāt | tatrāpi tasya sattvād ity arthaḥ | akke cen madhu vindeta kim-arthaṁ parvataṁ vrajet ? iti nyāyāt | prasāditas tu dāsyaty eva krameṇa nija-padam iti tad-abhiprāyaḥ | smṛtiś caivam āha—

udaram upāsate ya ṛṣi-vartmasu kūrpa-dṛśaḥ

parisara-paddhatiṁ hṛdayam āruṇayo daharam |

tata udagād ananta tava dhāma śiraḥ paramaṁ

punar iha yat sametya na patanti kṛtānta-mukhe || [bhā.pu 10.87.18] iti ||55||

**rpc** : 10.87.18

**hds** : 10.87.18

 --o)0(o--

### 28. tad-bhāva-bhāvitvādhikaraṇam

**|| 3.3.56 ||**

yathā kratur [chā.u. 3.14.1] ity ādiṣu vākyeṣu mādhurya-guṇakam aiśvarya-guṇakaṁ copāsanam uktam | tādṛk sat-prasaṅgānuyāyīśa-saṅkalpāt tatra tatraiva jīvānāṁ pravṛttis tena tena prāptiś ca tat-tad-guṇa-svarūpeti cchandata ubayāvirodhād ity ādibhyāṁ darśitam | iha saṁśayaḥ—yenopāsanena yad-guṇakaṁ svarūpaṁ dhyātaṁ tad-guṇakam eva tat-prāptum utāsti dhyāta-guṇād guṇātireka iti | ubhayatrāpi dhyāne dhyeyaikyāt guṇopasaṁhāra-nyāyāc cāstīti prāpte—

vyatirekas tad-bhāva-bhāvitvān, na tūpalabdhivat ||

tu-śabdaḥ śaṅkā-cchedārthaḥ | nāsti guṇātirekaḥ | kutaḥ ? tad-bhāveti | tad-bhāvasya dhyānānuyāyi-guṇakatvasya tad-dharmasya bhāvitvāt | prpatāv uddeśyatvād ity arthaḥ | upalabdhivat jñānavat | yathā jñātvā dhyātaṁ tatraiva prāptāv udiyāt | yadyapi tad-viduṣāṁ svopāsyetara-guṇādhārakatva-dhīr asti tathāpi teṣāṁ tad-itareṣāṁ prāptāv anudayo dhyānābhāvāt | itthaṁ ca yathā-kratu-śruty-avyākopaḥ ||56||

**rpd** : 3.9.11, 6.4.28, 10.64.20, 10.60.26, 10.43.17.

**hds** : 1.2.11, 3.9.11

**|| 3.3.57 ||**

tādṛśena tat-saṅkalpenaiva tatra tathaiva pravṛttis tena tena tathā prāptir ity atra dṛṣṭāntena sūtram āha—

aṅgāvabaddhās tu na śākhāsu hi prativedam ||

tat-tad-ṛtvig-niyata-kartavyeṣv agny-ādhānādiṣu yajñāṅgeṣu yamanānena sarva ṛtvijo’vabaddhāḥ | avabandhanaṁ nāma-karaṇam eva | adhvaryuṁ tvāṁ vṛṇe, hotāraṁ tvāṁ vṛṇe, udgātāraṁ tvāṁ vṛṇe, ity ādi rūpam | tasmād eva hetoḥ sarva-karma-nipuṇānām api teṣām ekatrādhikāro, na tu sarvatreti niyamaḥ | tathā-bhūtāś ca te sarvāsu śākhāsu vihitāny aṅgāni kartuṁ na prabhavanti | hi yataḥ prativedam aṅgāni niyamitāni ṛcā hautraṁ yajuṣādhvaryyavaṁ sāmnaudgātram atharvaṇā brahmatvam iti | atra yajamānecchaiva yathartvijāṁ karma-viśeṣaṁ dakṣiṇā-bhede ca pravartikā, tathā jīvānāṁ tat-tad-upāsane tat-tat-svarūpe ca tādṛśīśecchaiveti ||57||

**rpd** : ---

**hds** : 10.40.5, 10.40.7, 10.40.9, 10.22.25

**|| 3.3.58 ||**

athoddhavādīnāṁ vimiśra-bhāva-darśanād asantoṣāt nidarśanāntaram āha—

mantrādivad vāvirodhaḥ ||

tat-tad-viṣayaka-bhakti-pravartanāya tādṛśas tat-saṅkalpo mantravat | yathaika eva mantro bahuṣu karmasu viniyujyate, kaścit tu dvayoḥ, kaścit tu ekasminn eveti tathaiva vidhānāt | ādi-śabdāt kāla-karma-grahaḥ | yathaika eva kālaḥ kvacit kusuma-patrādeḥ, kvacin niṣpatrasya ca kvacid bālyasya kvacit tāruṇyasya ca hetuḥ syāt, evaṁ vāvirodhaḥ | tathā ca yad-guṇakaṁ yat-svarūpam upāsyate tad-guṇakam eva mokṣe sphuratīti cintita-guṇān guṇāntarātireko neti siddham ||58||

**rpd** : 3.9.11

**hds** : 8.3.22, 10.2.36-37

 --o)0(o--

### 29. bhūma-jyāyastvādhikaraṇam

**|| 3.3.59 ||**

athaitad vicāryate—eko’pi san bahudhā yo’vabhāti iti, ekaṁ santaṁ bahudhā dṛśyamānam iti, atha kasmād ucyate brahma ity ādi ca śrūyate | atra vaidūryādivat bhagavati mitho vilakṣaṇāni bahūni rūpāṇi santi | tair viśiṣṭo’sāv eko’pi bahur abhidhīyate, evaṁ-guṇe’pi prakāra-bāhulyāt tattvam avaseyam |

iha saṁśayaḥ—svarūpa-gataṁ guṇa-gataṁ ca bahutvaṁ śrūyamāṇaṁ sarvasminn upāsane cintyaṁ na veti | ānandāder eva sarvatrāpekṣaṇāt | bahutvasyaikasminn avirodhāc ca neti prāpte—

bhūmnaḥ kratuvaj jyāyastvam, tathā hi darśayati ||

bhūmno bahu-bhāvasya yasmāt sarveṣu guṇeṣu jyāyastvaṁ kratuvat sarvatra saha-bhāvād ataḥ sarvatrāsau cintyaḥ | yathā kratur jyotiṣṭomasya dīkṣādy-avabhṛthānteṣv anuvṛtter jyāyastvaṁ, tathā sarvatra svarūpa-dharmādiṣv anuvṛtter bhūmnas tat-pramāṇam āha—tathā hīti | yo vai bhūmā tat sukhaṁ nālpe sukham asti bhūmaiva sukham [chā.u. 7.23.1] iti śrutir ānandāder bhūmāvinā-bhāvaṁ darśayantī tasyānucintanaṁ sarvatrānujñāpayatīty artham | yena vinā karma-nityatvaṁ na sidhyet ||59||

**rpd** : 1.14.5, 9.10.13, 10.14.6, 6.4.23

**hds** : 2.10.36, 2.7.39

 --o)0(o--

### 30. śabdādi-bhedādhikaraṇam

**|| 3.3.60 ||**

atha teṣu bahuṣu rūpeṣu upāsanam eka-vidhaṁ vividhaṁ veti sandehe upāsya-svarūpābhedād eka-vidham iti prāpte—

nānā-śabdādi-bhedāt ||

teṣu rūpeṣu nānaivopāsanam, pratirūpaṁ pṛthak tad ity arthaḥ | kutaḥ ? śabdeti | tat-tad-vācakānāṁ nṛsiṁhādi-śabdānāṁ mantrāṇām ākāra-karmaṇāṁ ca vailakṣaṇyād ity arthaḥ |

kṛtaṁ tretā dvāparaṁ ca kalir ity eṣu keśavaḥ |

nānā-varṇābhidhākāro nanaiva vidhinejyate || iti |

tasmād bhinnā pūjeti ||60||

**rpd** : 11.5.19, gīta 6.5

**hds** : 11.5.20

**|| 3.3.61 ||**

nṛsiṁhādi-puruṣottama-rūpopāsanāni vibhinna-vidhānīty uktam | atha tāni tat-tad-upāsakaiḥ samuccitānuṣṭheyāni vikalpya veti vīkṣāyāṁ niyame hetv-abhāvāt samuccityeti prāpte—

vikalpo’viśiṣṭa-phalatvāt ||

teṣām anuṣṭhāne vikalpa eva | yādṛk sat-prasaṅgānuyāyi-bhagavat-saṅkalpād upāsanam upalabhyate tad evānuṣṭheyaṁ, na tv anyad ity arthaḥ | kutaḥ ? aviśiṣṭeti | teṣāṁ sarveṣām aviśiṣṭaṁ samānam eva mokṣa-sākṣātkāra-lakṣaṇaṁ phalam uktam | ekenaiva tasmin siddhe kim anenyety arthaḥ | yadyapi tad-viduṣām ity ādikaṁ tu na vismartavyam ekānti-śraiṣṭhya-dāṛḍhyāt paunaruktaṁ na doṣaḥ ||61||

**rpd** : rā.tā.u.1.4.3 (*yathā nāmī*)

**hds** : 10.40.7, 10.40.9

 --o)0(o--

**|| 3.3.62 ||**

### 31. kāmyādhikaraṇam

mokṣa-phalakāni nṛsiṁhādy-upāsanāni tat-tad-ekāntināṁ nityānīty uktam | atha kīrti-loka-jaya-sampasyādi-phalā brahmopāstayo bṛhad-āraṇyakādau paṭhyante | tāsāṁ vikalpaḥ samuccayo veti vīkṣāyāṁ brahmopāstitvāviśeṣāt pūrvavad vikalpa iti prāpte—

kāmyas tu yathā-kāmaṁ samucchīyeran na vā pūrva-hetv-abhāvāt ||

kāmyās tat-sākṣātkārānapekṣāḥ kīrtyādi-tad-anya-phalās tā yathā-kāmaṁ sakāmais tad-upāsakaiḥ samuccīyeran na vā ? kutaḥ ? pūrveti | phala-bhedād ity arthaḥ | sati tat-tat-phala-kāme sarvās tāḥ kāryāḥ | asati tu tasmin kadācid api nety arthaḥ | idam atrākūtam | yadi mumukṣur api kaścit phalāntaram icchet, tarhi sa tena tat padaṁ harim evopāsīta na devatāntaram |

akāmaḥ sarva-kāmo vā mokṣa-kāma udāra-dhīḥ |

tīvreṇa bhakti-yogena yajeta puruṣaṁ param || [bhā.pu 2.3.10] ity ādi smṛtibhyaḥ |

etena daśārṇādy-upāstayo’pi vyākhyāāḥ | pūrvānumānaṁ tu sopādhikaṁ bodhyam ||62||

**rpd** : 2.3.2-4, 2.3.10, 7.9.26, 10.88.8

**hds** : 2.3.10

 --o)0(o--

### 32. yathāśraya-bhāvādhikaraṇam

**|| 3.3.63 ||**

evam aṅgi-guṇa-dhyānam abhidhāyedānīm aṅga-guṇānabhidhātum upakramate | śrī-gopālopaniṣadi pūrva-tāpiny-avasāne, tam ekaṁ govindam ity ārabhya samarud-gaṇo’haṁ paramayā stutyā toṣayāmi iti pratijñāya, oṁ namo viśva-rūpāya ity ādibhiḥ padyair vidher hariṁ stuvan tan-mukha-netrādiṣv aṅgeṣu manda-smita-kṛpā-vīkṣaṇādīn guṇān niradikṣat | iha saṁśayaḥ—manda-smitādayo mukhādy-aṅga-guṇaḥ pṛthak cintyā na veti | aṅgi-guṇa-dhyānenaiva pumartha-siddheḥ pṛthak dhyānena phalānatirekāc ca te na dhyeyā bhavantīti prāpte—

aṅgeṣu yathāśraya-bhāvaḥ ||

aṅgeṣu mukhādiṣu yathāśrayaṁ bhāvaś cintanaṁ kāryam | yad aṅgaṁ yasya guṇasyāśrayas atra tasya cintanam vidheyam ity arthaḥ | mukhe manda-smitaṁ priyabhāṣaṇaṁ ca, netrayoḥ kṛpā-vīkṣaṇaṁ cety evam ādi ||63||

**rpd** : 3.28.20-33, 4.8.39-45.

**hds** : 3.28.31

**|| 3.3.64 ||**

śiṣṭeś ca ||

stuty-ante, atha haivaṁ stutibhir ārādhayāmi tathā yūyaṁ pañca-padaṁ japantaḥ kṛṣṇaṁ dhyāyantaḥ saṁsṛtiṁ tariṣyatha iti śiṣyān prati vidhināṅga-guṇa-dhyānopadeśāc ca sa sa tatra tatra cintya ity arthaḥ ||64||

**rpd** : ---

**hds** : 3.28.33

**|| 3.3.65 ||**

nanu, yathā kapyāsaṁ puṇḍarīkam evam akṣiṇī ity atra kṛpāvaloka-mātram uktaṁ nānyat kiñcid iti cet, tatrāha—

samāhārāt ||

tṛtīya-sūtrāt nety ākṛṣya sūtra-dvayesambandhanīyam | tenānyeṣāṁ saṅgrahān na kiñcid ūnam ity arthaḥ ||65||

**rpd** : 2.2.13-14, 3.28.34-35

**hds** : 3.28.17-18

**|| 3.3.66 ||**

tatra tatriva tasya tasya cintanaṁ kāryam ity etad āṣipati—

guṇa-sādhāraṇya-śruteś ca ||

sarvataḥ pāṇi-pādaṁ tat ity ādāv aṅgeṣu guṇa-sādhāraṇyāt tatra tatraiva tasya tasya cintanam iti sambhavatīty arthaḥ | aṅgāni yasya sakalendriya-vṛttimanti paśyanti pānti kalayanti tathā jaganti ity ādikā smṛtir api sarvatra sarva-guṇa-yogaṁ vaktīti ca śabdāt ||66||

**rpd** : ---

**hds** : 10.8.30, 3.28.21

**|| 3.3.67 ||**

nirasyati—

na vā tat-sahabhāvāśruteḥ ||

vety avadhāraṇe | aṅgeṣu guṇa-sādharaṇyaṁ na cintyam | kutaḥ ? tat-saheti | yasminn aṅge yo guṇaḥ paṭhitas tat-saha-bhāvo’nyeṣāṁ guṇānāṁ na śrūyate, ato na tac cintyam, kintu yathāśrayaṁ bhāvanam | sarvataḥ pāṇīty-ādikaṁ tu sarvatra sarva-śaktir astīty eva nivedayad gatārtham ||67||

**rpd** : 3.28.20-33

**hds** : 3.28.22

**|| 3.3.68 ||**

darśanāc ca ||

mukhyādiṣ eva manda-smitādīnāṁ varṇanaṁ dṛṣṭam ataś ca tathā ||68||

**rpd** : 48.39-45

**hds** : 3.28.32

 --o)0(o--

|| iti govinda-bhāṣye tṛtīyādhyāyasya tṛtīyaḥ pādaḥ ||

|| 3.3 ||

(3.4)

## tṛtīyo’dhyāyaḥ, caturthaḥ pādaḥ

śraddhā-veśmany āstṛte sacchamādyair

vairāgyodyad-vitti-siṁhāsanāḍhye |

dharma-prākārañcite sarva-dātrī

preṣṭhā viṣṇor bhāti vidyeśvarīyam ||

### 1. puruṣārthādhikaraṇam

**|| 3.4.1 ||**

pūrvasmin pāde dhyānopāsanādi-śabda-vācyā brahma-viṣayā saparikarā vidyā darśitā | athāsmin pāde tasyāḥ svātantryaṁ karmaṇas tad-aṅgatvaṁ tad-adhikṛtānāṁ traividhyaṁ cety evam ādayo’rthāḥ prakāśyante | tatra kratu-bhedāt vidyārthinas tredhā sambhavanti | kecit loka-vaicitrī-didṛkṣavo varṇāśrama-dharmān pariniṣṭhayācarantaḥ saniṣṭhā ucyante | kecit tu loka-sañjighṛkṣayaiva tān ācarantaḥ pariniṣṭhitāḥ | te caite cobhaye sāśramāḥ | pare tu prāg-bhavīyair dharmaiḥ satya-tapo-japādibhiś ca viśuddhā nirapekṣāḥ | tatra te nirāśramāḥ | ity evaṁ traividhyaṁ vyaktaṁ bhāvi | tatrādau vidyāyāḥ svātantryam ucyate | tarati śokam ātmavit, brahma-vid āpnoti param ity evam ādīni vākyāni śrūyante | etad dhy evākṣaraṁ jñātvā yo yad icchati tasya tat iti kāṭhake ca |

iha saṁśayaḥ—vidyā mokṣasyaiva hetur uta svargādeś ceti | viduṣo’nyatra spṛhābhāvān mokṣasyaiveti prāpte—

puruṣārtho’taḥ śabdād iti bādarāyaṇaḥ ||

sarvo’pi puruṣārtho’to vidyāta eva syād iti bhagavān bādarāyaṇo manyate | kutaḥ ? śabdāt | ukta-śruter ity arthaḥ | vidyayā parituṣṭo hariḥ sva-bhaktāya ātmānaṁ dadāti | kardamādivat phalāntarecchāyāṁ tu tayaiva karma-parikaratayā tac cārpayatīti ||1||

**rpc :** 11.18.35, 11.11.10-12

**hds :** 11.18.28, 11.18.36.

**|| 3.4.2 ||**

atra jaiminiḥ pratyavatiṣṭhate—

śeṣatvāt puruṣārtha-vādo yathānyeṣv iti jaiminiḥ

ijyasya viṣṇor yajamānasya svasya ca svarūpa-sambandhau vijñāya tad-ukteṣu tad-ārādhanātmakeṣu karmasu jīvaḥ svayaṁ pravartate | tair asau nivṛtta-kalmaṣo’dṛṣṭa-dvārā svarga-mokṣa-rūpaṁ phalaṁ bhajatīti vidyāyāḥ karma-śeṣatvāt | tasyāṁ yā phala-śrutiḥ, sā puruṣārtha-vādaḥ puruṣa-sambandhy-artha-vādaḥ syāt | yathānyeṣu dravya-saṁskāra-karmasu, parṇa-mayī juhūr bhavati na sa pāpaṁ ślokaṁ sṛṇoti [kṛ.ya.ve. 3.3.5.7], yadāṅkte cakṣur eva bhrātṛvyasya vṛṅkte [kṛ.ya.ve. 6.6.1.1], yat prayājānūyājā ijyante, varma vā etad-yajñasya kriyate varma yajamānāya bhrātṛvyābhibhūtyai [kṛ.ya.ve. 2.2.6.1] ity evaṁ-vidhā phala-śrutir artha-vādaḥ, tadvad iti jaiminir manyate | yad uktaṁ dravya-saṁskāra-karmasu parārthatvāt phala-śrutir artha-vādaḥ syād iti | yāvaj-jīvaṁ gṛhi-dharmān yajñādīn anutiṣṭhataḥ śama-damādy-upetasya brahma-prāptiḥ śrūyate—ācārya-kulād vedam adhītya ity ādinā brahma-lokam abhisampadyate na ca punar āvartate [chā.u. 8.15.1] ity antena | smaryate ca—

varṇāśramācāravatā puruṣeṇa paraḥ pumān |

viṣṇur ārādhyate panthā nānyat tat-toṣa-kāraṇam || iti |

evam anyac ca | tyāga-vākyaṁ tu karmānarha-paṅgv-andha-viṣayam iti ||2||

**rpc :** 11.5.37-38

**hds :** 11.18.29, 11.18.31.

**|| 3.4.3 ||**

ito’pi karmāṅgam ātma-vidyety āha—

ācāra-darśanāt ||

janako ha vaideho bahu-dakṣiṇena yajñeneje, yakṣamāṇo ha vai bhagavanto’ham asmi iti bṛhad-āraṇyakādiṣu vidvad-variṣṭhānām api karmācāra-vīkṣaṇāt | kevalayā vidyayā pumartha-siddhau kriyā-prayāsas teṣāṁ na syāt | tad eke ced ity ādi nyāyāt ||3||

**rpc :** 10.47.24

**hds :** 5.1.23

**|| 3.4.4 ||**

tac-chruteḥ ||

yad eva vidyayā karoti śraddhayopaniṣadā tad eva viryavattaraṁ bhavat iti chāndogye tasyāḥ karma-śeṣatva-śravaṇāt ||4||

**rpc**:11.10.1-2

**hds** : 7.11.7, 11.3.46.

**|| 3.4.5 ||**

samānvārambhaṇāt ||

taṁ vidyā-karmaṇī samanvārabhete pūrva-prajñā ca [bṛ.ā.u. 4.4.2] iti bṛhad-āraṇyake vidyā-karmaṇoḥ phalārambhe sāhitya-darśanād ity arthaḥ ||5||

**rpc** : 11.18.45

**hds** : 11.4.43-45

**|| 3.4.6 ||**

tadvato vidhānāt ||

brahmiṣṭho brahmā darśapaurṇamāsayos taṁ vṛṇīte [tai.saṁ] iti taittarīyake brahma-jñānavato brahmatvena varaṇa-vidhānāt | brahma-jñānasya ārtvijyādhikāra-sampādakatvāt karmāṅgā vidyety arthaḥ ||6||

**rpc** : 6.7.27

**hds** : 11.4.48, 6.7.32

**|| 3.4.7 ||**

niyamāc ca ||

īśāvāsyopaniṣadi,

kurvann eveha karmāṇi jijīviṣec chataṁ samāḥ |

evaṁ tvayi nānyatheto’sti na karma lipyate nare || [īśa.u. 2]

ity ātma-vido yāvaj-jīvaṁ karmānuṣṭhāna-niyamāc ca | etena kvacit tyājaka-vākya-śravaṇāt vidhāna-tyāgayor vikalpa ity apāstam | tasya paṅgv-ādy-aśakta-viṣayatvāt | vīrahā vā eṣa devānāṁ yo’gnim udvāsayate [kṛ.yajuḥ 1.5.2] iti taittarīyaka-śrutyā tyāgasya vigītatvād iti ||7||

**rpc** : 10.24.12-13.

**hds** : 11.4.45, 11.20.9

**|| 3.4.8 ||**

itthaṁ vidyāyāḥ karmāṅgatvāt phala-sādhane svātantryaṁ neti prāpte nirasyati—

adhikopadeśāt tu bādarāyaṇasyaiva tad-darśanāt ||

tu-śabdāt pūrva-pakṣo vyāvṛttaḥ | karmaṇaḥ sakāśād adhikā tad-uddeśyatvena tat-pradhāna-bhūtā vidyeti mantavyam | kutaḥ ? evaṁ bādarāyaṇasyopadeśāt | na ca tad-upadeśo vinirmūla ity āha—tad-darśanād iti | tam etaṁ vedānuvacanena brāhmaṇā vividiśanti brahmacaryeṇa tapasā śraddhayā yajñenānāśakena caitam eva viditvā munir bhavaty etam eva pravrājino lokam abhīpsantaḥ pravrajanti [bṛ.ā.u. 4.4.22] iti bṛhad-āraṇyake vidyā-phalakāni karmāṇi vidhīyante | jātāyāṁ ca tasyāṁ tāni punaḥ parityājyante | paratra teṣāṁ nairarthakyāt sādhanāt phalaṁ kila pradhānam ||8||

**rpc** : 11.5.16-17, 11.23.50, 11.28.38, 11.3.45, 11.3.47, 11.20.9, 11.14.19, 11.12.8, 11.12.13

**hds** : 11.20.26, 11.20.32-33, 11.20.9

**|| 3.4.9 ||**

yat tu vidvad-variṣṭhānāṁ karmācāra-darśanāt tac chreyo vidyety uktaṁ tan-nirāsāyāha—

tulyaṁ tu darśanam ||

tad-cheṣatva-sambhāvanānirāsāya tu-śabdaḥ | vidyāyāḥ karmānaṅgatve’pi tulyaṁ darśanam asti | etad dha sma vai tad-vidvāṁsaḥ āhur ṛṣayaḥ kāvaṣeyāḥ kim-arthā vayam adhyeṣyāmahe, kim-arthā vayaṁ yakṣyāmahe, etad dha sma vai tat pūrve vidvāṁso’gnihotraṁ na juhavāñcakrire[[31]](#footnote-32), etaṁ vai tam ātmānaṁ viditvā brāhmaṇāḥ putraiṣaṇāyāś ca vittaiṣaṇāyāś ca lokaiṣaṇāyāś ca vyutthāyātha bhikṣācaryaṁ caranti [bṛ.ā.u. 3.5.1] iti tatraiva vidyā-niṣṭhānāṁ karma-tyāga-darśanād anaikāntikaṁ tal-liṅgam iti | karmācāra-darśanam apy atra na bādhakaṁ sattva-śodhāya loka-saṅgrahāya cāpekṣyatvāt ||9||

**|| 3.4.10 ||**

tac chruter iti nirāha—

asārvatrikī ||

yad eva vidyayeti śrutir asārvatrikī na sarva-vidyā-viṣayā prakṛtodgītha-vidyā-viṣayatvāt | tena sarvāsāṁ vidyānāṁ na karmāṅgateti ||10||

**rpc** : 11.19.17, 11.29.32

**hds**: 11.20.7-9

**|| 3.4.11 ||**

vibhāgaḥ śatavat

taṁ vidyā-karmaṇīty atra vidyā-karma-kṛtasya phalārambhasya vibhāgo draṣṭavyaḥ | vidyayaikaṁ phalam ārabhyate karmaṇā tv anyad iti | tatra dṛṣṭāntaḥ śateti | yathā dhenu-cchāga-vikrayiṇaṁ śatam anvetīty uktau dhenvā navati-rūpā dīyante, chāgena tu daśeti śatasya vibhāgas tathehāpy ubhayor bhinna-phalatvāt ||11||

**rpc** : 10.80.8, 6.16.30

**hds**: 11.20.37, 11.21.1-2

**|| 3.4.12 ||**

**adhyayana-mātrataḥ |**

tatra vedādhyayana-mātra-niṣṭhasyaiva, na tu brahmajñasya brahmatvena varaṇam ataḥ karmāṅgatvaṁ tasyā pratyuktam ity arthaḥ | tathā hi brahmiṣṭho brahmety atra brahma-śabdo vedārthako, na tu para-tattvārthakaḥ, tadātmakena naiṣkarmya-śravaṇāt | tataś cāvikṛta-śabda-rūpaṁ vedaṁ vijñāya sarvadā tad-adhyayana-mātraṁ yaḥ karoti, na tena kiñcid icchati sa brahmiṣṭha ucyate, pratyayeneṣṭenātathārtha-bodhanād iti | brahma-vido brahmatvenānumatir atra karma-stuty-artheti kecit |

nanv adhyayana-mātravataḥ karmādhikāro na tu jñānavata ity uktam | ajñānasya tad-asambhavāt adhyayanasya cārtha-bodha-paryantatvāt | tathā ca vedāntargatopaniṣat-sambhūtātma-jñānasyāvarjanīyatvena tasyā punas tad-aṅgatvam iti cet, ucyate—nahi śabda-jñānino brahma-vittvaṁ, kintu tad-anubhāvina eva | na ca madhu madhuram iti śābdī-pratītim upetas tan-mādhurya-vid bhavati | tathā sati mattatādi-tat-kāryodaya-prasaṅgāt | na caivam asti | ata eva yad vettha tena mopasīdeti pṛṣṭena nāradena ṛg-vedādi-svādhītam uktvā, so’ham mantravid evāsmi nātmavit iti nirdiṣṭam | tathā ca śābda-jñānād anyaivopāsanā | bhakty-anubhava-pada-vācyā vidyā puruṣārtha-hetuḥ | uktaṁ ca taittarīyake—

vedānta-vijñāna-suniścitārthāḥ

sannyāsa-yogāt yatayaḥ śuddha-sattvāḥ |

te brahma-loke tu parānta-kāle

parāmṛtāt parimucyanti sarve || iti |

śābda-jñānaṁ tu vairāgyam iva tat-parikara-bhūtam |

tac chraddadhānā munayo jñāna-vairāgya-yuktayā |

paśyanty ātmani cātmānaṁ bhaktyā śruta-gṛhītayā || [bhā. 1.2.12] iti smṛteḥ |

nanu kāya-vāṅ-mano-vyāpāra-rūpā bhaktiḥ | tatra mānasasya dhyānasyānubhavatvaṁ bhavet | kāya-vāg-vyāpāra-rūpasyārcana-japādes tattvaṁ katham iti ced, ucyate--hlādinī-sāra-samaveta-saṁvid-rūpā bhaktiḥ, saccidānandaika-rase bhakti-yoge tiṣṭhati [go.tā.u. 2.78] iti śruteḥ | itarathā bhagavad-vaśīkāra-hetur asau na syāt | tathābhūtāyās tasyā bhakta-kāyādi-vṛttis tādātmyena āvirbhūtāyā kriyākārātvavad avaseyam | śrutes tu śabda-mūlatvāt iti nyāyenālaukike’cintye’rthe tarkas tu nirākṛtaḥ ||12||

**rpc** : 3.2.6, 1.2.12, 1.5.34-35, 1.5.12, 6.7.30, 9.9.6

**hds**: 1.2.12, 6.3.32.

**|| 3.4.13 ||**

niyamāc ceti pratyāha—

nāviśeṣāt ||

yāvaj jīvaṁ viduṣaḥ karmānuṣṭhānaṁ tayā śrutyā niyantum aśakyam | kutaḥ ? aviśeṣāt | na karmaṇā na prajayā dhanena tyāgenaike amṛtatvam ānaśuḥ iti taittarīyaka-śruty-apekṣayā tasyā prāmāṇye viśeṣābhāvāt | āśrama-bhedena tu śruti-dvayaṁ vyavatiṣṭhate ||13||

**rpc** :11.10.4, 11.14.9, 11.12.8, 11.12.16, 11.20.9.

**hds**: 1.5.33-35

**|| 3.4.14 ||**

evaṁ cādyaṁ parihṛtya tad-vākyārtham āha—

stutaye’numatir vā ||

vety avadhāraṇe | vidyā-stuty-artham iyaṁ yāvaj-jīvaṁ karmānuṣṭhānānumatiḥ īśāvāsyam iti tat prakaraṇāt | īdṛśī khalu vidyā yan-mahimnā sarvadā kurvann api karma na tena vidvān vilipyate iti sā stūyate | evaṁ tvayi nānyatheto’sti [īśo. 2] iti vākya-śeṣo’pi tathāha | tathā ca karmāṅgā vidyeti nirastam ||14||

**rpc** :11.29.17-18.

**hds**: 8.1.8-10, 8.1.14-15.

 --o)0(o--

### 2. kāma-kārādhikaraṇam

**|| 3.4.15 ||**

evaṁ vidyā-svātantryam abhidhāyedānīṁ mahimātiśayād api tad ucyate—eṣa nityo mahimā brāhmaṇasya na karmaṇā vardhate no kanīyān [bṛ.ā.u 4.4.23] iti vājasaneyake śrūyate | tatra vidyā-viśiṣṭānāṁ yatheṣṭācāraḥ syān na veti saṁśaye, yatheṣṭācāre vihita-tyāgena pratyavāya-sambhavāt na syāt, iti prāpte—

kāma-kāreṇa caike ||

kāma-kāreṇa lokānugraha-phalena svecchā-pūrvaka-karmānuṣṭhānena jāyamānayor guṇa-doṣayoḥ sambandho brahma-vidi na syād ity etad-arthikām eva nityo mahimety ādi śrutim eke śākhino yat paṭhanti, ataḥ kāma-cāre’pi pratyavāyāsparśāt sa syād iti | brāhmaṇo brahmaānubhavī | atra vihite karmaṇy anuṣṭhite na guṇa-sambandhas tyakte ca tasmin na doṣa-sambandho’pi | puṣkara-patre vāridhi-bindor iva tatra karmaṇo’śleṣāt pradīpta-vahnau tṛṇa-muṣṭor iva doṣasya bhasmī-bhāvāc ca | ataḥ puru-prabhāvā seti ||15||

**rpc:** 11.18.35, 11.7.9, 11.14.18, 10.33.34

**hds:** 11.21.2, 11.14.19.

**|| 3.4.16 ||**

evam arthaḥ sphuṭayati—

upamardaṁ ca ||

bhidyate hṛdaya-granthiḥ ity ādyā śrutiḥ | yathaidhāṁsi samiddho’gnir bhasmasāt kurute’rjuna iti, jñānāgniḥ sarva-karmāṇi bhasmasāt kurute tathā iti smṛtiś ca vidyayā sarva-karma-vināśaṁ darśayati | tasmāc ca tathā | atra sāmi-bhuktasya prārabdhasyāpi tayā vināśe jāte tad-uttara-kālika-vihita-tyāgo doṣo na syād iti na citram |

nanu, dehārambhakasya karmaṇo bhogaṁ vinā vināśo nāṅgīkṛta iti ced atrocyate—yadyapi sarvāṇi karmāṇi nirdagdhuṁ vidyā samarthā tathāpi tat-sampradāya-pracārārthāyeśvarecchayaiva dehārambhakaṁ karma na nirdahati | tac ca dagdha-paṭādivat vidvāṁsam anuvartata iti prārabdhasya bhoga-nāśyatva-vākyopapattiḥ | vakṣyati caivaṁ—anārabdha-kārye eva tu pūrve tad-avadheḥ iti ||16||

**rpc:** 1.2.19, 11.14.19.

**hds:** 1.2.21, 11.20.30, 3.4.15

**|| 3.4.17 ||**

ūrdhva-retaḥsu ca śabde hi ||

pariniṣṭhita-viśeṣeṣv evordhva-retaḥsu yatiṣu mahā-vidyeṣu yasmāt yathecchaṁ karmācāraḥ śabde pratīyate | ataḥ svatantrā vidyety aṅgīkāryam | śabdaḥ khalu bṛhad-āraṇyaka-śrutiḥ—tasmād brāhmaṇaḥ pāṇḍityaṁ nirvidya bālyena tiṣṭhāset | bālyaṁ ca pāṇḍityaṁ ca nirvidyātha munir amaunaṁ ca maunaṁ ca nirvidyātha brāhmaṇaḥ | sa brāhmaṇaḥ kena syād yena syāt tenedṛśaḥ [bṛ.ā.u. 3.5.1] iti | nirvidya labdhvā |

saktāḥ karmaṇy avidvāṁso yathā kurvanti bhārata |

kuryād vidvāṁs tathāsaktaś cikīrṣur loka-saṅgraham || [gītā. 3.25]

ity ādi tu pratiṣṭhita-pariniṣṭhita-gṛhi-viṣayam | tathā ca kāmacāre’pi pratyavāyāsparśo vidyā-mahimeti ||17||

**rpc:** 11.18.27-29, 11.20.36

**hds:** 11.18.29

**|| 3.4.18 ||**

asyāḥ śruter jaimini-matenārthāntaraṁ darśayati—

parāmarśaṁ jaiminir acodanā cāpavadati hi ||

niyamāt vihita-karmaṇām eva svecchayā karaṇaṁ kāma-cāra ity eva śruty-arthaḥ | hi yataḥ śrutir eva viduṣaḥ karma-parāmaṛśaṁ karoti karma-tyāgam apavadati ca | tasmād acodanā vidvān karmāṇi tyajed iti vidhy-abhāva ity arthaḥ | ayaṁ bhāvaḥ—kurvann eveha karmāṇi ity ādi śrutyā viduṣām karma-vidhānāt vīrahā vā ity ādi-śrutyā karma-tyāgāpavādāc ca tat-tyāge vidhir na sambhavet | yugapat vidhāna-tyāgayor virodhāt | na ca tyājaka-vākyānāṁ nirviṣayatā, teṣāṁ paraṅ-vādya-śakta-viṣayatvenopapatteḥ | tathā ca viduṣāṁ śrauta-smārtāni karmāṇy aṅgīkṛtyaiva tatra kena syāt ity ādi kāmacāro, na tv anyatheti jaiminir manyate iti ||18||

**rpc:** ---

**hds:** 11.2.35

**|| 3.4.19 ||**

evaṁ tasya vākyasya jaimini-matānusāreṇa sadācāra-vidhitvam uktvātha sva-mate yatheccha-karaṇānujñāṁ tāvat tad-arthaṁ darśayati—

anuṣṭheyaṁ bādarāyaṇaḥ sāmya-śruteḥ ||

anuṣṭheyam eva karma yathecchaṁ kiñcic caraṇīyaṁ kiñcic ca neti bhagavān bādarāyaṇo manyate | kutaḥ ? sāmya-śruteḥ | kena syāt yena syāt tenedṛśaḥ iti śrutyā kenāpi prakāreṇa vṛttāv api jñāninaḥ sāmya-śravaṇād ity arthaḥ | jaimini-matena sarva-caraṇa-pakṣe sāmyoktir anuvāda-mātraṁ syāt vihita-karmaṇāṁ sarveṣāṁ caraṇe sāmya-sambhavāt | keṣāṁcit parityāge’pi sāmyoktir asambhava-nivṛtty-arthatvād upapadyata iti | karma-parāmarśasya sva-niṣṭha-viṣayatvād avijñam ādāya vīra-ghāta-śruty-upapatteś ca codyaṁ parihṛtam, na ca tyāga-śruter aśakta-viṣayatā tad-bodhaka-padābhāvāt na karmaṇā na prajayety ādau mukty-asādhanatayā tat-tyāgāvagamāc ca ||19||

**rpc:** 11.23.50, 3.16.26, 11.5.37-38, 11.28.31-32, nā.u. 5.12.3, gītā 3.17.

**hds:** 11.5.41.

**|| 3.4.20 ||**

vidhir vā dhāraṇavat ||

kena syād ity ādiko vidhir vā jñāni-viṣayaḥ dhāraṇavat | yathā veda-dhāraṇaṁ traivarṇikānāṁ vidhīyate evaṁ kena syād iti yathecchaṁ karmācaraṇaṁ jñāninām eva pariniṣṭhitānāṁ vidhīyate nānyeṣām ity arthaḥ |

śaucam ācamanaṁ snānaṁ na tu codanayācaret |

anyāṁś ca niyamān jñānī yathāhaṁ līlayeśvaraḥ || 20||

**rpc:** 11.18.35, 11.11.10-12

**hds:** 11.18.28, 11.18.36

**|| 3.4.21 ||**

uktam ākṣipya samādadhāti—

stuti-mātram upādānād iti cet, na, apūrvatvāt ||

jñāninaḥ stuti-mātram evaitat, na tu vidhiḥ | yathā prīti-pātraṁ kañcit pratyucyate yatheṣṭaṁ kurv iti tena tasya stutir eva syāt, na tu yatheṣṭa-kṛti-vidhānaṁ, tathaitad api jñānino’pi karma-vidhi-svīkārād iti cet, na | kutaḥ ? apūrvatvāt | brahmānubhavini yatheṣṭaṁ karmācārasya apūrva-vidhitvāt na stuti-mātraṁ tad ity arthaḥ ||21||

**rpc:** 11.5.37-38

**hds:** 11.18.29, 11.18.31

**|| 3.4.22 ||**

bhāva-śabdāc ca ||

muṇḍake—

praṇo hy eṣa yaḥ sarva-bhūtair vibhāti

vijānan vidvān bhavate nātivādī |

ātma-krīḍa ātma-ratiḥ kriyāvān

eṣa brahma-vidāṁ variṣṭhaḥ || [mu.u. 3.1.4]

iti bhāva-vācaka-śabdopetān vākyād ity arthaḥ | bhāvo ratiḥ premā ceti paryāya-śabdāḥ | ayaṁ bhāvaḥ—brahma-ratasya pariniṣṭhitasya tat-samaya-lābhāt loka-saṅgrahāyaiva kathañcit kiñcit karmānuṣṭhānam iti svatantrā brahma-vidyā ||22||

**rpc:** 11.21.11, 11.14.23-24

**hds:** 11.18.28, 11.18.35

 --o)0(o--

### 3. pāriplavādhikaraṇam

**|| 3.4.23 ||**

atha prakārāntareṇāśaṅkya samādhatte—

### pāriplavārtho iti cen, na, viśeṣitatvāt ||

bṛhad-āraṇyakādiṣu—atha ha yājñavalkyasya dve bhārye babhūvatur maitreyī ca kātyāyanī ca [bṛ.ā.u. 4.5.1] iti | bhṛgur vai vāruṇiḥ | varuṇaṁ pitaram upasasāra | adhīhi bhagavo brahmeti [tai.u. 3.1] | pratardano ha vai daivodāsir indrasya priyaṁ dhāmopajagāma [kauṣī.u. 3.1] iti, jānaśrutir ha pautrāyaṇaḥ śraddhādeyo bahu-dāyī bahu-pākya āsa [chā.u. 4.1.1] iti caivam ādibhir upākhyānaiḥ śrutibhir brahma-vidyā nirūpyate | tāś ca pāriplavārthā uta brahma-vidyā pratipatty-arthā iti vīkṣāyāṁ pāriplavārthā iti vijñāyate—sarvāṇy ākhyānāni pāriplave śaṁsanti iti śravaṇāt | śaṁsane ca śabda-mātrasya prādhānyenārtha-jñānasya atathātvād ākhyāna-pratipannā brahma-vidyā mantrārtha-vādārthavad aprayojikaiveti karma-śeṣatā tasyā nākhyātuṁ śakyātaḥ pradhānatā tu sudūrotsāritā dharmiṇa evāsidder iti cen, na | kutaḥ ? viśeṣitvāt | pāriplavam ācakṣīteti prakṛtya tatra prathame’hani manur vaivasvato rājeti, dvitīye’hanīndro vaivasvato rājeti, tṛtīye’hani yamo vaivasvato rājety ākhyāna-viśeṣās tatra tatra viniyujyante | tatrākhyāna-sāmānya-grahe divasa-viśeṣe ākhyāna-viśeṣa-vidhir anarthakaḥ syāt | tataś ca sarvāṇīti tat-prakaraṇa-paṭhitāny eva jñeyāni | tasmāt vedāntākhyānāni pāriplava-prayogārthāni nety arthaḥ ||23||

**rpc:** 11.21.35, 11.25.41-42, 11.21.41 (*kiṁ vidhatte*)

**hds:** 11.21.43-44 (*kiṁ vidhatte*)

--o)0(o--

**|| 3.4.24 ||**

tathā caika-vākyopabandhāt ||

tathā ca vedāntopākhyānānām asati pāriplavārthatve sannihita-vidyā-pratipatty-upayogitvam eva nyāyyam | kutaḥ ? eketi | ātmā vā are draṣṭavyaḥ śrotavyaḥ [bṛ.ā.u. 4.5.6] ity ādi sannihita-vidyābhir eka-vākyatayopabandhāt | yathā so’rodīt ity ādy upākhyānāṁ sannihita-karma-vidheḥ stuty-arthatā, na tu pāriplavārthatā, tathaiteṣāṁ saṁnihita-vidyā-stuty-arthatā syāt | ayaṁ bhāvaḥ—svatantraiva pumartha-hetur vidyā, yad asyāṁ mahānto’pi mahatā prayāsena pravartanta, iti prarocanopayogāt prajñā-saukāryopayogāc copākhyāna-rītyā vidyopadeśaḥ | tena ca ācāryavān puruṣo veda [chā.u. 6.14.2] iti śruty-anugrahaś ca | tathā ca svatantrā seti ||24||

**rpc:** 11.12.16, 11.10.12, 11.10.5

**hds:** 11.21.43

### 4. kāma-kārādhikaraṇam

**|| 3.4.25 ||**

ata eva cāgnīndhanādy-anapekṣā ||

ato vidyā-svātantrya-pratipādanād eva hetos tasyāḥ sva-phale prakāśye’gnīndhanādīnāṁ yajñādīnāṁ yajñādi-karmaṇāṁ nāsty apekṣeti jñāna-karma-samuccaya-vyudāsaḥ ||25||

**rpc:** 11.12.13, 11.14.19

**hds:** 7.7.51-52

 --o)0(o--

### 5. sarvāpekṣādhikaraṇam

**|| 3.4.26 ||**

itthaṁ vidyā-sāmarthyādy abhidhāya tad-adhikāriṇaṁ lakṣayitum ārabhate | tam etaṁ vedānuvacanena [bṛ.ā.u. 4.4.22] ity ādi | tasmād evaṁ-vic chānto dānta uparatas titikṣuḥ samāhito [śraddhā-vitto] bhūtvā’’tmany evā’’tmānaṁ paśyati [bṛ.ā.u. 4.4.23] iti ca śrūyate bṛhad-āraṇyake | atra yajña-śamādi ca vidyāṅgatayā pratīyate | tad ubhayam āvaśyakaṁ na veti saṁśaye ācāryavān puruṣo vedety ādiṣu gurūpasattyaiva tad-utpatti-pratyayāt neti prāpte—

sarvāpekṣā ca yajñādi-śruter aśvavat ||

sva-phala-prakāśe nirapekṣāpi vidyā svotpattau svarvāpekṣā sarvān yajñādi-dharmān apekṣate ity arthaḥ | kutaḥ ? yajñeti | tam etam ity ādua tasmād evam ity ādau ca vidyārthaṁ yajñādeḥ śamādeś ca śravaṇād ity arthaḥ | tatra dṛṣṭānto’śveti | yathā gati-niṣpattaye aśvo’pekṣyate, na tu niṣpanna-gater grāmādi-prāptau ||26||

**rpc:** 11.20.10-11, 11.3.29, 10.47.21

**hds:** 11.19.8

 --o)0(o--

**|| 3.4.27 ||**

nanu yajñādinaiva vidyādi-siddhau śamādinā kim iti cet, tatrāha—

śama-damādy-upetaḥ syāt tathāpi tu tad-vidhes tad-aṅgatayā teṣām avaśyānuṣṭheyatvāt ||[[32]](#footnote-33)

tu-dvayaṁ niścaya-śaṅkā-cchedayoḥ | yadyapi yajñādinā viśuddhasya vidyā syāt, tathāpi vidyārthī śamādibhir upeta eva syāt | kutaḥ ? tad-aṅgatayā tad-vidheḥ | tasmād evaṁvid ity ādinā vidyāṅgatayā śamādīnāṁ vidhānāt vihitānāṁ teṣām avaśyam anuṣṭheyatvāc ca | tathā ca vākya-dvayasthatvād ubhayaṁ kāryam | tatra yajñādi bahiraṅgaṁ śamādi tv antaraṅgam iti vivecanīyam | ādi-padāt prāg-uktaṁ satyādi cety adhikāri-lakṣaṇaṁ darśitam ||27||

**rpc:** 11.23.41, 11.10.5

**hds:** 11.5.24, 11.18.17

 --o)0(o--

### 6. sarvānnānumaty-adhikaraṇam

|| 3.4.28 ||

atha viduṣāṁ niṣiddhācāraṁ nivārayati | yadi ha vā apy evaṁvin nikhilaṁ bhakṣayītaivam eva sa bhavati iti śrūyate | atra sandehaḥ—viduṣaḥ sarvānna-bhuktau vidhir utābhyanujñeti | sarvānna-bhukter mānāntareṇāprāpter viduṣo’sau vidhīyata iti prāpte—

sarvānnānumatiś ca prāṇātyaye tad-darśanāt ||

ca-śabdo’vadhāraṇe | annālābha-prayukta-prāṇātyaya-kāla eva sarvānna-bhakṣaṇe abhyanujñaiva | kutaḥ ? tad-darśanāt | chāndogye maṭācīhateṣu kuruṣu [chā.u. 1.10.1] ity ārabhya, na vā ajīviṣyam imān akhādann iti hovāca kāmo na udapānaṁ [chā.u. 1.10.4] iti cākrāyaṇācāra-vīkṣaṇād ity arthaḥ | tatreyam ākhyāyikā—ibhyocchiṣṭhān kulmāṣāṁś cākrāyaṇo nāma rṣiḥ prāṇa-trāṇāya cakhāda, jala-pratigraham ibhyenābhyarthito’py ucchiṣṭa-bhayāt yatheṣṭaṁ lābhāc ca na taj jagrāha | punaḥ paredyuḥ sva-parocchiṣṭān paryuṣitāṁs tān bhakṣayāmāseti | anyatrāpy evam eva vyākhyeyam ||28||

**rpc:** 11.21.3

**hds:** 11.6.46, 11.18.35.

|| 3.4.2**9 ||**

abādhāc ca ||

āpadi sarvānna-bhakṣaṇe’numatiś cittam adūṣayatā tena jñāne bādhābhāvāt ||29||

**rpc:** 11.21.16, 11.21.11, 11.18.33

**hds:** 11.18.18-19.

|| 3.4.**30** ||

api smaryate ||

jīvitātyayam āpanno yo’nnam atti yatas tataḥ |

lipyate na sa pāpena padma-patram ivāmbhasā || [manu 10.204] iti smṛtyā ca |

vipady eva sarveṣāṁ sarvānna-bhuktir uktā, na tu sarvadā | atas tasyām anumati-mātram eva, na tu vidhiḥ pratiṣedha-śāstrāc ca ||30||

**rpc:** ---

**hds:** 11.18.34

|| 3.4.3**1 ||**

śabdaś cāto’kāma-kāre ||

yasmād āpady eva sarvānna-bhakṣakṣe’bhyanujñānam ato’kāmacāre viduṣā pravartitavyam | śabdaś ca, āhāra-śuddhau sattva-śuddhiḥ, sattva-śuddhau dhruvā smṛtiḥ smṛti-lambhe sarva-granthīnāṁ vipramokṣaḥ [chā.u. 7.26.2] iti chāndogya-śrutiḥ kāmacāraṁ vārayati | tathā cāpady eva sarvānnābhyanujñānād anāpadi śīyaḥ samācāraḥ ||31||

**rpc:** 11.18.18

**hds:** 7.13.38

 --o)0(o--

### 7. vihitatvādhikaraṇam

|| 3.4.3**2 ||**

pūrva-sandarbhe svaniṣṭhādi-bhedena tredhā vidyājuṣo darśitāḥ | atha teṣu labdha-vidyeṣu varṇāśramācāraḥ kathaṁ syād ity etat vyavasthāpayitum ārabhyate | tatra tāvat sva-niṣṭhaḥ parīkṣyate | paśyann apīmam ātmānaṁ kuryāt karmāvicārayan yad ātmanaḥ suniyatam ānandotkarṣam āpnuyāt iti kauṣārava-śrutau saṁśayaḥ | labdha-vidyena sva-niṣṭhena karmāṇi kāryāṇi na veti | vidyā-lakṣaṇasya tat-phalasya prāptatvāt phala-prāptau sādhana-nivṛtter dṛṣṭatvāt na kāryāṇīti prāpte—

vihitatvāc cāśrama-karmāpi ||

apir varṇa-karma-samuccayārthaḥ | tena sva-varṇāśrama-karmāṇi kāryāṇi | kutaḥ ? vidyopacitaye | taṁ prati teṣāṁ vihitatvād eva ||32||

**rpc:** 11.10.1, 11.18.45

**hds:** 11.3.44-45

|| 3.4.3**3 ||**

nanu jātāyām api vidyāyāṁ punaḥ karma-vidhānāt kiṁ jñāna-karmaṇoḥ samuccayobhiimato nety āha—

sahakāritvena ||

vidyā-sahakāritvenaiva tena karmāṇi kāryāṇi, na tu mukti-hetutvena | tam eva viditvā [śve.u. 3.8] ity ādau tasyā eva tattvābhidhānāt | etad uktaṁ bhavati | svaniṣṭhenādau paramātmānam uddiśya sva-karmāṇy anuṣṭhitāni teṣu tad-uddeśenaiva viṣorṇādivat tad-viṣayā vidyā samabhūt | tair asau tāsām ādyāpi tad-vivṛddhaye tāny anutiṣṭhati | sā ca svottarāṇi tāni na vināśayaty avirodhāt | kintu svargādi-vaicitrīm anubhāvayituṁ rakṣaty eva | nā hāsya karma kṣīyate [bṛ.ā.u 1.4.15] iti bṛhad-āraṇyakāt |

na ca teṣāṁ tad-anubhava-phalakatvāt kāmyatvaṁ, tena tat-kāmanayānanuṣṭhānāt | svaniṣṭho vidvān brahma prāpnuvann anusaṅgāt svargādikam anubhavati | grāmaṁ gacchaṁs tṛṇaṁ spṛśatīti atra tṛṇa-sparśavat | svargādy-ānandānubhava-pūrvakaṁ brahma-prepsave sva-niṣṭhāya vidyaiva sva-parikara-karma-dvārā svargādikam anubhāvayati sva-dvārā tu brahma-padam iti śrutiś caivam abhipraiti, taṁ vidyety ādyā | ittham eva tasya saṅkalpo bodhyaḥ | nairapekṣya-parīkṣāyai kvacit sva-dvārāpi svargādikam upasthāpayati | sarvaṁ ha paśyaḥ paśyati ity ādi śruteḥ | na caivaṁ tad-adhigama-nyāya-virodhaḥ, tasya svaniṣṭhetara-viṣayatvenopapatteḥ | svaniṣṭhasya svargādy-arpaka-puṇyāṁśa-prārabdhāṁśau tad-itarasya pariniṣṭhitādes tu prārabdhāṁśam eva vihāyetarat sarvaṁ karma vināśayatīti vidyaiva svatantrā phala-hetuḥ karma tu tasyā sahakārīti siddham ||33||

**rpc:** 10.47.21, 11.18.43-44, 8.3.19, 11.29.30-31

**hds:** 11.18.46-47

 --o)0(o--

### 8. sarvathādhikaraṇam

|| 3.4.3**4 ||**

atha pariniṣṭhitaḥ parīkṣyate | ātma-krīḍa ātma-ratiḥ kriyāvān [mu.u. 3.1.4] ity ādi śrūyate | atra pariniṣṭhitasya lokārthaṁ varṇāśrama-dharmāḥ kartavyatayā prāptāḥ prīty-arthaṁ śravaṇādayo bhagavad-dharmāś ca | teṣām ubhayeṣāṁ yugapat-prāptau kiṁ te krameṇānuṣṭheyāḥ kiṁ vādyān vihāyottare te iti sandehe yugapad-anuṣṭhāna-sambhavāt vihitānāṁ tyāge doṣāc cānirṇayena bhāvyam iti prāpte—

sarvathāpi ta evobhaya-liṅgāt ||

apir avadhāraṇe | sarvathaiva sva-dharmānurodham akṛtvaivety arthaḥ | pariniṣṭhitena tena bhagavad-dharmā evānuṣṭheyā | sva-dharmās tu kathañcit gauṇa-kāle | evaṁ kutaḥ ? tatrāha—ubhayeti | tam evaikaṁ jānatha [mu.u. 3.2.5] ity ādi śruti-liṅgāt |

mahātmānas tu māṁ pārtha daivīṁ prakṛtim āśritāḥ |

bhajanty ananya-manaso jñātvā bhūtādim avyayam ||

satataṁ kīrtayanto māṁ yatantaś ca dṛḍha-vratāḥ |

namasyantaś ca māṁ bhaktyā nitya-yuktā upāsate || [gītā 9.13-14]

ity ādi śruti-liṅgāc ca ||34||

**rpc:** 1.8.35, 11.19.2, 11.19.4-5, 11.20.32-33.

**hds:** 11.12.14-15.

|| 3.4.35 ||

upodbalakāntaram āha—

anabhibhavaṁ ca darśayati ||

nainaṁ pāpmā tarati sarvaṁ pāpmānaṁ tarati | nainaṁ pāpmā tapati sarvaṁ pāpmānaṁ tapati [bṛ.ā.u 4.4.23] iti bṛhad-āraṇyaka-śrutiḥ śravaṇādy-anurodhena svāśrama-dharmākaraṇe taj-janyair doṣaiḥ pariniṣṭhitasyānabhibhavaṁ darśayati | atasnāt hitvā a eva kāryā ity arthaḥ | varṇāśramācāreti śrī-viṣṇu-purāṇa-vākye tu tādṛśena yat tad-ārādhanaṁ tad eva tat-toṣa-karam ity eva mantavyaṁ, na tu karmaiva tad-ārādhanam iti | pūrvatra—

yajñeśācyuta govinda mādhavānanda keśava |

kṛṣṇa viṣṇo hṛṣīkeśa vāsudeva namo’stu te ||

iti rājāha bharato harer nāmāni kevalam |

nānyaj jagāda maitreya kiñcit svapnāntare’pi ca |

etat padaṁ tad-arthaṁ ca vinā nānyad acintayat ||

samit-puṣpa-kuśādānaṁ cakre deva-kriyā-kṛte |

nānyāni cakre karmāṇi niḥsaṅgo yoga-tāpasah || [vi.pu. 2.13.9-11]

iti bharate rājñi tad-eka-niṣṭhā-nigadāt ||35||

**rpc:** 11.20.9, 11.11.32, 11.5.38, 11.20.25

**hds:** 1.8.36

--o)0(o--

### 9. vidhurādhikaraṇam

|| 3.4.3**6 ||**

evaṁ sāśrameṣu vidyā darśitā tad-uttarānuṣṭhitiś ca | atha nirāśrameṣu nirapekṣeṣu te dve darśyete | tathaiva nirāśramāpi gārgī brahmavit paṭhyate | atha vācakravy uvāca—brāhmaṇā bhagavanto hantāham enaṁ yājñavalkyaṁ dvau praśnau prakṣyāmi [bṛ.ā.u 3.8.1] ity ādinā | iha saṁśayaḥ—nirāśrameṣu vidyā sambhaven na veti vidyotpatti-hetutayā viśrutānām āśrama-dharmānaṁ teṣv abhāvān neti prāpte—

antarā cāpi tu tad-dṛṣṭeḥ ||

tu-śabdaḥ karmāgraha-nirāsārthaḥ | ca-kāro niścayārthaḥ | antarā ca vinaivāśrama-dharmān vidyamāneṣv autpattika-viraktiṣu prāg bhavānuṣṭhitair dharmaiḥ satya-tapo-japādibhiś ca pariśuddheṣu teṣv api vidyā udayate | kutaḥ ? tad-dṛṣṭeḥ | tādṛśyā gārgyā brahmavittva-darśanāt | ayaṁ bhāvaḥ—prāg-bhavīyānāṁ dharmāṇāṁ phalotpatteḥ pūrvam eva deha-nipātāt na phala-sambandhaḥ, paratra tu tair viśuddhānāṁ sat-saṅga-mātreṇa savirāgā sāvirbhavatīti ||36||

**rpc:** 7.13.8-9, 11.18.27-28, gītā 6.40

**hds:** 11.12.1-2

|| 3.4.3**7 ||**

balavatā sat-saṅgena kaṣāya-pāke vidyā bhavatīty āha—

api smaryate ||

pibanti ye bhagavata ātmanaḥ satāṁ

kathāmṛtaṁ śravaṇa-puṭeṣu sambhṛtam |

punanti te viṣaya-vidūṣitāśayaṁ

vrajanti tac-caraṇa-saroruhāntikam || [bhā.pu 2.2.37] ity ādau,

rahūgaṇaitad [bhā.pu 5.12.12] ity ādau ca | apiḥ samuccaye ||37||

**rpc:** 2.2.37, 5.12.12, 1.18.13, 4.30.33, 4.24.54, 11.14.15-16

**hds:** 2.2.37, 10.83.3, 5.12.12

|| 3.4.3**8 ||**

sat-saṅgiṣu nirapekṣeṣu pareśānugraha-viśeṣāt vidyā sulabhety āha—

viśeṣānugrahaś ca ||

mac-cittā mad-gata-prāṇā bodhayantaḥ parasparam |

kathayantaś ca māṁ nityaṁ tuṣyanti ca ramanti ca ||

teṣāṁ satata-yuktānāṁ bhajatāṁ prīti-pūrvakam |

dadāmi buddhi-yogaṁ taṁ yena mām upayānti te || [gītā 10.9-10] iti |

teṣu tat-kṛpā-viśeṣo dṛṣṭaḥ | nairapekṣyaṁ ca tad-yoga-sātatyād vyaktam ||38||

**rpc:** 2.7.41, 9.4.46-48

**hds:** 1.6.23-25

 --o)0(o--

### 10. itarādhikaraṇam

|| 3.4.3**9 ||**

sāśramā yājñavalkyādayo nirāśramāś ca gārgy-ādayo vidyāvanto darśitāḥ | teṣu sāśramāḥ śreṣṭhā nirāśramā veti saṁśaye, vaidikāśrama-dharma-sampannatvāt brahma-ratatvāc ca śreṣṭhā iti prāpte—

atas tv itaraj-jyāyo liṅgāc ca ||

śaṅkā-nirāsanāya tu-śabdaḥ | ca-śabdo’vadhāraṇārthaḥ | ataḥ sāśramatvād itaran nirāśramatvam eva jyāyaḥ śreṣṭhaṁ vidyā-sādhanaṁ mantavyam | kutaḥ ? liṅgāt | gārgyā mahā-vidyatva-śravaṇāt | ātmaayatianādi-pravṛtti-śīlānāṁ pravṛtti-saṅkocāya āśramāḥ śāstreṇa vihitāḥ | atas tad-vidhāne na tasya tātparyaṁ kiṁ tu tat-saṅkoca eva | tā hi brahma-rati-pratibandhikā bhavanti | ye tūpakṣīṇa-pravṛttayo brahmaika-ratās teṣāṁ na kiñcid āśramaiḥ phalam iti nairāśramyaṁ varīyaḥ | ata eva jābālopaniṣadi krameṇāśramān vidhāya punar viraktasya tam apanināya sāṁvartakādīnāṁ brahmaika-ratānāṁ saṁnyāsaṁ tyāgaṁ covāceti | anāśramī na tiṣṭheta dinam ekam api dvijaḥ[[33]](#footnote-34) ity ādikaṁ tu sāmānya-viṣayam ||39||

**rpc:** 11.17.32, 11.3.45, 11.21.23-24, 11.21.35, 11.21.40-41, 11.2.49, 11.11.32, 11.19.19-23

**hds:** 8.4.63, 8.4.67

|| 3.4.**40 ||**

syād etat | brahmaika-ratatvena nirapekṣāṇāṁ nirāśramāṇāṁ śraiṣṭhyam uktam, na yujyate teṣāṁ sāpekṣatāyāḥ sambhavāt | tathā hi, vidhinā parityaktasya gṛhāder āśramasya punar graho nindyaḥ | tatraiva śāstrāt teṣāṁ pūrvaṁ tasyāprāpteḥ | prāptasya vidhinā parityāgād vaidikatvena ślāghyeṣv āśrama-dharmeṣu śraddhodayāc ca punas tat-svīkāreṇa tad-vikṣepaka-tad-dharma-prāptyā tad-eka-raty-asambhavāt śraiṣṭhyaṁ hīyeta | sva-niṣṭhādīnāṁ tu niyatāśrama-dharma-parimṛṣṭa-sattvānām uttarottara-tac-cintā-santānād abādhaṁ tad iti cet, tatrāha—

tad-bhūtasya tu nātad-bhāvo jaiminer api niyamāt tad-rūpābhāvebhyaḥ ||

tuḥ śaṅkā-cchedāya | tad-bhūtasya nairapekṣyeṇa brahmaaika-ratasya nātad-bhāvas tad-eka-rati-pracyutir na bhavatīti jaiminer apinā bādarāyaṇasya ca me matam | kutaḥ ? niyamād iti | niyamād atad-rūpād abhāvāc ca | tad-indriyāṇāṁ brahma-tṛṣṇā-niyamitatvāt | rūpaṁ vāsanā | brahmānya-vāsanā-vināśāt gārgy-ādīnāṁ gṛhādi-svīkārābhāvāt cety arthaḥ | smṛtiś caivam āha—

kāmādibhir anāviddhaṁ praśāntākhila-vṛtti yat |

cittaṁ brahma-sukha-spṛṣṭaṁ naivottiṣṭheta karhicit || [bhā.pu. 7.15.35] ity ādikā |

yadyapi karma-paro jaimins tathāpi nairapekṣya-śruti-bhītaḥ kvacid evaṁ manyate prāg-bhavānuṣṭhita-karma-niṣkalmaṣaḥ kaścid ihaivedṛśaḥ syād iti ||40||

**rpc:** 7.15.27 (=35), 10.2.21, 11.4.10, 10.27.7, 10.14.10

**hds:** 11.20.35-37, 7.15.35

|| 3.4.**41 ||**

atha sva-niṣṭhebhyaḥ śraiṣṭhyaṁ darśayati | nanu sarvaṁ ha paśyaḥ paśyatīty ādau vidyayā svargāder api prāpti-śravaṇāt tal-labdhendrādi-loka-bhoga-prasaktānāṁ teṣāṁ brahmaika-ratir vicchedyotety āśaṅkyāha—

na cādhikārikam api patanānumānāt tad-ayogāt ||

co’vadhāraṇe | apir aihika-sukha-samuccaye | ādhikārikam indrādi-padamṁ teṣāṁ naivākāṅkṣyam | kutaḥ ? pataneti | ā brahma-bhuvanāl lokāḥ punar-āvartino’rjuna [gītā 8.16] ity-ādiṣu tataḥ pāta-smaraṇāt ārambhatas tat-spṛhābhāvāc cety arthaḥ | smṛtiś cātra mṛgyā | tathā ca vidyā-mahimnā tasminn anuvṛtto’pi tad-icchā-virahāt na tena tad-eka-ratir vicchidyate’to nirbādhaṁ tattvam iti ||41||

**rpc:** 11.19.17, 11.14.13, 6.11.23, 10.16.37, 3.15.47

**hds:** 11.14.14, 11.14.27

|| 3.4.4**2 ||**

atha pariniṣṭhitebhyaḥ śraiṣṭhyaṁ darśayati—

upapūrvam api tv eke bhāvam aśanavat tad uktam ||

apir avadhāraṇe | tur viparīta-bhāvanā-cchede | eke ātharvaṇikā nirapekṣāṇām upāsanam evābhīṣṭaṁ tat-siddhaṁ bhāvaṁ cāśanavad bhogyaṁ paṭhanti | bhaktir asya bhajanaṁ tad ihāmutra [go.tā.u. 1.14] ity ādi sac-cid-ānandika-rase bhakti-yoge tiṣṭhati [go.tā.u. 2.78] iti ca | kecid bhāgavatā yatra kvāpi harim upāsīnās tat pramāṇam eva so’śnute sarvān kāmān ity ādi-śruta-tripād-gatānanda-bhogavad anubhavantīty arthaḥ | smṛtiś caitadarthikā mṛgyā ||42||

**rpc:** 11.2.40-41, 11.14.15-16, 11.20.34-35, 8.3.20, 6.9.36

**hds:** 3.25.34, 3.25.37

|| 3.4.43 ||

tādṛśānāṁ sālokya-sāmīpya-lakṣaṇā muktir ayatna-siddheti tatraiva hetv-antaraṁ vyañjayati—

bahis tūbhayathāpi smṛter ācārāc ca ||

tur avadhāraṇe | prapañce sthitā api te tasmāt bahir eva santīti mantavyam | kutaḥ ? ubhayatheti |

visṛjati hṛdayaṁ na yasya sākṣād

dharir avaśābhihito’py aghaugha-nāśaḥ |

praṇaya-rasanayā dhṛtāṅghri-padmaḥ

sa bhavati bhāgavata-pradhāna uktaḥ || [bhā.pu. 11.2.55]

ity-ādiṣu maṇi-svarṇavat svāmi-bhṛtyayor mithaḥ saṁśleṣa-smaraṇāt tathācārāc ca taiḥ sārdham | yad uktaṁ bhagavatā—

nirapekṣaṁ muniṁ śāntaṁ nirvairaṁ sama-darśanam |

anuvrajāmy ahaṁ nityaṁ pūyeyety aṅghri-reṇubhiḥ || [bhā.pu. 11.14.16]

ity-ādi-hetubhyām antar bahiś ca mithaḥ saṁśleṣaḥ samarthitaḥ | tathā ca vaimukhyam eva saṁsmṛti-hetus tat-praṇāśāt siddhā teṣāṁ seti ||43||

**rpc:** 11.2.53 (*visṛjati…*), karṇāmṛta 3.96, 11.29.6.

**hds:** 11.2.55 (*visṛjati…*), 11.14.16.

--o)0(o--

### 11. svāmy-adhikaraṇam

|| 3.4.4**4 ||**

brahma-lokānta-sukha-vaitṛṣṇyam uktam | atha sāmprata-sukha-vaitṛṣṇñam ucyate | bhartā san mriyamāṇo vibhāti iti śrutaṁ taittirīyake | tatra saṁśayaḥ—nirapekṣāṇāṁ deha-yātrā sva-prayatnād uteśa-prayatnād iti tais tat prayāsasyānutpādyatvāt sva-prayatnād eveti prāpte—

svāminaḥ phala-śruter ity ātreyaḥ ||

svāminaḥ sarveśvarād eva teṣāṁ deha-yātrā sidhyati | kutaḥ ? phala-śruteḥ | bhartety ādau tasyaiva tad-bhartṛtva-śravaṇāt ity ātreyo manyate |

ananyāś cintayanto māṁ ye janāḥ paryupāsate |

teṣāṁ nityābhiyuktānāṁ yoga-kṣemaṁ vahāmy aham || [gītā 9.22]

darśana-dhyāna-saṁsparśair matsya-kūrma-vihaṅgamāḥ |

svāny apatyāni puṣṇanti tathāham api padmaja ||

iti tad-vākyāc ca tais tad-vākyāc ca tais tat-prayāso’nutpādya iti tu sthūlaṁ teṣāṁ tathecchā-virahāt satya-saṅkalpasya tasya tad-abhāvāc ca | sva-deha-yātrayā tat-sevanāt tasyāḥ phalatvam | atta uktaṁ mriyamāṇa iti ||44||

**rpc:** 10.46.3, 11.26.29, 11.29.5

**hds:** 3.25.38-40

|| 3.4.45 ||

athaiteṣu tad-bhartṛtvam ekāntam iti dṛṣṭāntena spaṣṭayati—

ārtvijyam ity auḍulomis tasmai hi parikriyate ||

iheti śabdaḥ sādṛśye | svāminas tasya nirapekṣa-sva-bhakta-bharaṇam ārtvijya-sadṛśam ṛtvik-karma-tulyaṁ bhavati | hi yato deha-yātrādi-sampādanāya tair bhaktyā sa parikrīyate |

tulasī-dala-mātreṇa jaasya culukena ca |

vikrīṇīte svam ātmānaṁ bhaktebhyo bhakta-vatsalaḥ || ity-ādi-smṛteḥ |

yajamānenāpi sāṅgāya karmaṇe dakṣiṇayā ṛtvijaḥ parikriyante | auḍulomer asya nirguṇātma-vāditvād bhaktir iti riktā bhaṇitiḥ | tasmān nirapekṣāḥ śreṣṭhāḥ ||45||

**rpc:** *tulasī-dala-mātreṇa,* 6.16.30, 9.4.48, 10.80.8, 11.2.29, 10.48.22, 7.10.4-6

**hds:** 9.4.63-66

**|| 3.4.46 ||**

śruteś ca ||

yo vai kāñcana yajña ṛtvija āśiṣam āśāsata iti hovāceti tasmād u haivaṁ vid udgato brūyāt kaṁ te kāmam āgāyati [chā.u. 1.7.8-9] iti ṛtvik-sampāditasya karmaṇaḥ yajamāna-gāmi phalaṁ darśayati | tasmād bhagavataḥ sva-bhakta-bharaṇam ṛtvijo yajamāna-bharaṇa-sadṛśaṁ bhavatīti bhāvaḥ ||46||

**rpc:** ---

**hds:** 11.14.16, 11.14.55

 --o)0(o--

### 12. sahakāryantara-vidhy-adhikaraṇam

**|| 3.4.47 ||**

athaiṣāṁ vidyāpty-anantaram anuṣṭhānaṁ darśayati | tasmād evaṁ-vic chānto dāntaḥ ity-ādi, ātmā vā are draṣṭavyaḥ ity ādi ca śrūyate | atra śamādīni dhyānāntāni brahma-lipsor anuṣṭheyāny ucyante | kim etāni sarvāṇi nirapekṣeṇānuṣṭheyāny uta tat-svarūpa-guṇa-caritāni smartavyānīti sandehe sañjātāapi vidyā śamādīn vinā sthairyaṁ nopagacched atas tāni cānuṣṭheyānīti prāpte—

sahakāry-antara-vidhiḥ pakṣeṇa tṛtīyaṁ tadvato vidhy-ādivat ||

iha sahakāry-antarāṇi śamādīny abhidhīyante yajñādī śamādīnāṁ ca vidyā-sahakāritvena pūrvaṁ nirūpaṇāt | teṣāṁ vidhiḥ sāśrama-pakṣeṇa grāhyo’pūrvatvāt, na tu nirāśrama-pakṣeṇa tatra svataḥ siddheḥ | kintu tat-svarūpādīni tena smartavyānīti | tad idam āha tṛtīyaṁ tadvata iti | tat-prasāda-mātra-kāmavato nirapekṣasya tṛtīyaṁ mānasikam evānuṣṭheyaṁ manasaivedam āptavyam iti śruteḥ | kāyika-vācikayor vāpekṣayā mānasikaṁ dhyānaṁ tṛtīyaṁ bhavati | āvaśyakatve dṛṣṭānto vidhy-ādivad iti | yathā sāśramasya sandhyopāsanādi-vidhir āvaśyakas tadvat | tasmāt sañjāta-vid yena nirapekṣeṇa tat-svarūpādi vicintyam iti | na cāsya japārcanādikaṁ nivāryate | dhyānenaiva tasyāpi prāpteḥ | tat-pradhānatvād vā tad-vyapadeśaḥ | tad evaṁ tredhā vidyājuṣaḥ sānuṣṭhitayo nirūpitāḥ ||47||

**rpc:** 11.20.14, 11.2.51, 11.3.47

**hds:** 11.13.40, 11.10.15

--o)0(o--

### 13. kṛtsna-bhāvādhikaraṇam

**|| 3.4.48 ||**

sva-niṣṭhādiṣu triṣu vidyābhāktvaṁ nirṇītam | tasya sthairyāyārambhaḥ | chāndogyānte śrūyate—

ācārya-kulād vedam adhītya yathā-vidhānaṁ guroḥ karmātiśeṣeṇābhisamāvṛtya kuṭumbe śucau deśe svādhyāyam adhīyāno dharmikān vidadhad ātmani sarvendriyāṇi sampratiṣṭhāpya ahiṁsan sarvāṇi bhūtāny anyatra tīrthebhyaḥ | sa khalv evaṁ vartayan yāvad āyuṣaṁ brahma-lokam abhisampadyate na ca punar āvartate [chā.u. 8.15.1] iti |

atra gārhasthyenopasaṁhārāt tad itareṣu vidyā na bhavatīti pratīyate | kvacit kvacit tyāgoktis tu stuti-paratayā neyā | īdṛśaṁ brahma yad-arthaṁ sarvaṁ tyājyam iti | gṛhasthasyaiva yathoktānuṣṭhātur brahma-sampattir ity upasaṁhārasya tātparya-grāhakatvād ity evaṁ prāpte pratividhatte—

kṛtsna-bhāvāt tu gṛhiṇopasaṁhāraḥ ||

śaṅkācchedāya tu-śabdaḥ | gṛhasthenopasaṁhāraḥ tasyaiva yathokta-kartur muktir ity abhipraitīti nārthaḥ, kiṁ tu kṛtsna-bhāvād eva tena saḥ | gṛhasthaṁ prati bahulāyāsā bahavaḥ svāśrama-dharmāḥ kāryatvenopadiṣṭāḥ | āśramāntara-dharmāś ca yathāyatham ahiṁsendriya-saṁyamādayaḥ | tataś ca kṛtsnānāṁ dharmāṇāṁ tava sattvāt tenāsau na virudhyata iti | tathā ca smṛtiḥ—

bhikṣā-bhujaś ca ye kecit parivrāḍ brahmacāriṇaḥ |

te’py atraiva pratiṣṭhante gārhasthyaṁ tena vai paraḥ || ity ādyā ||48||

**rpc:** 11.18.41-42

**hds:** 5.1.17-18, 7.15.67

**|| 3.4.49 ||**

yasmād āśramāntarāṇi śrūyante ato dharma-kārtsnyād eva gārhasthyenopasaṁhāro mantavya ity āha—

maunavad itareṣām apy upadeśāt ||

maunavad iti siddhaṁ kṛtvoktam | atraiva pūrvatra—

trayo dharma-skandhāḥ | yajño ’dhyayanaṁ dānaṁ prathamas tapa eva dvitīyo brahmacārya-kula-vāsī tṛtīyo’tyantam ātmānam ācārya-kule’vasādayan sarva ete puṇya-lokā bhavanti brahma-saṁstho’mṛtatvam eti [chā.u. 2.23.1] iti paṭhyate |

tatra evam eva viditvā munir bhavaty etam eva pravrājino lokam abhīpsantaḥ pravrajanti [bṛ.ā.u. 4.4.22] ity atra pārivrājyasyevetareṣāṁ naiṣṭhikādīnām apy upadeśāt | tasmāt tena saḥ | bahutvaṁ vṛtti-bhūmnety āhuḥ | evaṁ jābālopaniṣadi cāśramāś catvāro vidhīyante—brahmacaryaṁ samāpya gṛhī bhavet, gṛhiṇāṁ bhūtvā vanī bhavet, vaṇī bhūtvā pravrajet, yadi vanerathā brahmacaryād eva pravrajet gṛhād vā vanād vā | atha punar avratī vā vratī snātako vāsnātako votsan nāgnir anagniko yā yad ahar eva virajyet tad ahar eva pravrajet [jā.u. 4] ity ādinā | uttaratra ca paramahaṁsānām ity ādinā nirapekṣāś ca paṭhyante | tasmāt gṛhasthenopasaṁhṛtir dharma-bāhulyād eveti suṣṭhūktam yad aher evety ādinā | virāge sati gṛha-tyāga-vidhānād viśeṣād upasaṁhārātma tātparya-kalpanaṁ ca nirastam | anurāga-virāgau hi gṛhārambha-tat-tyāgayor hetū sarvatrābhilapyete | tad evaṁ yathārhaṁ śama-damoparati-bhūṣaṇeṣu nirāśrameṣu ca vidyābhyudetīti nirūpitam ||49||

**rpc:** 3.1.48, 7.9.9, 11.18.27, 11.18.35

**hds:** 1.13.26-27

--o)0(o--

### 14. anāviṣkārādhikaraṇam

|| 3.4.**50 ||**

athāsyā rahasyatvam ucyate | śvetāśvatarāḥ paṭhanti—

vedānte paramaṁ guhyaṁ purā-kalpe pracoditam |

nāpraśāntāya dātavyaṁ nāputrāyāśiṣyāya vā punaḥ || [śve.u. 6.22] iti |

iha saṁśayaḥ—vidyā yatra kvāpi upadeśyā na veti | yogyāyogya-vimarśasya kāruṇyādi-virodhitvāt tadvatā deśikena sarvatrāsau prakāśyeti prāpte—

anāviṣkurvann anvayāt ||

vidyām anāviṣkurvann evopadiśet | kutaḥ ? anvayāt | ukta-śrutau tathaivopadeśa-pratīter ity arthaḥ | evam evāha bhagavān aravindākṣaḥ—

idaṁ te nātapaskāya nābhaktāya kadācana |

na cāśuśrūṣave vācyaṁ na ca māṁ yo’bhyasūyati || [gītā 18.67]

ity upadeśo hi yogyeṣv eva phalati nāyogyeṣu | yasya deve parā bhaktiḥ [śve.u. 6.23] ity-ādi-śruteḥ | chāndogye ca ātmāpahata-pāpmā ity ādinā mahendra-virocanayor upadeśa-sāmye’pi virocanasya tattva-jñānaṁ nābhūd iti śravaṇāt | tathā ca yogyebhya eva vidyopadeśyā na tvayogyebhyo’pīti | yogyāś ca śāstra-pratipādya-tatparāḥ śraddhālavaḥ ||50||

**rpc:** 11.18.28, 11.9.3, 11.29.16, 10.33.17

**hds:** 3.32.39-40, 11.29.30, 1.5.24, 1.5.30, 1.11.24

--o)0(o--

### 15. aihikādhikaraṇam

|| 3.4.51 ||

athotpatti-kālas tasyāś cintyate | atra naciketo jābālāder upākhyānaṁ vāmadevasya ca viṣayaḥ | iha bhavati saṁśayaḥ | pūrvokta-sādhanā vidyāsmin janmani sañjāyate janmāntare veti | tat-sādhaneṣv anuṣṭhīyamāneṣv asminn eva janmani sañjāyate | ihaiva me syād ity anusandhāya puṁsas tatra pravṛtter ity evaṁ prāpte—

aihikam aprastuta-pratibandhe tad-darśanāt ||

pratibandhe’prastute sati aihikaṁ vidyā-janma prastute tu tasmin janmāntare tad ity arthaḥ | kutaḥ ? tad-darśanāt |

mṛtyu-proktāṁ naciketo’tha labdhvā

vidyām etāṁ yoga-vidhiṁ ca kṛtsnam |

brahma-prāpto virajo’bhūd vimṛtyur

anyo’py evaṁ yo vidadhyātmam eva || [ka.u. 2.3.18]

ity ādyā śrutir aikabhāvikī vidyotpattiṁ darśayati | garbhasya eva vāmadevaḥ pratipadye ity ādyā tu bhavāntara-sañcitāt sādhana-jātāt bhāvāntare tad-utpattim | etad uktaṁ bhavati—kasyacid eva laghu-pratibandhasya sādhana-vīrya-viśeṣāt tat-pratibandha-parikṣaye saty asmin janmani vidyotpadyate | yathā naciketaso yathā ca sauvīra-rājasya | guru-pratibandhasya tu yajña-dāna-tapaḥ-śama-damādibhir utpadyamānāpi vidyā krameṇa tat-parikṣayāpekṣayā bhavāntara eveti | evam evoktaṁ śrī-gītāsu—ayatiḥ śraddhayopeto yogāc calita-mānasaḥ [gītā 6.37] ity ādinā, aneka-janma-saṁsiddhas tato yāti parāṁ gatim [gītā 6.45] ity antena | aikabhāvikābhisandhir api na niyataḥ | ihāmutra vā me syād ity evam api tasya darśanāt | tasmād asmin parasmin vā janmani vidyodayaḥ pratibandha-kṣayānantaram eveti siddham ||51||

**rpc:** 9.4.15-17, 9.4.14, 6.1.13-14, 10.26.29, 6.16.30, 10.48.22, 10.60.37, 9.4.48, 10.80.8, 11.2.29

**hds:** 10.14.8

 --o)0(o--

### 16. mukti-phalādhikaraṇam

|| 3.4.52 ||

atha vidyā-sampattau mokṣasyāvaśyakatvaṁ darśayati—tam eva vidvān amṛta iha bhavati [bṛ.ā.u. 4.4.17], tam eva viditvātimṛtyum eti [śve.u. 3.8] iti śrūyate | atra yac charīre vidyoditā tasyaiva prāte mokṣaḥ syāt tad anasya veti saṁśaye, hetau sati kāryasyāvaśyakatvāt tasyaiva pāte satīti prāpte—

evaṁ mukti-phalāniyamas

tad-avasthāvadhṛtes tad-avasthāvadhṛteḥ ||

yathā vidyā-sādhana-sampannasya mumukṣoḥ vidyā-lakṣaṇe phale asminn eva janmanīti na niyamaḥ, kintu pratibandha-parikṣayottaram eva seti tathā vidyā-sampannasya tasya mokṣa-lakṣaṇe’pi phale tasyaiva pāte satīti niyamaḥ kintu prārabdha-parikṣayottaram eva sa iti | tathā ca prārabdhābhāve tasyaiva pāte sati tu prārabdhe sati tu prārabdhe tad anyasyeti na pākṣiko mokṣaḥ | kutaḥ ? tad iti | ācāryavān puruṣo veda tasya tāvad eva ciraṁ yāvan na vimokṣye atha sampatsye [chā.u. 6.14.2] iti chāndogye prārabdha-kṣayottaraṁ vidyavato mokṣāvasthā-viniścayād ity arthaḥ | smṛtiś caivam āha—

vidvān amṛtam āpnoti nātra kāryā vicāraṇā |

avasannaṁ yad ārabdhaṁ karma tatraiva gacchati |

na cet bahūni janmāni prāpyaivānte na saṁśayaḥ ||[[34]](#footnote-35) iti |

yadyapi vidyayā sarva-karma-parikṣayaḥ syāt tathāpīśvarecchayā prārabdhāṁśas tiṣṭhed ity uktam | vakṣyate ca—padābhyāso’dhyāya-pūrtaye ||52||

**rpc:** 10.14.8, 11.20.11, 5.16.18

**hds:** 11.13.24

janayitvā vairāgyaṁ, guṇair nibadhnāti modayan bhaktān |

yas tair viddho’pi guṇair, anurajyati so’stu me hariḥ preyān ||

|| iti govinda-bhāṣye tṛtīyādhyāyasya caturthaḥ pādaḥ ||

|| 3.4 ||

--o)0(o--

1. taittirīya-saṁhitā 1.6.8.1. [↑](#footnote-ref-2)
2. Shankara and others read this and the following sutra together. [↑](#footnote-ref-3)
3. Quoted by Ramanuja in his bhāṣya. [↑](#footnote-ref-4)
4. aniṣṭādi-kāry-adhikaraṇam in Shankara, etc. Haridas Shastri divides the adhikaranas at the next sutra, though this division seems more logical. [↑](#footnote-ref-5)
5. asuryā [↑](#footnote-ref-6)
6. Not found in Mahābhārata. [↑](#footnote-ref-7)
7. bhavanti [↑](#footnote-ref-8)
8. Varāha-purāṇa according to Vasu. [↑](#footnote-ref-9)
9. Matsya-purāṇa according to Vasu. [↑](#footnote-ref-10)
10. According to RPC, Baladeva follows Madhva in this sutra, giving a different interpretation from other commentaries. The first two Bhagavata quotes are in line with Shankara’s version. [↑](#footnote-ref-11)
11. This sutra is read together with the following in some editions, though both Shankara and Baladeva split them. RPD reads them together, so the verses he quotes here apply to both this and the next. [↑](#footnote-ref-12)
12. Garuḍa-purāṇa according to Vasu. [↑](#footnote-ref-13)
13. Dhyāna-bindu Upaniṣad, 18 (S.C.Vasu). [↑](#footnote-ref-14)
14. Brahma-vaivarta-purāṇa (Vasu) [↑](#footnote-ref-15)
15. Nārāyaṇādhyātmā (Vasu). [↑](#footnote-ref-16)
16. Nārāyanopaniṣad 13 (RPC) [↑](#footnote-ref-17)
17. This reading is the HDS, Krishnadas version. *bhedād iti ced ekasyām api* (RPC) *|, bhedān neti cen naikasyām api* **(Vasu edition)** [↑](#footnote-ref-18)
18. This sutra is combined with the following sutra by Shankara. [↑](#footnote-ref-19)
19. Taken from Madhva’s bhāshya. [↑](#footnote-ref-20)
20. Madhvacharya reads *salilavat.* [↑](#footnote-ref-21)
21. Agni-purāṇa. [↑](#footnote-ref-22)
22. Brahmopaniṣad ? (Vasu) [↑](#footnote-ref-23)
23. Caturveda-śikhā (Vasu) [↑](#footnote-ref-24)
24. Bṛhat-saṁhitā (Vasu) [↑](#footnote-ref-25)
25. Ramanuja reads *puruṣa-vidyāyām api cetareṣām anāmnāt |* [↑](#footnote-ref-26)
26. Baladeva reads *aniyamaḥ sarveṣām avirodhāc chabdānumānābhyām |* [↑](#footnote-ref-27)
27. RPC says this is from the Yajurveda version of Pūruṣa-sūkta, but gives no numbers. [↑](#footnote-ref-28)
28. Ramanuja reads this and the next sutra as one. [↑](#footnote-ref-29)
29. Shankara reads this and the next sutra as one. [↑](#footnote-ref-30)
30. Nārāyaṇa-tantra (Vasu) [↑](#footnote-ref-31)
31. Taken from Shankara’s commentary, original source untraced. [↑](#footnote-ref-32)
32. This is the reading of Shankara, Madhva and Vallabha. Baladeva adds *tu* after *upetaḥ.* Ramanuja has *api* after *teṣām.* [↑](#footnote-ref-33)
33. Shankara credits this verse to śruti. [↑](#footnote-ref-34)
34. Nārāyaṇādhyātmā (Vasu). [↑](#footnote-ref-35)